text:
རྣམ་ཐར་གྱི་ཚོམས། (54)
འཇུ་མི་ཕམ་འཇམ་དབྱངས་རྣམ་རྒྱལ་རྒྱ་མཚོ།དྲ་འཇུག་པ། སེར་བྱེས་རིག་མཛོད་ཆེན་མོ།
འཇུ་མི་ཕམ་འཇམ་དབྱངས་རྣམ་རྒྱལ་རྒྱ་མཚོ་ནི། ཕྱི་ལོ་ ༡༨༤༦ ལོར་སྡེ་དགེའི་ཕྱོགས་ཀྱི་གནས་ཡ་ཆུའི་དིང་ཆུང་གི་ས་ཆར་ཡབ་འཇུ་མགོན་པོ་དར་རྒྱས་དང་ཡུམ་སྲིང་ཆུང་གཉིས་ཀྱི་སྲས་སུ་སྐུ་འཁྲུངས། ཁུ་བོ་དཔོན་བླ་མ་སྒྲུབ་མཆོག་པདྨ་དར་རྒྱས་ཀྱིས་མི་ཕམ་རྒྱ་མཚོ་ཞེས་མཚན་གསོལ།
དགུང་ལོ་དྲུག་བདུན་ནས་ཡབ་དང་ཞང་པོའི་དྲུང་ནས་ཡི་གེའི་འབྲི་ཀློག་དང་། སྡོམ་གསུམ་རྣམ་ངེས་ཐུགས་འཛིན་གནང་བ་དང་། རྩིས་དཀར་ནག་གི་སྔོན་འགྲོ་གསན། དགུང་གྲངས་བཅུ་སྐོར་ནས་ལྗགས་རྩོམ་ཡང་ཅི་རིགས་གནང༌།
དགུང་ལོ་བཅུ་གཉིས་ཀྱི་སྐབས་ཡུལ་དེའི་སྤྱི་ལུགས་ལྟར། འོག་མིན་ཨོ་རྒྱན་སྨིན་གྲོལ་གླིང་པའི་ཆོས་བརྒྱུད། ཟེ་ཆེན་བསྟན་གཉིས་དར་རྒྱས་གླིང་གི་དགོན་ལག་ཏུ་གྱུར་པ་འཇུ་མོ་ཧོར་གསང་སྔགས་ཆོས་གླིང་དགོན་དུ་ཆོས་ཞུགས་མཛད་ཅིང་རབ་ཏུ་བྱུང་།
དགུང་གྲངས་བཅོ་ལྔ་བཅུ་དྲུག་གི་སྐབས་དབྱངས་འཆར་གྱི་དཔེ་རྙིང་ཞིག་ལ་ཞག་ཤས་གཟིགས་རྟོག་གནང་སྟེ་མཁྱེན་པར་མཛད། འཇུ་ཉུང་རི་ཁྲོད་དུ་ཟླ་བ་བཅོ་བརྒྱད་དུ་འཇམ་དཔལ་སྨྲ་སེང་སྒྲུབ་ཅིང་རིལ་བུའི་ལས་སྦྱོར་སོགས་མཛད།
དགུང་ལོ་བཅུ་བདུན་སྐབས་ཉོག་ཟིང་གིས་འབྲོག་སྡེ་མཐའ་དག་མགོ་ལོག་ཏུ་སོང་བས་རྗེ་ཉིད་ཀྱང་དེར་བྱོན།
དགུང་གྲངས་བཅོ་བརྒྱད་དང་བཅུ་དགུའི་དུས་སྐུ་ཞང་འགྱུར་བཟང་དང་ལྷན་དུ་ཡུལ་དབུས་ལྷ་ལྡན་དུ་གནས་སྐོར་ལ་བྱོན། དེ་སྐབས་ཟླ་བ་གཅིག་ཙམ་དགའ་ལྡན་དུ་བཞུགས། དེ་ནས་ལྷོ་གནས་རྒྱས་པར་བྱོན་ཞོར་ལྷོ་བྲག་མཁར་ཆུར་ཕེབས།
ཕྱིར་རང་ཡུལ་དུ་ལོག་རྗེས་ལབ་སྐྱབས་མགོན་དབང་ཆེན་དགྱེས་རབ་རྡོ་རྗེའི་མདུན་ནས་མ་ཏིའི་འཇམ་དཀར་གྱི་རྗེས་གནང་དང་ཆོས་སྐྱོང་གེ་སར་གྱི་སྲོག་གཏད་སོགས་གསན། དཔལ་སྤྲུལ་རིན་པོ་ཆེ་ཨོ་རྒྱན་འཇིགས་མེད་ཆོས་ཀྱི་དབང་པོ་ལས། སྤྱོད་འཇུག་ཤེས་རབ་ལེའུ་གསན་པ་དང་ཕྱིས་འགྲེལ་ཊཱིཀ་སོགས་ཀྱང་མཛད། གཞན་ཡང་རྒྱུད་ལུང་མན་ངག་གི་བཤགས་པའི་བཤད་པ་གནང་ནས་འགྲེལ་པ་རྩོམ་པར་གསུང་བསྐུལ་དང༌། འོད་མདོ་མཚན་བརྗོད་སོགས་ཀྱང་གསན། འཇམ་དབྱངས་མཁྱེན་བརྩེ་དབང་པོ་ལས་མ་ཏིའི་འཇམ་དཀར་གྱི་རྗེས་གནང་དང༌། སྔ་རྗེས་ཅི་རིགས་པར། ཐུན་མོང་དང་ཐུན་མོང་མ་ཡིན་པའི་གཙུག་ལག་གི་སྒོ་དུ་མ་དང༌། ཉེ་བརྒྱུད་དུ་བྱོན་པའི་མདོ་སྔགས་ཀྱི་གཞུང་ཁྱད་འཕགས་རིགས་དང༌། གསང་ཆེན་རྡོ་རྗེ་ཐེག་པའི་སྨིན་བྱེད་ཀྱི་དབང༌། གྲོལ་བྱེད་ཀྱི་ཁྲིད། རྒྱབ་རྟེན་གྱི་བཤད་པ། མན་ངག་ཕྱག་བཞེས་ཀྱི་དམར་ཁྲིད་སོགས་གསན།
པདྨ་གར་གྱི་དབང་ཕྱུག་བློ་གྲོས་མཐའ་ཡས་ལས། སྒྲ་ཙནྡྲ་པ་དང་དངུལ་ཆུའི་བཙོ་བཀྲུའི་ལག་ལེན་སོགས་ཐུན་མོང་རིག་གནས་དང༌། འཇམ་དཔལ་ཚེ་བདག་སོགས་ཐུན་མོང་མ་ཡིན་པའི་སྨིན་གྲོལ་རིགས་དང༌། འཇུ་དབོན་འཇིགས་མེད་རྡོ་རྗེ་ལས་མདོ་སྡུད་པའི་བཤད་པ། འབུམ་གསར་དགེ་བཤེས་ངག་དབང་འབྱུང་གནས་ལས་དབུ་མ་འཇུག་པ། འཇམ་དབྱངས་བློ་གཏེར་དབང་པོ་ལས་ཚད་མ་རིགས་གཏེར། སེར་ཤུལ་དགེ་བཤེས་ལྷ་རམས་པའི་མདུན་ནས་མཛོད་ཀྱི་བཤད་ལུང་སོགས་རིས་མེད་ཀྱི་མཁས་གྲུབ་དུ་མའི་མདུན་ནས་མདོ་སྔགས་རིག་གནས་དང་བཅས་པ་ཐུགས་གཉེར་གནང་། རྫོགས་ཆེན་ཤྲཱི་སེང་དུ་སྔ་འགྱུར་རྙིང་མའི་ཆོས་སྐོར་དང༌། དཔལ་སྤུངས་ལྔ་རིག་སློབ་གླིང་ནས་གསོ་བ་རིག་པ་དང༌། རྩིས་དཀར་ནག་སོགས་རིག་གནས་ཀྱི་སྐོར་རྣམས་གསན། གཞན་རྫོགས་ཆེན་མཁན་རིན་པོ་ཆེ་པདྨ་བཛྲ་གཙོ་བོར་གྱུར་པའི་དགེ་བའི་བཤེས་གཉེན་དུ་མ་ལས་ཀྱང་མདོ་སྔགས་རིག་གནས་དང་བཅས་པའི་སྐོར་གསན་པར་མཛད།
གཞན་དཔའ་རིས་བློ་བཟང་རབ་གསལ་དང༌། དམ་པ་འདི་གཉིས་ཕན་ཚུན་ལེགས་བཤད་ཀྱི་འབེལ་གཏམ་བསྐུར་རེས་གནང་ཡོད་པ་དང་། དཔའ་རིས་བློ་བཟང་རབ་གསལ་གྱིས། ཆོས་འབྱོར་སྤྲིན་གྱི་ཕུང་པོ་འཁྲིགས་པའི་ཀློང༌། །ཁམས་ཞེས་གྲགས་པའི་གསེར་ལྡན་དཀྱིལ་འཁོར་དུ། །གྲགས་སྙན་ལྷ་ཡི་རྔ་ཆེན་ལྡིར་བ་ཅན། །ངེས་དོན་ཆོས་ཀྱི་རྒྱལ་པོར་ཡིད་རེ་དགའ། །ཀུན་རྟོག་རྩྭ་སྦུར་མཆེད་པའི་མེ་སྟག་གིས། །རེག་པའི་ཉེས་ལྟུང་སྙིང་ནས་འཆག་པའི་ཕྱིར། །དྲི་མེད་ལྷ་རྫས་སྤྲིན་དཀར་བླ་རེས་འདི། །གང་སྐུ་ས་འཛིན་ཡངས་པའི་མཁའ་ལ་བྲེས། ཞེས་དང་། ཁྱད་པར་རྣམ་དཔྱོད་བརྩོན་པའི་མཐུ་ལྡན་ཞིང༌། །མང་ཐོས་ཉམས་སུ་ལེན་པའི་ཀུ་སཱ་ལི། །ཟབ་དོན་འཚོལ་བའི་ངལ་བ་མང་བསྟེན་པ། །ང་ཡི་མཛའ་ཆེན་མི་ཕམ་བཤེས་གཉེན་བཞུགས། ཞེས་སོགས་གསུངས་ཡོད།
སྐུ་ཚེ་ཕལ་ཆེར་དབེན་གནས་རྣམས་སུ་སྒྲུབ་པ་ཉམས་ལེན་མཛད་ཅིང་རྨེ་ཤོད་དཀར་མོ་སྟག་ཚང་དུའང་ལོ་བཅུ་གསུམ་དུ་བཞུགས་ནས་བསྙེན་སྒྲུབ་མཛད།
དགུང་ལོ་ང་གཅིག་པར་རྒྱལ་པོ་ལུགས་ཀྱི་བསྟན་བཅོས་མཛད། དགུང་ལོ་རེ་གཉིས་པ་ས་སྤྲེལ་ལོར་དུས་འཁོར་འགྲེལ་ཆེན་བརྩམས། དེའི་ཕྱི་ལོར་སྙན་འགྲེལ་དབྱངས་ཅན་དགྱེས་པའི་རོལ་མཚོ་སོགས་བརྩམས།
སྐུ་ཚེ་ཧྲིལ་པོར་འཆད་རྩོད་རྩོམ་གསུམ་གྱི་བྱ་བས་བསྟན་འགྲོ་ལ་ཕན་པའི་དོན་བསྒྲུབས་པར་མཛད། ཁྱད་པར་དུ་བཟོ་དང་། གསོ་བ། རྩིས་རིག་བཅས་ལ་ཕྱག་རྗེས་ཆེ།
སློབ་མ་ལ། རྡོ་སྤྲུལ་རྡོ་རྗེ་དང་། གཏེར་སྟོན་བསོད་རྒྱལ། ཀ་ཐོག་སི་ཏུ་ཆོས་ཀྱི་རྒྱ་མཚོ། རྫོགས་སྤྲུལ་ལྔ་པ། དཔལ་སྤུངས་སི་ཏུ་སོགས་མང་དུ་བྱུང་།
དགུང་ལོ་དྲུག་ཅུ་རེ་བདུན་པ་ ༡༩༡༢ ལོར་འཇུ་རི་ཁྲོད་དུ་སྐུ་གཤེགས། ཁོང་གི་གསུང་རྩོམ་ལ། པར་དུ་བརྐོས་པ་པོ་ཏི་སུམ་ཅུ་ལྷག་བཞུགས།
༢༠༡༩.༠༥.༠༥ ལ་སེར་བྱེས་རིག་མཛོད་ཆེན་མོའི་རྩོམ་སྒྲིག་པས་ཕྱོགས་བཏུས་བྱས།
དྲ་ཚིགས་ཀྱི་ཡིག་ཆ་དག་འདི་ག་རྩོམ་སྒྲིག་ཁང་ལ་དབང་བས་བརྒྱུད་འགོད་དམ་འདྲེན་བཀོད་བྱ་དགོས་ཚེ་[སེར་བྱེས་རིག་མཛོད་ཆེན་མོ་ལས་དྲངས་པ་ཡིན།]ཞེས་རྩོམ་ཁུངས་ཁ་གསལ་འགོད་དགོས།
དེ་ལས་མང་བ།...
བུ་སྟོན་རིན་ཆེན་གྲུབ།དྲ་འཇུག་པ། སེར་བྱེས་རིག་མཛོད་ཆེན་མོ།
བུ་སྟོན་རིན་ཆེན་གྲུབ་ནི། ཕྱི་ལོ་ ༡༢༩༠ ལོར་གཙང་སྟོད་ཁྲོ་ཕུའི་ཕྱོགས་ཀྱི་ཤབ་སྨད་སྒོམ་གནས་ཞེས་བྱ་བའི་ཡུལ་དུ་ཡབ་བླ་མ་བྲག་སྟོན་རྒྱལ་མཚན་དཔལ་བཟང་དང༌། ཡུམ་སློབ་དཔོན་མ་བསོད་ནམས་འབུམ་གཉིས་ཀྱི་སྲས་སུ་སྐུ་འཁྲུངས།
དགུང་ལོ་ལྔ་པ་ནས་མ་ཡུམ་ལས་ཡི་གེའི་སྦྱོར་ཀློག་དང་། དཔོན་རྒྱམ་སེང་ལས་རྩིས་དང་ཡི་གེའི་རིག་པ་ལ་སྦྱངས། དགུང་ལོ་བདུན་པར་ཁྲོ་ཕུ་བསོད་ནམས་སེང་གེའི་དྲུང་དུ་ཐེག་ཆེན་སེམས་བསྐྱེད་ཞུས།
དགུང་ལོ་བརྒྱད་པར་ཁྲོ་ཕུ་བ་དེ་ཉིད་ལས་ས་ལུགས་ཀྱི་བདེ་མཆོག་དྲིལ་བུ་བའི་དབང་བཞི་རྫོགས་པར་ཞུས་པ་དང་། གཞན་མན་ངག་ཟབ་ཆོས་ཀྱང་གསན། ཉིད་ཀྱི་མེས་པོ་བླ་ཆེན་ཚུལ་ཁྲིམས་དཔལ་བཟང་གི་སྤྱན་སྔར་གསང་བ་སྙིང་པོ་དང་། དགོངས་འདུས་ལ་སོགས་པའི་རྒྱུད། སྤར་ཁབ་ལ་སོགས་པའི་འགྲེལ་པ། མདོར་ན་གསང་སྔགས་རྙིང་མའི་རྒྱུད་འགྲེལ་པ་འགྲེལ་བཤད་གནུབས་པ་ནས་བརྒྱུད་པ་ཆ་ཚང་དང་། རྫོགས་པ་ཆེན་པོ་ཀུན་བྱེད་སྔ་འགྱུར་ལྔ། ཕྱིས་འགྱུར་བཅུ་གསུམ། སེམས་སྡེ་མ་བུ་བཅོ་བརྒྱད། ཀློང་སྡེའི་སྐོར་ལ་སོགས་པ། ཞི་བྱེད་རྒྱུད་ཕྱི་མ་ལ་སོགས་པ་དང་། གུ་རུའི་གཏེར་མ་ལ་སོགས་པའི་ཆོས་སྐོར་རྣམས་གསན། གཞན་ཡང་སྨན་དཔྱད། བཟོ་རིག །བཅུད་ལེན། མཁྱུད་སྤྱད་ལ་སོགས་པ་མང་པོ་གསན།
དགུང་ལོ་བཅོ་བརྒྱད་པ་ ༡༣༠༧ ལ་ལོ་ཙཱའི་མཁན་བརྒྱུད་འཛིན་པའི་ཁྲོ་ཕུའི་མཁན་ཆེན་རིན་ཆེན་སེང་གེ་དཔལ་བཟང་དང་། མཁས་མཆོག་ཚད་མའི་སྐྱེས་བུའམ་སློབ་དཔོན་རིགས་ཐིགས་པའི་དྲུང་ནས་རབ་བྱུང་དང་དགེ་ཚུལ་དུ་བསྒྲུབས། མཁན་པོ་དེ་ཉིད་ལས་སེམས་བསྐྱེད་དང་ཕར་ཕྱིན་སོགས་ཞོར་ཉན་དུ་མཛད། སློབ་དཔོན་ཚད་མའི་སྐྱེས་བུའམ་བསོད་ནམས་མགོན་གྱི་དྲུང་དུ་ཐོག་མར་ཕར་ཕྱིན་འགྲེལ་ཆུང་ལ་ཐུགས་སྦྱོང་མཛད། དེ་ནས་ཕར་ཕྱིན་དང་འདུལ་བ་ཚད་མའི་གཞུང་སོགས་གསན་ཏེ་ལོ་གཉིས་ཙམ་གྱི་རིང་ཉིན་མོ་གསོལ་བ་དལ་ལྷོད་ཀྱིས་བཞེས་ལོང་དང༌ན་བཟའ་རལ་པའང་འཚེམ་ལོང་མེད་ལ། མཚན་མོ་དཀར་མེའི་འོད་ལ་དཔེ་གཟིགས་མཛད་པ་སོགས་བརྩོན་པ་ཆེན་པོ་མཛད། གཞན་ཕར་ཕྱིན་རྔོག་ལུགས། འབྲོམ་ལུགས། ཁུ་ལུགས། དེ་དག་གི་རྒྱབ་ཆོས་ཉི་ཁྲི་སྣང་བ་སོགས་ཕར་ཕྱིན་དང་། སྤྱོད་འཇུག་ལ་སོགས་པའི་མདོ་སྡེའི་སྐོར། མདོ་རྩ་དང་མེ་ཏོག་ཕྲེང་རྒྱུད་ལ་སོགས་འདུལ་སྐོར་རྣམས་ཀྱང་ཞོར་ཉན་དུ་མཛད་པ་དང་། གཞན་སློབ་དཔོན་ཚད་མའི་སྐྱེས་བུ་དེ་ཉིད་ལས་ཕྱག་ཆེན་བརྡའི་སྐོར། སེམས་ཉིད་ངལ་གསོའི་སྐོར། མན་ངག་བརྒྱ་རྩའི་སྐོར་སོགས་མན་ངག་གི་སྐོར་མང་པོའང་ཞོར་ཉན་དུ་གསན། ཉིད་ཀྱི་བླ་མ་ཡང་རྩེ་བ་རིན་ཆེན་སེང་གེ་ལས་དྲིལ་བ་པའི་དབང་དང་རྩ་རྒྱུད་ལ་སོགས་པའི་བདེ་མཆོག་གི་སྐོར། བདེ་ཆེན་གྱི་དབང་བཀའ་དང་རྒྱུད་ཀྱི་བཤད་བཀའ་སོགས་བདེ་རལ་གཅིག་གི་སྐོར། དགྲ་ནག་ཞང་ལུགས་དང་འཇིགས་བྱེད་སྐྱོ་ལུགས་ཀྱི་དབང་བཀའ་སོགས་གཤིན་རྗེའི་གཤེད་ཀྱི་སྐོར། འཁོར་ཆེན་གྱི་དབང་བཀའ་སོགས་གསན། གཞན་སློབ་དཔོན་དོན་གྲུབ་དཔལ་དང་། ཉིད་ཀྱི་ཡབ་བླ་མ་བྲག་སྟོན་རྒྱལ་མཚན་དཔལ་བཟང་པོ་སོགས་ལས་ཀྱང་ཟབ་ཆོས་མང་པོ་གསན།
དགུང་ལོ་ཉེར་གཅིག་པར་ཡབ་བླ་མ་བྲག་སྟོན་པ་དང་ལྷན་ཅིག་ཏུ་དབུས་གཙང་གི་ཆོས་སྡེ་ཆེན་པོ་རྣམས་སུ་གྲྭ་སྐོར་མཛད། དབུས་ནས་མཁས་པ་ཤཱཀྱ་གཞོན་ནུ་དང་། ཁ་རག་བྱང་གཞོན། གཙང་ནས་མཁས་པ་དཔལ་ལྡན་སེང་གེ་དང༌། འཇམ་སྐྱ་སོགས་དང་ལུང་རིགས་ཀྱིས་བརྒལ་བརྟག་གནང་བས། མཁས་པའི་ཁྲོད་དུ་ཕ་སྟོན་པ་ལ་བུའང་སྟོན་པ་བྱུང་འདུག་ཅེས་བུ་སྟོན་ཞེས་པའི་མཚན་ཡང་དེ་ནས་ཐོགས་པར་བཤད།
དགུང་ལོ་ཉེར་གསུམ་པ་ ༡༣༡༢ ལོར་པཎ་ཆེན་གྱི་མཁན་བརྒྱུད་བཞི་པ་མཁན་ཆེན་གྲགས་པ་གཞོན་ནུ་དང༌། སློབ་དཔོན་ལས་བྱེད་པ་བསོད་ནམས་གྲགས་པ། སློབ་དཔོན་གསང་སྟེ་སྟོན་པ་འདུལ་འཛིན་བསོད་ནམས་བཟང་པོ། དད་པའི་དགེ་འདུན་དཀོན་མཆོག་བཟང་པོས་ཐོག་དྲངས་པ་ཉི་ཤུ་རྩ་གཉིས་ཀྱི་དབུས་སུ་བསྙེན་པར་རྫོགས་པ་མཛད། མཁན་པོ་དེ་ལ་སོ་ཐར་གྱི་མདོ་སོགས་གསན་པ་དང་ཤེར་སྙིང་མདོ་སྒྲུབ་སོགས་ཞོར་ཉན་དུ་མཛད། སློབ་དཔོན་བསོད་ནམས་གྲགས་པ་ལས་འདུལ་བ་མདོ་རྩ་ལ་བྱ་ཊཱིཀ་བཏབ་པའི་བཤད་བཀའ་སོགས་གསན།
ཁྲོ་ཕུར་ཕར་ཕྱིན་དང༌། འདུལ་བ། མངོན་པ་བཅས་ཀྱི་འཆད་ཉན་ལེགས་པར་མཛད། ཆོས་སྒང་ལ་ཕར་ཚད་བསྡུས་གསུམ་དང་། མངོན་པ་ཀུན་བཏུས་ལ་སོགས་པ་ལ་བཤད་པའི་རྐང་མཛད། ཆོས་བར་ལ་འཁྲེན་བྲག་ལུང་། ཉང་རོ་ཤུག་པ་རི། ཁྲོ་ཟངས་ཁ་སོགས་སུ་ཕར་ཚད་མངོན་པ་ལ་སོགས་པའི་བཤད་པ་དང་ཞར་ཆོས་གང་མང་གནང་བ་དང་། དགེ་སློང་དགེ་ཚུལ་རབ་བྱུང་དགེ་བསྙེན་ལ་སོགས་ཁྲི་ཕྲག་ཏུ་ལོངས་པའི་མཁན་སློབ་མཛད།
དེ་ནས་ཐར་པ་གླིང་དུ་ཕེབས་ནས་ལོ་ཙཱ་བ་ཆེན་པོ་ཐར་ལོ་ཉི་མ་རྒྱལ་མཚན་སློབ་དཔོན་དུ་བསྟེན་ནས་ལོ་བཞི་ལྷག་ལ་སྒྲ་ཙནྡྲ་པ་དང་ཀ་ལཱ་པའི་མདོ་འགྲེལ་དང་བཅས་པར་སྦྱངས་པ་དང་ཆབས་ཅིག་སྙན་ངག །སྡེབ་སྦྱོར། ཟློས་གར། མངོན་བརྗོད་སོགས་ལའང་སྦྱངས། རྒྱ་གར་སོགས་སུ་ཕེབས་མ་མྱོང་ནའང་རྒྱ་གར་ཤར་ནུབ་དང༌། ཁ་ཆེ། སིངྒ་གླིང་ལ་སོགས་པའི་ཡི་གེའི་རིགས་མི་འདྲ་བ་མཁྱེན་པའི་ལོ་ཙཱ་བར་གྱུར། བཀའ་དང་བསྟན་བཅོས་མང་དག་ཅིག་བོད་བསྒྱུར་མཛད།
གསུང་ངག་རིན་པོ་ཆེ་ལས་དུས་འཁོར་གྱི་དབང་གོང་མ་སོགས་ཞུས་ཏེ། འདག་སྦྱར་གྱིས་སྐུ་མཚམས་ལ་རྩེ་གཅིག་ཏུ་སྒོམ་པའང་མཛད། གཞན་ཡང་སྦྱོར་བ་དྲུག་དང་རྒྱུད་ཕྱི་མ་སོགས་དུས་འཁོར། རྡོ་རྗེ་སྙིང་འགྲེལ་ལ་སོགས་པ་ཐུན་མོང་དང་ཐུན་མོང་མིན་པའི་ཆོས་དུ་མ་གསན་པ་དང་། བླ་མ་དམ་པ་དཔལ་ལྡན་སེང་གེ་ལས་དུས་འཁོར་གྱི་དབང་བཀའ་རྭ་འབྲོའི་དགོངས་པ་གཅིག་ཏུ་དྲིལ་བ་སོགས་དབང་བཀའ་མང་དུ་ཞུས།
གཞན་དུས་འཁོར་ལ་ཐུགས་སྦྱོང་མཛད་ཕྱིར་དབོན་པོ་རྡོ་རྗེ་རྒྱལ་མཚན་གྱི་དྲུང་ནས་དུས་འཁོར་གྱི་བཤད་བཀའ་རྭ་འབྲོའི་དགོངས་པ་གཅིག་ཏུ་དྲིལ་བ་ལ་སོ་སོའི་བཞེད་ཚུལ་དང་བཅས་པ། མན་ངག་ལག་ལེན་གྱི་གནད། དུས་འཁོར་ཆ་ལག་མ་ཚང་བ་མེད་པར་གསན་པས་དུས་འཁོར་ལ་མཁས་པར་གྱུར་པས་ཕྱིས་བྱོན་བོད་ཀྱི་མཁས་པ་རྣམས་ཀྱི་ནང་ནས་དུས་འཁོར་ལ་མཁས་པ་བུ་དོལ་གཉིས་ཞེས་གྲགས་པ་བྱུང་། བླ་མ་དེ་ཉིད་ལ་འཇམ་དཔལ་རྩ་རྒྱུད་སོགས་རྒྱུད་དང་སྒྲུབ་ཐབས་གང་མང་ཡང་གསན། བླ་མ་བི་བྷཱུ་ཏི་དཱ་པ་ལས་གཏུམ་མོ་འབར་འཛག་གི་གདམས་པ་སོགས་མན་ངག་མང་པོ་གསན། གཞན་བླ་མ་ཀུ་མཱ་ར་སི་ངྡྷི་ལས་བཀའ་གདམས་པའི་ལུགས་ཀྱི་མན་ངག་མང་དུ་གསན།
དགུང་ལོ་སོ་གཅིག་པར་སྐུ་ཞང་གྲགས་པ་རྒྱལ་མཚན་གྱིས་གདན་དྲངས་པ་ལྟར་ཞ་ལུ་ཆོས་སྡེའི་གདན་ས་བཟུང་། སྔགས་དང་མཚན་ཉིད་ཀྱི་བཤད་གྲྭ་བཙུགས་ནས་ལོ་ངོ་སོ་དྲུག་ལ་ཆོས་འཆད་གནང་། ཆོས་སྡེ་ཆེན་པོར་དགེ་འདུན་ཚོགས་པ་སུམ་སྟོང་བརྒྱད་བརྒྱ་རེ་ཙམ་གྱི་ཚོགས་དཔོན་མཛད།
ཇོ་བོ་རྗེས་བྱིན་གྱིས་བརླབས་པའི་གནས་ཞ་ལུ་རི་ཕུག་ཏུ་སྤེ་ཆུང་གཅིག་ཡོད་པ་ལ་གཞི་བྱས་ནས་གཙུག་ལག་ཁང་དགེ་འདུན་གྱི་སྡེ་དང་བཅས་པ་གསར་དུ་བཞེངས་ཏེ། མདོ་སྔགས་ཀྱི་བཤད་གྲྭ་བཙུགས། སྣར་ཐང་གི་བསྟན་འགྱུར་ལ་ཞུས་དག་གནང་ཞིང་། དཀར་ཆག་ཡིད་བཞིན་ནོར་བུ་དབང་གི་རྒྱལ་པོའི་ཕྲེང་བ་ཞེས་པ་བསྒྲིགས། རི་ཕུག་ཏུ་སྒྲུབ་པ་ཉམས་ལེན་གནང་མཁན་ཚོགས་པ་ལྔ་བརྒྱ་ཙམ་འདུས་ཐོག་སློབ་མ་མཁས་བཙུན་བཟང་གསུམ་འཛོམས་ཤིང་བསྟན་པ་འཛིན་པའི་སྐྱེས་ཆེན་དང་། འཆད་ཉན་གྱི་སློབ་དཔོན། བྱ་བྲལ་བ་སོགས་མང་དུ་བྱུང་། རྗེ་འདིས་བུ་ལུགས་གྲུབ་མཐའི་སྲོལ་བཏོད་པས་དེའི་རྒྱུད་འཛིན་རྣམས་ལ་ཞ་ལུ་བའི་གྲུབ་མཐའམ་བུ་ལུགས་ཞེས་གྲགས།
དགུང་ལོ་སོ་གསུམ་པ་ ༡༣༢༢ ལོར་[བདེ་བར་གཤེགས་པའི་བསྟན་པའི་གསལ་བྱེད་ཆོས་ཀྱི་འབྱུང་གནས་གསུང་རབ་རིན་པོ་ཆེའི་མཛོད་]ཅེས་བྱ་བའམ་ཡོངས་གྲགས་སུ་[བུ་སྟོན་ཆོས་འབྱུང་]ཞེས་པ་མཛད།
དགུང་ལོ་ང་ལྔ་པ་ ༡༣༤༤ ལོར་སོག་པོའི་གོང་མས་རྒྱ་ནག་ཏུ་གདན་ཞུའི་ཕོ་ཉ་འབྱོར་ཡང་མ་ཕེབས་པར་དབེན་པར་སྒྲ་དང་གསང་སྔགས་ཀྱི་གཞུང་མང་པོ་འཕྲོ་བསྒྱུར་དང་གཞི་བསྒྱུར་མཛད། དམ་པ་འདི་བསྟན་འགྲོ་སྤྱི་ལ་ཕྱག་རྗེས་ཆེ་ལ་ལྷག་པར་དུས་འཁོར་དང་སྐར་རྩིས་ཀྱི་སྐོར་ལ་ཕྱག་རྗེས་ཧ་ཅང་ཆེ་ཞིང་། མཛད་འཕྲིན་རྒྱས་པས་རྒྱ་གར་གྱི་རྒྱལ་པོ་པུ་ནྱ་མ་ལ་སོགས་ཀྱིས་ཀྱང་དད་གུས་ཞུས་པར་མ་ཟད། ཧོར་གྱི་མི་དཔོན་བརྒྱ་ཕྲག་དམག་འབུམ་ཚོ་གསུམ་དང་ཁྲི་ཕྲག་གཉིས་ཀྱི་འཁོར་དང་བཅས་དྲུང་དུ་ལྷགས་ནས་དཔལ་དུས་ཀྱི་འཁོར་ལོའི་དབང་སོགས་གསང་སྔགས་ཀྱི་ཆོས་ཞུས། གཞན་རིས་སུ་མ་ཆད་པའི་སྐལ་ལྡན་མང་པོར་མདོ་སྔགས་ཀྱི་ཆོས་ཚུལ་གང་མང་གནང་།
རེ་གཉིས་པ་ ༡༣༥༡ ལོར་གཡའ་ཕག་གི་ཟིང་འཁྲུག་བསྡུམ་ཆེད་དབུས་ཕྱོགས་སུ་ཕེབས། ༡༣༥༣ ལོར་ས་སྐྱར་བྱོན། ས་སྐྱའི་ལྷ་ཁང་ཆེན་མོར་དཔལ་རྡོ་རྗེ་དབྱིངས་ཀྱི་དཀྱིལ་འཁོར་ཁྲུ་བཅུ་གཅིག་ཅན་རིན་པོ་ཆེ་སྣ་ཚོགས་ལས་གྲུབ་པ་བཞེངས། གཞལ་ཡས་ཁང་གི་རྣམ་གཞག་དེ་ཉིད་གསལ་བ་ཞེས་པ་ལྗགས་རྩོམ་མཛད། ཤེར་ཕྱིན་གྱི་མདོ་སྡེ་རིན་པོ་ཆེ་རྒྱས་འབྲིང་བསྡུས་གསུམ་དང་། རིན་ཆེན་གསེར་ལས་བཞེངས་པའི་བཀའ་འགྱུར་དང་བསྟན་འགྱུར་ཆ་ཚང་། བོད་ཀྱི་ལོ་པཎ་རྣམས་ཀྱིས་མཛད་པའི་བསྟན་བཅོས་སོགས་གསུང་རྟེན་དུ་མ་བཞེངས་པར་མཛད།
དགུང་ལོ་རེ་བདུན་པ་ལ་སྒྲ་ཚད་པ་རིན་ཆེན་རྣམ་རྒྱལ་ལ་ཞ་ལུའི་གདན་ས་གཏད་ནས་རི་ཕུག་ཏུ་གཏན་བཞུགས་མཛད།
སློབ་མ་གྲགས་ཆེ་བ། སྒྲ་ཚད་པ་རིན་ཆེན་རྣམ་རྒྱལ། བྱང་པ་དཀོན་མཆོག་གྲགས། གོང་གསུམ་བདེ་ཆེན་པ་ཆོས་ཀྱི་མགོན་པོ། ཁྱུང་པོ་ལྷས་པ་སོགས་མང་དུ་བྱུང་ངོ་། །
བུ་སྟོན་ཐམས་ཅད་མཁྱེན་པ་ཁོང་རྒྱུན་རིང་བཞུགས་སའི་གནས་ཁྲོ་ཕུ་དང་། ཞ་ལུ། རི་ཕུག་གཙོ་བོར་མཛད་ཡོད་པ་དང་། དགུང་གྲངས་དོན་བཞི་པའི་མཇུག་ནས་སྐུ་མཚམས་བཅད་དེ་ཉིན་མཚན་ཁོར་མོ་ཡུག་ཏུ་ཙོག་པུར་བཞུགས་པ་ལས་དབུ་སྔས་ལ་མི་རེག་པར་ཉམས་བཞེས་ལ་གཅིག་ཏུ་གཞོལ་མུར་དགུང་གྲངས་དོན་ལྔ་ལ་ཕེབས་པ་ ༡༣༦༤ ལོར་ཞ་ལུ་རི་ཕུག་ཏུ་སྐུ་གཤེགས། གསུང་རྩོམ་པོད་ཉི་ཤུ་རྩ་དྲུག་ཙམ་པོ་ཏཱ་ལའི་ཞོལ་པར་ཁང་དུ་ཡོད་པར་བཤད། བསྒྱུར་རྩོམ་ཡང་དུ་མ་བཞུགས། བོད་གངས་ཅན་གྱི་མཁས་པའི་ཁྲོད་དུ་ཆོས་རྗེ་བུ་སྟོན་ནམ། བུ་སྟོན་ཐམས་ཅད་མཁྱེན་པ་ཞེས་གྲགས་ཤིང་། ཅི་ཡོད་བུ་ལ་དྲིས་[དོན་ནི། བཀའ་བསྟན་སོགས་གཞུང་ཆེན་མོ་རྣམས་སུ་ཅི་ཞིག་ཡོད་མེད་བུ་སྟོན་ཐམས་ཅད་མཁྱེན་པ་ལ་དྲིས་ཞེས་པ་ཡིན། གཟིགས་རྒྱ་ཆེ་བའི་དོན་ནོ། །]ཞེས་པའི་མཁས་པའི་གསུང་རྒྱུན་ཡང་ཡོད་དོ། །
རྣམ་ཐར་རྒྱས་པ་ཁྲོ་ཕུ་བ་བསོད་ནམས་སེང་གེས་མཛད་པའི་[བུ་སྟོན་གྱི་རྟོགས་བརྗོད་ངོ་མཚར་གཏམ་གྱི་རོལ་མོ་ཉེར་གཅིག་པ་]དང་། སྒྲ་ཚད་པ་རིན་ཆེན་རྣམ་རྒྱལ་གྱིས་མཛད་པའི་[ཆོས་རྗེ་ཐམས་ཅད་མཁྱེན་པ་བུ་སྟོན་ལོ་ཙཱ་བའི་རྣམ་པར་ཐར་པ་སྙིམ་པའི་མེ་ཏོག] བླ་མ་མགོན་པོ་དཔལ་བས་མཛད་པའི་[ཆོས་རྗེའི་རྣམ་ཐར་རིན་ཆེན་ཕྲེང་བ།] ཁྱུང་པོ་ལྷས་པ་གཞོན་ནུ་བསོད་ནམས་ཀྱིས་མཛད་པའི་[ཐམས་ཅད་མཁྱེན་པ་བུ་སྟོན་རིན་པོ་ཆེའི་རྣམ་པར་ཐར་པ་ཡོན་ཏན་རིན་པོ་ཆེའི་ལྷུན་པོ་]སོགས་ཡོད།
༢༠༡༩.༠༤.༠༨.ལ་སེར་བྱེས་རིག་མཛོད་ཆེན་མོའི་རྩོམ་སྒྲིག་པས་བཏུས་བསྒྲིགས་བྱས།
དྲ་ཚིགས་ཀྱི་ཡིག་ཆ་དག་འདི་ག་རྩོམ་སྒྲིག་ཁང་ལ་དབང་བས་བརྒྱུད་འགོད་དམ་འདྲེན་བཀོད་བྱ་དགོས་ཚེ་[སེར་བྱེས་རིག་མཛོད་ཆེན་མོ་ལས་དྲངས་པ་ཡིན།]ཞེས་རྩོམ་ཁུངས་ཁ་གསལ་འགོད་དགོས།
མཁས་གྲུབ་དགེ་ལེགས་དཔལ་བཟང་།དྲ་འཇུག་པ། སེར་བྱེས་རིག་མཛོད་ཆེན་མོ།
མཁས་གྲུབ་དགེ་ལེགས་དཔལ་བཟང་ནི། ཕྱི་ལོ་ ༡༣༨༥ ལོར་གཙང་ལ་སྟོད་ཆུ་འོག་ཏུ་འཁྲུངས། བ་སོ་ཆོས་ཀྱི་རྒྱལ་མཚན་དང༌། བསོད་ནམས་བཀྲ་ཤིས་གཉིས་ཀྱང་འདི་ཉིད་དང་ཡབ་ཡུམ་གཅིག་པའི་སྐུ་མཆེད་ཡིན།
༡༣༩༡ ལོ་དགུང་གྲངས་བདུན་གྱི་སྐབས་མཁས་གྲུབ་སེང་གེ་རྒྱལ་མཚན་ལས་དགེ་ཚུལ་གྱི་སྡོམ་པ་བཞེས་པའི་མཚན་ལ་སྔར་གྱི་མཁས་གྲུབ་དགེ་ལེགས་གྱི་སྟེང་དུ་དཔལ་བཟང་པོ་ཞེས་པ་བསྣན་པས། མཁས་གྲུབ་དགེ་ལེགས་དཔལ་བཟང་པོ་ཞེས་གྲགས་པ་བྱུང༌།
རྗེ་བཙུན་རེད་མདའ་བ་ལས་ཚད་མ་དང་། མངོན་པ་གོང་འོག །དབུ་ཕར་འདུལ་བ་བཅས་གསན་ནས་སྦྱངས་པ་མཐར་ཕྱིན་པ་མཛད། དཔལ་ས་སྐྱ་བའི་ལམ་འབྲས་པ་ཡེ་ཤེས་དཔལ་དང༌། བསོད་ནམས་རྒྱལ་མཚན། པཎ་ཆེན་ན་བཟའ་བ་གསུམ་ལས་གསང་སྔགས་ཀྱི་ཆོས་སྐོར་གང་མང་གསན།
དགུང་ལོ་བཅུ་དྲུག་པ་ ༡༤༠༠ ལོར་བོ་དོང་པཎ་ཆེན་འཇིགས་མེད་གྲགས་པས་རིགས་གཏེར་དགག་པའི་གཞུང་བརྩམས་ཏེ་དམ་བཅའ་མཛད་པར་རྗེ་འདི་ཉིད་གཙང་ངམ་རིང་དུ་ཕེབས་ཏེ་རྩོད་གླེང་མཛད། སྐབས་དེར་བརྒལ་བརྟག་བགྱིས་པའི་ཚིག་རྣམས་གཞིར་བཟུང་སྟེ་དགུང་ལོ་ཉེར་དགུ་པ་ ༡༤༡༣ ལོར་ཉང་སྟོད་ལྕང་ར་དཔལ་འབར་གྱི་དགོན་པར་བཞུགས་སྐབས་ཚད་མ་སྡེ་བདུན་ཡིད་ཀྱི་མུན་སེལ་མཛད་པར་གྲགས། བོ་དོང་པཎ་ཆེན་གྱིས་མཁས་གྲུབ་རྗེ་ལ་བསྟོད་པ་བུང་བ་རྣམ་པར་རྩེན་པ་ཞེས་པ་མཛད་པར་གྲགས།
དགུང་ལོ་བཅོ་བརྒྱད་པར་འཇམ་དབྱངས་སྨྲ་སེང་གི་བསྟོད་པ་མཚན་དཔེས་རབ་རྒྱན་མ་བརྩམས། དགུང་ལོ་ཉེར་གཅིག་པ་ ༡༤༠༥ ལོར་རེད་མདའ་བ་གཞོན་ནུ་བློ་གྲོས་ལས་བསྙེན་པར་རྫོགས།
དགུང་ལོ་ཉེར་གསུམ་པ་ ༡༤༠༧ ལོར་དབུས་སུ་ཕེབས་ཏེ་རྗེ་བློ་བཟང་གྲགས་པ་སེ་ར་ཆོས་སྡིངས་སུ་བཞུགས་པ་དང་མཇལ་ཞིང་། དེ་མ་ཐག་དཔལ་རྡོ་རྗེ་འཇིགས་བྱེད་ཀྱི་དབང་དང་འཇམ་དབྱངས་ཨ་ར་པ་ཙའི་རྗེས་གནང་སྩལ་བ་དང་། དེ་ནས་བཟུང་རྗེ་བླ་མ་ཞིང་ཁམས་གཞན་དུ་མ་གཤེགས་བར་དུ་རྗེས་སུ་བཟུང་སྟེ། མདོ་སྔགས་ཀྱི་ཆོས་སྤྱི་དང་ཐུན་མོང་མ་ཡིན་པའི་གདམས་པ་ཡོངས་རྫོགས་གནང་ཞིང་། དེ་དག་ཐུགས་དམ་ཉམས་བཞེས་སུ་མཛད་པའི་བོགས་འདོན་གྱི་ཆེད་དུ་དམ་བཅའ་བཅུ་ཞེས་པ་མཛད་ནས་དེ་ལས་ནམ་ཡང་འདའ་བ་མེད་པར་སྐུ་ཚེ་མཐའ་འཁྱོལ་བ་གནང་།
གཞན་ཡང་རྗེའི་དངོས་སློབ། རྒྱལ་ཚབ་ཆོས་རྗེ་དང༌། འདུལ་འཛིན་པ། འཇམ་དཀར་བ། རྟོགས་ལྡན་འཇམ་དཔལ་རྒྱ་མཚོ་སོགས་ལས་ཀྱང་མདོ་སྔགས་ཀྱི་ཆོས་ཚུལ་མང་དུ་ཞུས། གཙང་ཉང་སྟོད་དུ་ཕེབས་ནས། ལི་ཡུལ་ལྕང་ར་ལ་གདན་ས་མཛད་པས་ལྕང་ར་ཆོས་མཛད་ཅེས་གྲགས།
རྒྱལ་རྩེ་སྡེ་པ་རབ་བརྟན་ཀུན་བཟང་པས་མཐུན་རྐྱེན་སྦྱར་བ་ལ་བརྟེན་ནས་རྒྱལ་རྩེ་དཔལ་འཁོར་ཆོས་སྡེ་དགོན་ཕྱག་བཏབ་ནས་འཆད་མཉན་སྤེལ། གཞན་ཡང༌། ནོར་བུ་དགའ་ལྡན་དང༌། བྲང་མོ་ཆེ་བ། ལེགས་གྲུབ་པ། ཤར་ཆེན་པ། ཞི་གནས་པ། གསེར་ཁང་གོང་འོག་གཉིས། ལྷ་ཁང་པ་སོགས་ཆོས་སྡེ་དུ་མ་ཕྱག་བཏབ། དབུས་གཙང་ཁུལ་གྱི་སྡེ་སྣོད་འཛིན་པ་མང་པོས་རྗེ་འདིའི་ཞབས་ལ་བཏུགས་ཏེ་མདོ་སྔགས་ཀྱི་ཆོས་ཚུལ་རྒྱ་ཆེར་ཞུས། དཔལ་འཁོར་ཆོས་སྡེའི་མཁན་ཐོག་དང་པོ་མཛད།
སྡེ་པ་རབ་བརྟན་རྩེ་བས་དཔལ་འཁོར་ཆོས་སྡེར་སླར་ཡང་གདན་དྲངས་ཀྱང་མ་བྱོན་པར་རི་བོ་མདང་ཅན་དུ་བྱོན་ནས་ཐུགས་དམ་ཉམས་བཞེས་དང་སློབ་མ་མང་པོར་མདོ་སྔགས་ཀྱི་གཞུང་ལུགས་དུ་མའི་བཀའ་ཁྲིད་དང༌། གསུང་རབ་ཀྱི་དགོངས་པ་འགྲེལ་པའི་ལེགས་བཤད་དུ་མ་གསར་རྩོམ་གནང་།
དགུང་ལོ་ཞེ་བདུན་པ་ ༡༤༣༡ ལོར་རྒྱལ་ཚབ་ཆོས་རྗེ་གནས་རྙིང་དུ་བཀའ་ཆོས་གསུང་ནས་བཞུགས་པ་དང་མཇལ་སྐབས་རྗེ་བླ་མའི་གསེར་ཁྲི་ལ་ཕེབས་དགོས་ཀྱི་ཞལ་ཏ་གནང༌བ་ལྟར་དགའ་ལྡན་གྱི་ཁྲིར་ཕེབས། ཁྲི་རབས་གསུམ་པ་ཡིན། དབང་ལུང་མན་ངག་རྒྱ་ཆེར་སྩལ། དགའ་ལྡན་དུ་གྲྭ་ཚང་བཞི་བཙུགས་ནས་འཆད་ཉན་གྱི་སྲོལ་བཏོད། དུས་ཕྱིས་ཤར་བྱང་གཉིས་སུ་ཐིམ། དགའ་ལྡན་རང་དུ་རྒྱུན་བཞུགས་མཛད་ནས་རྗེའི་བཞེད་སྲོལ་མ་ཉམས་པར་བསྐྱངས་པས་སློབ་མ་གྲགས་ཅན་མང་དུ་བྱུང་། རྗེ་བླ་མའི་དངུལ་གདུང་གི་དབུ་ཐོག་ཏུ་གསེར་ཟངས་ཀྱི་རྒྱ་ཕིབས་ཐོག་མར་འབུབས་པར་མཛད།
རྗེ་ཙོང་ཁ་པ་ཞི་བར་གཤེགས་རྗེས་སུ་ཤུགས་དྲག་གདུངས་པས་གསོལ་བ་ཡང་ཡང་བཏབ་པ་ལས་དག་པའི་གཟིགས་སྣང་བྱུང་སྟེ་གསུང་གིས་དབུགས་དབྱུང་བ་ཡང་ཐེངས་ལྔ་བྱུང་བ་དེ་ལ་རྗེ་གཟིགས་པ་ལྔ་ལྡན་དུ་གྲགས། རྗེ་བླ་མའི་ནང་སྲས་ཀྱི་ཐུ་བོ་གཅིག་པུར་བགྲངས།
འདིའི་སློབ་མ་ལ་དགའ་ལྡན་ཁྲི་ཐོག་བཞི་པ་ཞ་ལུ་ལེགས་པ་རྒྱལ་མཚན། ལྔ་པ་བློ་གྲོས་ཆོས་སྐྱོང༌། དྲུག་པ་གཅུང་པོ་བ་སོ་ཆོས་ཀྱི་རྒྱལ་མཚན། རྗེ་ཤེས་རབ་སེང་གེ །མཁས་ཆེན་བསོད་ནམས་མཆོག་གྲུབ། ཀུན་མཁྱེན་འཕགས་པ་འོད། སྤྱན་སྔ་བ་བློ་གྲོས་རྒྱལ་མཚན། ཞང་ཞུང་ཆོས་དབང་གྲགས་པ། ཆོས་རྗེ་དོན་གྲུབ་དཔལ་སོགས་མང་དུ་བྱུང༌།
དགའ་ལྡན་གྱི་ཁྲི་ལོ་བརྒྱད་བསྐྱངས་ཏེ་མཐར་དགུང་ལོ་ང་བཞི་པ་ ༡༤༣༨ ལོར་དགའ་ལྡན་དུ་ཞི་བར་གཤེགས་པའི་གདུང་རྟེན་དངུལ་གྱི་མཆོད་སྡོང་རྗེའི་གསེར་སྡོང་ཆེན་མོའི་གཡོན་ཕྱོགས་ཀྱི་དང་པོར་བཞུགས།
སེ་ར་རྗེ་བཙུན་པ་དང་། པཎ་ཆེན་བདེ་ལེགས་ཉི་མ། བྲག་གཡབ་བློ་བཟང་བསྟན་པ། དགེ་བཤེས་བློ་བཟང་སྙན་གྲགས་སོགས་ཀྱིས་མཛད་པའི་རྗེ་འདིའི་རྣམ་ཐར་དུ་མ་བཞུགས། སྐུ་ཕྲེང་ཕྱི་མ་ནི་བསོད་ནམས་ཕྱོགས་ཀྱི་གླང་པོ་ནས་ཉེ་བར་བཟུང་ད་ལྟའི་པཎ་ཆེན་ཆུང་སྲིད་རིན་པོ་ཆེ་དགེ་འདུན་ཆོས་ཀྱི་ཉི་མའི་བར་རིམ་པར་བྱོན་ཅིང༌། གསུང་རྩོམ་ལ། ཕར་ཕྱིན་རྟོགས་དཀའི་སྣང་བ་དང༌། འདུལ་བ་ཐུབ་བསྟན་བྱི་དོར། ཚད་མའི་ཊིཀ་ཆེན་རིགས་པའི་རྒྱ་མཚོ། དབུ་མ་སྟོང་ཐུན། བསྐྱེད་རིམ་དངོས་གྲུབ་རྒྱ་མཚོ། དུས་འཁོར་ཊིཀ་ཆེན་དེ་ཉིད་སྣང་བ་སོགས་པོད་ཆེན་བཅུ་གཉིས་ཙམ་བཞུགས།
མཁས་གྲུབ་རྗེའི་དམ་བཅའ་བཅུ་ནི།
[༡] གང་ཚེ་གཞན་གྱི་སེམས་ངེས་པར་བསྲུང་དགོས་པ་དང༌། ཆེས་ངོ་མཚར་བ་ལ་སོགས་པའི་ཆོས་ལྡན་གྱི་དམིགས་བསལ་རེ་རེ་ཙམ་མ་གཏོགས་པའི་སྐབས་གང་དུ་ཡང༌། དམག་དང་ཆོམ་རྐུན་རྒྱལ་པོའི་གཏམ་ལ་སོགས་པ་འདུ་འཛིའི་གཏམ་གྱི་སྦྱོར་བ་ཅུང་ཟད་ཀྱང་མི་བགྱི་བ་ནི་དམ་བཅའ་བ་དང་པོའོ། །
[༢] ཀུན་སློང་སྐྱོན་ཆགས་པའམ། ལུང་དུ་མ་བསྟན་པ་རྣམ་པར་མ་བརྟགས་པའི་སེམས་ཀྱིས་བསླད་པ་ཡང་རུང་སྟེ། དེ་ཉིད་ཀྱི་ཉེས་པ་སེལ་བའི་ཆོས་ལྡན་གྱི་ཆེད་དུ་ཕན་པར་འདོད་པ་འབའ་ཞིག་གིས་བརྗོད་རིགས་པའི་ཚིག་གིས་བརྗོད་པ་མ་གཏོགས་པ། རང་ལས་རྒྱུད་ཐ་དད་པའི་གང་ཟག་དམིགས་ཀྱིས་བསལ་བའི་མིང་གིས་སྨོས་ཏེ། དེའི་སྒོ་གསུམ་གྱི་སྐྱོན་ཕྲ་མོ་ཙམ་ཡང་ཚིག་ཏུ་བརྗོད་པ་མི་བགྱི་བ་ནི། དམ་བཅའ་བ་གཉིས་པའོ། །
[༣] གལ་ཏེ་རང་ལ་སེམས་རྒྱུད་ཅུང་ཟད་ཙམ་ཡང་འཁྲུག་པའི་ཉེས་པ་མི་འདྲེན་ཞིང༌། གཞན་ལ་ཐབས་དེས་ངེས་པར་ཕན་ཞིང་ཡིད་ཆེས་པའི་སྐབས་མ་གཏོགས་པ་རང་ལས་རྒྱུད་ཐ་དད་པའི་སེམས་ཅན་དང༌། དེ་ལས་གཞན་སེམས་ཅན་མ་ཡིན་པ་ཡུལ་དུ་བྱས་པའང་རུང་སྟེ། རྩུབ་མོའི་ཚིག་ཅུང་ཟད་ཙམ་ཡང་སྨྲ་བར་མི་བགྱིད་པ་ནི། དམ་བཅའ་བ་གསུམ་པའོ། །
[༤] གང་གི་ཚེ་ཆོས་ལྡན་གྱི་བྱ་བའི་ཆེད་དུ་དྲན་ཤེས་ཉེ་བར་བཞག་སྟེ་ངེས་པར་བརྟག་དགོས་པའི་གནས་ལ་སེམས་པ་མ་གཏོགས་པ། གཉེན་བཤེས་དང་རྙེད་བཀུར་འདུ་འཛི་ཆགས་སྡང་སོགས་ཀྱི་གནས་ལ་ཅུང་ཟད་ཀྱང་ཉོན་མོངས་པ་དང་འདྲེས་པའི་སེམས་ཀྱིས་བརྟག་པར་མི་བགྱི་བ་ནི། དམ་བཅའ་བཞི་པའོ། །
[༥] གང་གི་ཚེ་ནད་དང་ལམ་ལ་སོགས་པ་ཧ་ཅང་དུབ་པའི་སྐབས་མ་གཏོགས་པར་དགེ་བའི་སྦྱོར་བའི་སྐབས་གང་གི་ཚེ་ཡང༌། ཉལ་བ་དང༌། འཁྲེས་པ་དང༌། བྲེ་མོའི་གཏམ་དང༌། བཟའ་བཏུང་ཧ་ཅང་བསྟེན་པ་སོགས་ཀྱིས་ཆོས་ལྡན་གྱི་དགོས་པ་མེད་ཅིང་ལེ་ལོ་སྐྱེ་བ་མཐོང་བཞིན་དུ་འཕྲོ་མི་གཅོད་ཅིང༌། དང་དུ་ལེན་པ་ཅུང་ཟད་ཀྱང་མི་བྱ་བ་ནི། དམ་བཅའ་བ་ལྔ་པའོ། །
[༦] བདག་ལ་རྫས་དེ་བདོག་ཅིང་དེ་གང་ཟག་དེ་ཉིད་ལ་བྱིན་ན་བདག་གི་དགེ་བའི་བྱ་བ་ཉམས་པའི་རྐྱེན་དང༌། འཕེལ་བའི་གེགས་སུ་འགྱུར་བའམ། ཡུལ་དེ་ལ་གནོད་པར་འགྱུར་བར་ངེས་པའམ་ཆོས་ལྡན་གཞན་དང་། ཡུལ་གཞན་ལ་བསྔོས་ཟིན་པ་མ་གཏོགས་གང་ཡང་རུང་བས་ཡོ་བྱད་བཟང་ངན་ཅི་འདྲ་ཞིག་སློང་ཡང་སེར་སྣའི་བློས་མི་སྟེར་བ་སྤངས་ཏེ། དེ་མ་ཐག་ཏུ་དགའ་བའི་སེམས་ཀྱིས་བྱིན་ནས་རྫོགས་པའི་བྱང་ཆུབ་ཏུ་བསྔོ་བ་ནི། དམ་བཅའ་བ་དྲུག་པའོ། །
[༧] གང་གི་ཚེ་བདག་གམ་གཉེན་བཤེས་ལོངས་སྤྱོད་འཁོར་གཡོག་སོགས་གང་ཡང་རུང་བ་ལ་སུ་ཡང་རུང་བས་ཅི་ཡང་རུང་བའི་གནོད་པ་དང༌། མི་སྙན་པ་བརྗོད་པ་དང༌། མཚང་འབྲུ་བ་དང༌། སྲོག་གཅོད་པའི་བར་དུ་བྱེད་པ་ཐམས་ཅད་ལ་དང་པོ་ཁོང་འཁྲུག་པ་དང༌། རྗེས་སུ་འཁོན་དུ་འཛིན་པ། ལུས་ངག་གི་རྣམ་པར་འགྱུར་བ་ཕྲ་མོ་ཡན་ཆད་འབད་པས་འགོག་ཅིང༌། ཅུང་ཟད་ཀྱང་དང་དུ་མི་ལེན་པ་ལ་ཅི་ནས་ཀྱང་དེ་ཉིད་ལ་ལན་དུ་དངོས་བརྒྱུད་གང་ཡང་རུང་བའི་སྒོ་ནས་ཕན་གདགས་པའི་བློ་བསྐྱེད་ཅིང་སྨོན་ལམ་གདབ་པ་ནི། དམ་བཅའ་བ་བདུན་པའོ། །
[༨] བདག་ཉིད་ཀྱིས་དབང་ཁྲིད་ལུང་མན་ངག་བསྟན་པ། མདོ་རྒྱུད་སོགས་བཤད་པ། བདུན་ཚིགས་རབ་གནས་སྦྱིན་སྲེག་རྣམས་ཀྱི་ཡོན་དང༌། ཆོས་ལ་དམིགས་ཏེ་གཞན་གྱིས་བྱིན་པ། འཕྲལ་དུ་ལོངས་སྤྱོད་ལ་ཉེ་བའི་སྟ་གོན་བྱས་པ། བཙེམས་ཤིང་དྲུབས་པའི་ཆོས་གོས་དང༌། གཡོས་སུ་བྱས་སམ་དེ༌ཉིད་ཀྱི་ཚེ་གཡོས་སུ་བྱེད་པར་ཆས་པ་ལྟ་བུའི་ཟས་གོས་མ་གཏོགས་པ། ཡོ་བྱད་ཆེ་ཆུང་གང་བྱུང་ཡང་། བདག་ཉིད་ཀྱིས་ཅུང་ཟད་ཀྱང་བདག་གིར་མི་འཛིན་ཅིང༌། བསོད་ནམས་གསོག་པའི་ཐབས་འབའ་ཞིག་ལ་གཏོང་བ་དང༌། ཆོས་ཀྱི་སྦྱིན་པ་ཚིག་བཞི་པ་གཅིག་ཡན་ཆད་ཀྱང་བྱང་ཆུབ་ཀྱི་སེམས་ཀྱིས་ཟིན་པར་བྱ་བ་ནི། དམ་བཅའ་བ་བརྒྱད་པའོ། །
[༩] བསྟན་པ་འབའ་ཞིག་ལ་བསམས་པའི་བློས་གསུང་རབ་ཀྱི་དོན་ལ་ལོག་པར་རྟོག་པ་འགོག་བའི་ཡན་ལག་མ་གཏོགས་པར། བཤེས་གཉེན་སུ་ལ་ཡང་མི་བསྔགས་པ་ཅུང་ཟད་ཀྱང་མི་སྨྲ་ཞིང༌། ཡོན་ཏན་སྒྲོག་པ་ལྷུར་ལེན་པ་དང༌། གང་ཟག་མཆོག་དམན་སུ་ལའང༌། ཕུན་སུམ་ཚོགས་པའི་རྣམ་པ་ཆེ་ཆུང་ཅི་འདུག་པ་དང༌། ཡོན་ཏན་གྱི་ཁྱད་པར་ཆོས་དང་མཐུན་པ་ཅི་འདུག་པ་མཐོང་ངམ་ཐོས་པ་ན་ཡིད་ལ་ཟུག་རྔུ་ཅུང་ཟད་མི་སྐྱེད་ཅིང་དེ་མ་ཐག་ཏུ་སྙིང་ནས་དགའ་བའི་བློ་སྦྱོང་བ་ནི། དམ་བཅའ་བ་དགུ་བའོ། །
[༡༠] དམ་བཅའ་བ་བཅུ་པ་ནི། ནད་དང་ཆོམ་རྐུན་སོགས་དྲག་པོས་གཙེས་པས་གཞན་དབང་དུ་གྱུར་པས་སྒྲུབ་པར་མི་ནུས་པའི་སྐབས་བྱུང་ན་མ་གཏོགས་པར། ཇི་སྲིད་འཚོའི་བར་དུ་ཉིན་ཞག་རེའི་ནང་དུ་དགེ་སྦྱོར་བཅུ་པོ་ཆག་མེད་དུ་བགྱི་བ་སྟེ། དེ་ཡང་འདི་ལྟར་སེམས་བསྐྱེད་ཆོ་ག་ཉུང་ངུས་ཐུན་དྲུག་ཏུ་ལེན་ཞིང༌། ཁྱད་པར་སྔ་དྲོ་སྨོན་སེམས་དང༌། བྱང་སེམས་ཀྱི་སྡོམ་པ་རང་གིས་བླང་བའི་ཆོ་ག་རྒྱས་པ། བྱང་ཆུབ་ཀྱི་སེམས་གཉིས་སྦྱོང་བའི་དམིགས་རྣམ་དངོས་གཞི་ཐུན་བཞིའམ་གསུམ་དུ་ལེན་པར་བསྒོམས་ནས་སྤྱོད་ལམ་ཐམས་ཅད་དེ་ཉིད་ཀྱི་རྩིས་ཟིན་པའི་དྲན་ཤེས་རྒྱ་ཡན་དུ་མ་ཤོར་བར་ནར་མར་བསྟེན་པ་ལ་འབད་པ། འཁོར་བའི་སྣང་ཤས་ཟིལ་གྱིས་གནོན་པའི་གཉེན་པོར། སྐྱེས་བུ་ཆུང་འབྲིང་གི་དམིགས་རྣམ་གཙོ་བོ་གང་སྐབས་དང་འཚམ་པར་ཐུན་གསུམ་མམ་བཞིར་བསྒོམས་ནས་སྔ་མ་ལྟར་དྲན་ཤེས་བསྟེན་པ། སྔགས་བླ་མེད་ཀྱི་དཀྱིལ་འཁོར་རྟེན་དང་བརྟེན་པར་བཅས་པ་ཡོངས་སུ་རྫོགས་པ་ཐུན་བཞིའི་རྣལ་འབྱོར་རྣམས་སོ། །
༢༠༡༦.༠༨.༡༦.ལ་སེར་བྱེས་རིག་མཛོད་ཆེན་མོའི་རྩོམ་སྒྲིག་པས་བཏུས་བསྒྲིགས་བྱས།
དྲ་ཚིགས་ཀྱི་ཡིག་ཆ་དག་འདི་ག་རྩོམ་སྒྲིག་ཁང་ལ་དབང་བས་བརྒྱུད་འགོད་དམ་འདྲེན་བཀོད་བྱ་དགོས་ཚེ་[སེར་བྱེས་རིག་མཛོད་ཆེན་མོ་ལས་དྲངས་པ་ཡིན།]ཞེས་རྩོམ་ཁུངས་ཁ་གསལ་འགོད་དགོས།
འཕགས་པ་ཐོགས་མེད།དྲ་འཇུག་པ། སེར་བྱེས་རིག་མཛོད་ཆེན་མོ།
འཕགས་པ་ཐོགས་མེད་ནི། འཛམ་གླིང་མཛེས་པའི་རྒྱན་དྲུག་གི་ནང་ཚན་དང་སེམས་ཙམ་པའི་ཤིང་རྟའི་སྲོལ་ཕྱེ་བས་ཤིང་རྟའི་སྲོལ་འབྱེད་གཉིས་ཀྱི་ཡ་གྱལ་དུ་བགྲངས།
འཛམ་གླིང་མཛེས་པའི་རྒྱན་དྲུག་གི་ནང་ཚན་དང་སེམས་ཙམ་པའི་ཤིང་རྟའི་སྲོལ་ཕྱེ་བས་ཤིང་རྟའི་སྲོལ་འབྱེད་གཉིས་ཀྱི་ཡ་གྱལ་དུ་བགྲངས།
སྟོན་པ་ཉིད་ཀྱིས་འཇམ་དཔལ་རྩ་རྒྱུད་ལས། ང་ནི་མྱ་ངན་ལས་འདས་འོག་ཏུ། །ལོ་ནི་དགུ་བརྒྱ་ལོན་པ་ན། །༼བུ་སྟོན་ཆོས་འབྱུང་དུ། ཚིག་རྐང་འདི་གཉིས་རྒྱུད་ན་མེད་དོ། །འོན་ཀྱང་རྒྱའི་སློབ་དཔོན་རྫོགས་གསལ་གྱིས་དགོངས་འགྲེལ་གྱི་འགྲེལ་པར་བྲིས་པའོ། །ཞེས་འབྱུང་།༽ཐོགས་མེད་ཅེས་བྱའི་དགེ་སློང་ནི། །བསྟན་བཅོས་དེ་ནི་དོན་ལ་མཁས། །མདོ་སྡེ་ངེས་དོན་དྲང་བའི་དོན། །རྣམ་པ་མང་པོ་རབ་ཏུ་འབྱེད། །འཇིག་རྟེན་རིག་པ་སྟོན་བདག་ཉིད། །གཞུང་འབྱེད་ངང་ཚུལ་ཅན་དུ་འགྱུར། །དེ་ཡི་རིག་པ་གྲུབ་པ་ནི། །ས་ལའི་ཕོ་ཉ་མོ་ཞེས་བརྗོད། །དེ་ཡི་སྔགས་ཀྱི་མཐུ་ཡིས་ནི། །བློ་ནི་བཟང་པོ་སྐྱེ་བར་འགྱུར། །བསྟན་པ་ཡུན་རིང་གནས་བྱའི་ཕྱིར། །མདོ་ཡི་དེ་ཉིད་བསྡུས་དོན་བྱེད། །ལོ་ནི་བརྒྱ་དང་ལྔ་བཅུར་འཚོ། །དེ་ལུས་ཞིག་ནས་ལྷ་ཡུལ་འགྲོ། །ཞེས་ལུང་བསྟན་གསལ་བར་གནང་བ་ལྟར། སྟོན་པ་མྱ་ངན་ལས་འདས་ནས་ལོ་དགུ་བརྒྱ་ལྷག་ལོན་པ་ན་༼དུས་རབས་བཞི་པ་ཙམ་མམ་ཁ་ཤས་སུ་དུས་རབས་ལྔ་པར་གསུངས།༽སྐུ་འཁྲུངས་པར་བཤད།
དེ་ཡང་རྒྱལ་བ་མྱ་ངན་ལས་འདས་ནས་རིང་པོ་མ་ལོན་པ་ན་ནང་པའི་བསྟན་པ་སྡེ་པ་བཅོ་བརྒྱད་དུ་གྱེས་པ་དང༌། ཉན་ཐོས་ཀྱི་གྲུབ་མཐའ་སྨྲ་བ་མང་པོ་ཞིག་གིས་ཐེག་ཆེན་རྒྱལ་བའི་བཀའ་མིན་ནོ་ཞེས་ལོག་པར་བཟུང་སྟེ་ཐེག་པ་ཆེན་པོའི་བསྟན་པ་ཆེས་ཆེར་ཉམས་དམས་པར་བྱས་ཤིང་། ཉན་ཐོས་ཀྱི་གྲུབ་མཐའ་སྨྲ་བ་རྣམས་ཀྱང་ཕན་ཚུན་རྩོད་པར་བྱེད་པས་འདི་ནི་བདེན་གྱི་གཞན་ནི་གཏི་མུག་གོ་ཞེས་ཕྱོགས་ཕྱོགས་སུ་གྱེས་པས་རྒྱལ་བའི་བསྟན་པ་ཤིན་ཏུ་ཉམས་ཤིང༌། ལྷག་པར་དུ་ཆོས་མངོན་པ་ལ་དགྲ་ལན་གསུམ་དུ་བྱུང་སྟེ།
དང་པོ་མུ་སྟེགས་ཀྱི་རྒན་མོ་ཞིག་ན་རེ། ནང་པའི་གཎྜིའི་སྒྲ་ལས་འགེམས་ཞེས་པ་ཞིག་སྣང་སྟེ། དེ་འོ་སྐོལ་ལ་གནོད་མི་གནོད་བརྟག་པར་རིགས་སོ། །ཟེར་ནས་བརྟགས་པས། ལྷ་དང་ཀླུ་དང་གནོད་སྦྱིན་གྱིས་མཆོད་པའི། །དཀོན་མཆོག་གསུམ་གྱི་ཏོག་སྡེ་འདི་བརྡུངས་པས། །མུ་སྟེགས་འཆལ་བའི་ཀླད་པ་རྣམ་པར་འགེམས། །ཞེས་པར་རིག་ནས་དམག་དྲངས་ཏེ་བསྟན་པ་བསྣུབས་སོ། །
དེ་ནས་ཅུང་ཟད་འཕེལ་ནས་ཡོད་པའི་ཚེ། དབུས་ཀྱི་རྒྱལ་པོས་སྟག་གཟིག་གི་རྒྱལ་པོ་ལ་རས་ཀྱི་ན་བཟའ་སྲུབས་མེད་པ་ཞིག་སྐྱེས་སུ་བསྐུར་ཏེ། དེའི་སྙིང་ཁར་རྐང་རྗེས་འདྲ་བ་ཞིག་ཡོད་པས་ངན་སྔགས་བྱས་སོ་ཟེར་ནས་དམག་དྲངས་ཏེ་བསྣུབས་སོ། །
དེ་ནས་ཡང་ཅུང་ཟད་འཕེལ་ནས་ཡོད་པའི་ཚེ་ནང་པའི་གཙུག་ལག་ཁང་ཞིག་ཏུ་ཕྱི་པའི་སྤྲང་པོ་གཉིས་སློང་དུ་འོངས་པ་ལ། བཀྲུ་ཆུ་སྟོར་བས་ཁྲོས་ཏེ་ཉི་མ་བསྒྲུབས་ནས་ནང་པའི་གཙུག་ལག་ཁང་དང་གསུང་རབ་མང་པོ་བསྲེགས་ནས་བསྣུབས་སོ། །
དེའི་ཚེ་བྲམ་ཟེ་མོ་གསལ་བའི་ཚུལ་ཁྲིམས་[པྲ་ཀཱ་ས་ཤཱི་ལ། རབ་ཏུ་གསལ་བའི་ངང་ཚུལ་མ་ཞེས་ཀྱང་འབྱུང་། ]ཞེས་བྱ་བས། བསྟན་པའི་རྩ་བ་མངོན་པ་ལ་དགྲ་ལན་གསུམ་གྱིས་བསྣུབས་པས། འདི་དར་བར་བྱེད་ནུས་པ་གཞན་ཡང་མི་སྣང་། བདག་ཀྱང་བུད་མེད་དུ་སོང་བས་བསྟན་པ་གསོ་བར་མི་ནུས་ཀྱི། ལུས་ལ་བུ་བསྐྱེད་ལ་དར་བར་བྱེད་དུ་གཞུག་གོ་སྙམ་ནས་རྒྱལ་རིགས་དང་འདུས་པས་འཕགས་པ་ཐོགས་མེད་དང་། བྲམ་ཟེ་དང་འདུས་པས་སློབ་དཔོན་དབྱིག་གཉེན་བྱུང་ནས། བཙས་མ་ཐག་ནས་ལྕེ་ལ་གི་ཝང་གིས་ཨ་ཡིག་འབྲི་བ་ལ་སོགས་པའི་བློ་རྣོ་བའི་ཆོ་ག་བྱས། ཡིག་རྩིས་དང་། བྲམ་ཟེའི་རིག་བྱེད་སོགས་རིག་གནས་ཐུན་མོང་བ་རྣམས་ནི་ཡུམ་རང་ཉིད་ཀྱིས་བསླབས།
ཆེར་སྐྱེས་པའི་ཚེ་ཕའི་ལས་གང་ཡིན་ཞུས་པས། ཡུམ་གྱིས་ཁྱོད་ཕའི་རིགས་ཀྱི་བྱ་བ་བྱེད་པའི་ཕྱིར་བསྐྱེད་པ་མིན་གྱི། དམ་པའི་ཆོས་དར་བར་བྱ་བའི་ཕྱིར་བསྐྱེད་པ་ཡིན་ན། རབ་ཏུ་བྱུང་ནས་མང་དུ་ཐོས་པ་དང་ཏིང་ངེ་འཛིན་ཐོབ་པར་གྱིས་ལ་རྒྱལ་བའི་བསྟན་པ་དར་བར་གྱིས་ཤིག་གསུངས་པ་ལྟར་རབ་ཏུ་བྱུང་སྟེ། མཁན་པོ་དང་སློབ་དཔོན་དང་དགེ་འདུན་གྱི་ཞབས་འབྲིང་གི་བྱ་བའི་དུས་འདའ་བ་ལོ་གཅིག་ཏུ་མཛད་ཅིང་། བསྙེན་པར་རྫོགས་ནས་ལོ་ལྔའི་བར་དུ་ཀློག་པ་ལ་བརྩོན་པར་གནས་ཏེ། ལོ་རེ་རེར་ཚིགས་སུ་བཅད་པ་འབུམ་འབུམ་གྱི་ཚིག་དོན་ཐུགས་སུ་ཆུད་པར་བྱས། དེ་ལྟར་ཐུན་མོང་གི་སྡེ་སྣོད་གསུམ་དང༌། ཐེག་པ་ཆེན་པོའི་མདོ་སྡེ་ཕལ་ཆེར་ནི་རྟོགས་པར་སླ་ཡང༌། ཤེར་ཕྱིན་གྱི་མདོ་སྡེའི་སྦས་དོན་མངོན་རྟོགས་ཀྱི་རིམ་པ་རྣམས་མ་ཟློས་ཤིང་མ་འཛིངས་པ་ནི་རྟོགས་པར་དཀའ་བར་དགོངས་ནས། དེའི་དོན་དུ་ལྷག་པའི་ལྷ་ཞལ་མཐོང་བར་བྱའོ་ཞེས་གཅིག་ཏུ་བརྣགས་པས། སློབ་དཔོན་ཨརྷ་ཏ་དེ་ཉིད་ལ་སྒྱུ་འཕྲུལ་དྲྭ་བའི་དབང་ཞུ་བར་མཛད་ནས་དེའི་དཀྱིལ་འཁོར་དུ་བཞུགས་ཏེ་ལྷག་པའི་ལྷ་གང་ལ་འབྲེལ་ཆེ་དང༌། གང་ལ་གསོལ་བ་བཏབ་ན་བྱིན་རླབས་འབྱུང་བརྟག་པའི་ཕྱིར་མེ་ཏོག་དོར་བ་ན་མེ་ཏོག་བྱམས་མགོན་ལ་བབས་སོ། །
དེ་ནས་རྗེ་བཙུན་བྱམས་པ་བསྒྲུབས་ལ་བསྟན་པ་དར་བར་བྱའོ་སྙམ་དུ་དགོངས་ཏེ་གུར་པ་པརྦ་ཏ་སྟེ། ཀུག་ཀུ་ཊ་པཱ་ད་པརྦ་ཏ་ཞེས་ཀྱང་གྲགས་པའི་རི་བོ་བྱ་རྐང་ཅན་དུ་ཕུག་པ་གཅིག་ཏུ་འཕགས་པ་བྱམས་པ་བསྒྲུབས་ཏེ་ལོ་གསུམ་དུ་མཚན་མ་ཅི་ཡང་མ་བྱུང་བས་ཐུགས་སྐྱོ་སྟེ་ཕྱིར་ཐོན་པས། བྲག་གི་ངོས་ལ་བྱའི་ཚང་བཅས་པ་ལ་སྔ་དྲོ་ཟན་འཚོལ་དུ་འཕུར་བ་དང༌། དགོངས་ཀ་ཚང་དུ་ལོག་འོངས་པ་བྲག་གི་ངོས་ལ་གཤོག་པ་རེག་ཙམ་རེ་བྱུང་བ་ལ། ཡུན་རིང་པས་བྲག་ཟད་པར་གཟིགས་ནས་ངའི་བརྩོན་འགྲུས་ཆུང་ངོ་སྙམ་ནས་སླར་ལྡོག་སྟེ་ལོ་གསུམ་སྒྲུབ་པ་མཛད།
དེ་བཞིན་དུ་ཡང་ཐོན་པ་ན། ཆུ་ཐིགས་ཀྱིས་བྲག་ཟད་པར་གཟིགས། ཡང་ལོ་གསུམ་བསྒྲུབས་ཏེ་ཐོན་པ་ན། མི་རྒན་པོ་ཞིག་རས་བལ་འཇམ་པོས་ལྕགས་ཀྱི་སྡོང་པོ་ལ་ཁབ་བྱེད་པ་མཐོང་ནས། ཁབ་ཇི་ལྟར་འབྱུང་ཞེས་དྲིས་པས། སྙིང་སྟོབས་ལྡན་པའི་སྐྱེས་བུ་ཡིས། །བསྒྲུབས་ན་མི་འགྲུབ་གང་ཡང་མེད། །དཀའ་ཡང་བརྣག་པ་མ་དོར་ན། །རི་བོ་རྣམས་ཀྱང་ཐལ་བར་རློག །ཅེས་དང་། སྔར་ཡང་རས་བལ་གྱིས་ཕྱིས་ཏེ་ལྕགས་ཟད་པ་ལས་ཁབ་འདི་ཙམ་བྱུང་ངོ༌། །ཞེས་སྣོད་ཅིག་ཁབ་ཀྱིས་གང་བ་བསྟན་ནོ། །
ཡང་ལོ་གསུམ་བསྒྲུབས་ཏེ། དེ་ལྟར་ལོ་བཅུ་གཉིས་སུ་བསྒྲུབས་ཀྱང་མཚན་མ་མ་བྱུང་བས་ཐུགས་སྐྱོ་སྟེ་ཐོན་ནས་ཕྱིན་པས། གྲོང་ཁྱེར་ཞིག་ན་ཁྱི་མོ་རོ་སྟོད་མི་ལ་ཟུག་ཅིང་ཟ་བ། སྨད་འབུས་ཁྱེར་བ་ཞིག་གཟིགས་ནས་སྙིང་རྗེ་ལྷག་པར་སྐྱེས་ཏེ། འབུ་འདི་རྣམས་མ་བསལ་ན་ཁྱི་འདི་འཆི་ལ། བསལ་ནས་བོར་ན་འབུ་རྣམས་འཆི་བས་རང་གི་ལུས་ཀྱི་ཤ་རྣམས་བཅད་ནས་དེར་འབུ་རྣམས་གཞུག་པར་བྱའོ་སྙམ་སྟེ། ཨ་ཙནྟ་ཞེས་བྱ་བའི་གྲོང་ཁྱེར་དུ་ཕྱིན་ནས་ལྷུང་བཟེད་དང་འཁར་གསིལ་གཏེང་པར་བཞག་སྟེ་སྤུ་གྲི་གཡར། སྤུ་གྲིས་སྐུའི་བརླ་ཤ་ནས་བཅད་དེ། ལག་པས་འབུ་བླངས་ན་འབུ་རྣམས་ཤི་ཡིས་དོགས་ནས། སྤྱན་བཙུམས་ཏེ་ལྗགས་ཀྱིས་འབུ་རྣམས་བླང་བར་བརྩམས་པ་ན། ཕྱག་གིས་ཡུལ་བ་ལས་ཅི་ཡང་མ་རྙེད་ནས་སྤྱན་ཕྱེ་བ་ན། ཁྱི་དང་འབུ་མེད་པར་རྗེ་བཙུན་བྱམས་པ་མཚན་དཔེ་འོད་དུ་འབར་བ་མཐོང་ནས། ཀྱེ་མ་ཡབ་གཅིག་བདག་གི་སྐྱབས། །ངལ་བརྒྱས་འབད་ཀྱང་འབྲས་མ་མཆིས། །ཅི་ཕྱིར་ཆར་སྤྲིན་རྒྱ་མཚོའི་དཔུང་། །གདུང་བས་བསྲེགས་ཏེ་སྐོམ་ཚད་འབབ། །བདག་གིས་དེ་ཙམ་བསྒྲུབས་ཀྱང་རྟགས་ཙམ་མ་བྱུང་ན། ཐུགས་རྗེ་རེ་ཆུང་ཞེས་འཁངས་པས། རྗེ་བཙུན་གྱིས། ལྷ་ཡི་རྒྱལ་པོས་ཆར་ཕབ་ཀྱང་། །ས་བོན་མི་རུང་མི་འཁྲུངས་ལྟར། །སངས་རྒྱས་རྣམས་ནི་བྱོན་གྱུར་ཀྱང་། །སྐལ་བ་མེད་པས་བཟང་མི་མྱོང་། །ང་དང་པོ་ནས་ཡོད་དེ། ཁྱོད་རང་གི་སྒྲིབ་པས་མ་མཐོང་ལ། ད་ལྟ་སྙིང་རྗེ་ཆེན་པོ་སྐྱེས་པས་སྒྲིབ་པ་དག་ནས་མཐོང་བ་ཡིན། དེ་ལྟར་ཡིན་པར། ཁྱོད་རང་ང་ཕྲག་གོང་དུ་ཁུར་ལ་གྲོང་ཁྱེར་གྱི་སྐྱེ་བོ་རྣམས་ལ་སྟོན་ཅིག་གསུངས་ནས་བསྟན་པས། སུས་ཀྱང་ཅི་ཡང་མ་མཐོང་། ཆང་འཚོང་མ་ཞིག་གིས་ཁྱི་གུ་ཞིག་ཁུར་བར་མཐོང་བ་ན་ཡང་ཕྱིས་ལོངས་སྤྱོད་ཟད་མི་ཤེས་པ་བྱུང༌། དབུལ་པོ་ཁུར་བསྐྱེད་པས་འཚོ་བ་ཞིག་གིས་ཞབས་མགོ་ཙམ་མཐོང་བས་ཀྱང་ཏིང་ངེ་འཛིན་བརྙེས་ཤིང༌། ཐུན་མོང་གི་དངོས་གྲུབ་ཐོབ་བོ། །དེར་ཡིད་ཆེས་སོ། །
ཁྱོད་ཅི་འདོད་གསུང་བ་ལ་ཐེག་ཆེན་དར་བར་ཞུ་འཚལ་བྱས་པས། ངའི་ཆོས་གོས་ཀྱི་མཐའ་ལ་འཇུས་ཤིག་གསུང་། འཇུས་པས་དེ་མ་ཐག་དགའ་ལྡན་དུ་སླེབས། ས་སྡེའི་སྣ་མཆན་ལས། ཟླ་བ་དྲུག་བཞུགས་ཏེ་གསན་ཞེས་འབྱུང་ཞིང་། གཞན་དུ་མི་ལོ་བཅོ་ལྔ་བཞུགས་པར་བཤད་པ་སོགས་ཅི་རིགས་འབྱུང་ནའང་། ཡོངས་གྲགས་སུ་དགའ་ལྡན་དུ་བྱོན་ཏེ་ལྷའི་དྲོ་སྐད་ཅིག །མི་ལོ་ལྔ་བཅུའམ། ལྔ་བཅུ་རྩ་གསུམ་དུ་བཞུགས་པར་བཤད་པ་དང་། དེ་ཡང་ལོ་ཕྱེད་ལོར་བརྩིས་པ་ཡིན་པས་ལོ་ཉེར་ལྔའོ་ཞེས་རྒྱ་གར་བ་རྣམས་གསུང༌ངོ་། །
དེར་ཡུམ་གྱི་མདོ་རྣམས་དང་། རྣལ་འབྱོར་སྤྱོད་པའི་ས་ཆེན་པོ་དང་། ཐེག་ཆེན་གྱི་མདོ་སྡེ་མང་དུ་གསན་ཅིང་། དེར་བྱམས་ཆོས་ཏེ་བསྟན་བཅོས་མངོན་རྟོགས་རྒྱན། མདོ་སྡེ་རྒྱན། དབུས་མཐའ་རྣམ་འབྱེད། ཆོས་ཉིད་རྣམ་འབྱེད། རྒྱུད་བླ་མ་སྟེ་ཡོངས་གྲགས་སུ་བྱམས་པའི་ཆོས་ལྔ་མཛད་པ་རྣམས་ཀྱང་གསན་ཏེ། མི་ཡུལ་དུ་བྱོན།
བྱམས་ཆོས་ཀྱི་སྐོར་ལ་འཕགས་པས་རྗེ་བཙུན་ལ་ཡུམ་གྱི་མདོ་རྣམས་ཀྱི་དོན་སྟོན་པའི་བསྟན་བཅོས་རྩོམ་པར་ཞུས་པས་བྱམས་ཆོས་ལྔ་བརྩམས་སོ། །ཞེས་སློབ་དཔོན་སེང་བཟང་སོགས་ཀྱིས་བཞེད་ཀྱང་། གནད་ཀྱི་ཟླ་ཟེར་ལས། བཀའ་བསྡུས་པའི་རྗེས་ལ་དུས་དེར་གནས་པ་ཉིད་ནས་མཆོག་ཏུ་ཟབ་ཅིང་རྟོགས་པར་དཀའ་ལ་རྟོགས་པར་མི་ནུས་པས། ཐུགས་རྗེ་དེ་རྟོགས་པའི་དོན་དུ་འཕགས་པ་བྱམས་པས་མངོན་པར་རྟོགས་པའི་རྒྱན་གྱི་ཚིག་ལེའུར་བྱས་པའི་བསྟན་བཅོས་ཀྱིས་གསལ་བར་མཛད་ཀྱི། འཕགས་པ་ཐོགས་མེད་ཀྱིས་ཞུས་ནས་དུས་ཕྱིས་བྱས་ཟེར་བ་ནི། སེང་གེ་བཟང་པོ་ལ་སོགས་པ་རྣམས་ཀྱི་འཁྲུལ་པ་སྟེ་སྔོན་དུ་བྱས་པ་ལས་བཤད་ཅེས་པ་ནི། གཞན་དག་གིའོ་ཞེས་གསུངས་སོ། །ཞེས་འབྱུང་ངོ་། །
འཕགས་པ་དང་པོར་མ་ག་དྷའི་ཡུལ་གྱི་ཕྱོགས་གཅིག་བེ་ལུ་བ་ན་ཞེས་བྱ་བའི་ནགས་སུ་གཙུག་ལག་ཁང་མཛད་དེ་བཞུགས་ནས་སློབ་མ་ཚུལ་ཁྲིམས་དང་ལྡན་ཞིང་མང་དུ་ཐོས་པ་བརྒྱད་ལ་ཐེག་པ་ཆེན་པོའི་ཆོས་ཟབ་མོ་དག་བཀྲོལ་ཞིང་བསྟན་པས་དེ་དག་ཀྱང་བསྟན་པའི་བྱ་བ་རྒྱ་ཆེར་བྱེད་ནུས་པ་ཤ་སྟག་བྱུང་བས་གནས་དེར་ཆོས་ཀྱི་མྱུ་གུའི་དགོན་པ་ཞེས་གྲགས་པར་ཆོས་འབྱུང་འགའ་ཞིག་ལས་བཤད།
དེར་བྱམས་པའི་ཆོས་ལྔ་ཡང་ཡི་གེར་བཀོད། མངོན་རྟོགས་རྒྱན་དང་ཡུམ་གྱི་དོན་སྟོན་པ་དེ་ཉིད་རྣམ་ངེས་བརྩམས། རིམ་གྱིས་རྒྱུད་བླ་མའི་འགྲེལ་པ་དང་། མདོ་སྡེ་དགོངས་འགྲེལ་གྱི་འགྲེལ་པ་མཛད་པ་དང་། རྗེ་བཙུན་གྱི་མན་ངག་ལ་བརྟེན་ནས་ཐེག་པ་ཆེན་པོའི་ལམ་གྱི་རིམ་པ་རྒྱས་པར་སྟོན་པ་བྱང་ཆུབ་སེམས་དཔའི་ས་སོགས་ས་སྡེ་ལྔ་སྟེ། སའི་དངོས་གཞི། གཞི་བསྡུ་བ། རྣམ་གྲངས་བསྡུ་བ། རྣམ་པར་བཤད་པའི་སྒོ་བསྡུ་བ། རྣམ་པར་གཏན་ལ་དབབ་པ་བསྡུ་བ་རྣམས་དང་། སྡོམ་གཉིས་ཏེ། ཐེག་པ་ཆེན་པོའི་སྡོམ་ཐེག་བསྡུས་དང༌། ཐེག་པ་ཐུན་མོང་གི་སྡོམ་མངོན་པ་ཀུན་བཏུས། ཤེས་རབ་ཀྱི་ཕ་རོལ་ཏུ་ཕྱིན་པ་གསེར་མདོག་ཅན་གྱི་སྒྲུབ་ཐབས། ཤེས་རབ་ཀྱི་ཕ་རོལ་ཏུ་ཕྱིན་མའི་སྒྲུབ་ཐབས། སངས་རྒྱས་རྗེས་དྲན་གྱི་མདོའི་འགྲེལ་པ། ཆོས་རྗེ་དྲན་གྱི་མདོའི་འགྲེལ་པ། དགེ་འདུན་རྗེས་དྲན་གྱི་མདོའི་འགྲེལ་པ། བསམ་གཏན་གྱི་སྒྲོན་མ། འཕགས་པ་བྱམས་པའི་སྒྲུབ་ཐབས། ཆོས་སྐུའི་ཡོན་ཏན་ཐུན་མོང་མ་ཡིན་པའི་བསྟོད་པ་སོགས་མཛད་ཅིང་ས་གསུམ་བརྙེས་པར་བཤད་པ་དང་། འགྲེལ་ཆུང་གི་བཤད་པ་ཚིག་གསལ་དུ། འཕགས་པ་ཐོགས་མེད་ས་གསུམ་པ་འོད་བྱེད་པ་བརྙེས་ཀྱང་སློབ་དཔོན་དབྱིག་གཉེན་གདུལ་བའི་དོན་དུ་སེམས་ཙམ་དུ་བསྟན་ནོ་ཞེས་དང་། སེམས་ཙམ་རྒྱན་ལས་ཀྱང་། བྱམས་པ་ཐོགས་མེད་ཀྱིས་གསུངས་ཤིང་། །ཀླུ་སྒྲུབ་ཀྱང་ནི་བཞེད་པ་ཡི། །ཚད་མ་ལུང་དང་ལྡན་པ་ཡི། །བདེན་པ་གཉིས་ནི་འདིར་བརྗོད་བྱ། །ཞེས་པའི་འགྲེལ་པར། བྱམས་པ་ནི་ས་བཅུ་པའི་བྱང་ཆུབ་སེམས་དཔའོ། །ཐོགས་མེད་ནི་ས་གསུམ་པ་ལ་གནས་པའི་བྱང་ཆུབ་སེམས་དཔའོ། །ཀླུ་སྒྲུབ་ནི་ས་དང་པོ་ལ་གནས་པའི་བྱང་ཆུབ་སེམས་དཔའོ། །ཞེས་ཀྱང་འབྱུང་ངོ་། །
ཡང་སའི་སྟོད་འགྲེལ་ལས། འཇིག་རྟེན་ཀུན་ལ་ཕན་ཕྱིར་ཐོགས་མེད་ཅེས་བྱ་བ། །ཆོས་རྒྱུན་ཏིང་འཛིན་སྟོབས་ཀྱིས་དྲངས་པའི་བདུད་རྩིའི་ཆོས། །འཕགས་པ་མི་ཕམ་ཞལ་གྱི་བུམ་པ་ནས་བླུགས་པ། །གསན་པའི་སྙིམ་པས་གསོལ་བ་དེ་ལ་ཕྱག་འཚལ་ལོ། །ཞེས་དང་། རྣམ་པར་བཤད་པ་བསྡུ་བའི་མཇུག་ཏུ། འཕགས་པ་ཐོགས་མེད་བདག་དང་གཞན་གྱི་གྲུབ་པའི་མཐའ་རྒྱ་མཚོའི་ཕ་རོལ་ཏུ་བྱོན་ནས་ཆོས་ཀྱི་རྒྱུན་གྱི་ཏིང་ངེ་འཛིན་གྱི་ཁྱད་པར་བརྙེས་པ་འཕགས་པ་མི་ཕམ་པའི་ཞབས་ཀྱི་པདྨ་རྙོག་པ་མེད་པ་སྤྱི་བོས་ལེན་པར་མཛད། ཅེས་སོགས་འཕགས་པའི་སྐོར་ལ་མང་དུ་འབྱུང་།
དེ་ནས་ཡུལ་ནུབ་ཕྱོགས་དང་ཉེ་བ་གྲོང་ཁྱེར་ས་ག་རི་ཞེས་བྱ་བར་ཨུཥྨ་པུ་རི་ཞེས་བྱ་བའི་གཙུག་ལག་ཁང་དུ་རྒྱལ་པོ་ཟབ་མོའི་ཕྱོགས་ཀྱིས་སྦྱིན་བདག་བྱས་ཏེ་དགེ་འདུན་མང་པོ་འདུས་པ་ལ། འཕགས་པ་ཐོགས་མེད་ཀྱིས་ཆོས་མང་དུ་བསྟན་ཏེ། ཉན་ཐོས་ཀྱི་སྡེ་སྣོད་དང༌། ཐེག་པ་ཆེན་པོའི་མདོ་སྡེ་ལྔ་བརྒྱ་ཙམ་བཤད་པས། ཐེག་པ་ཆེན་པོར་རིགས་སད་ཅིང་མདོ་སྡེའི་དོན་ལ་བློ་གྲོས་རྒྱས་པ་སྟོང་ཕྲག་བརྒལ་བ་ཙམ་བྱུང་བ་དང་། གནས་འདི་ཉིད་དུ་བཞུགས་པའི་ཚེ། གཅུང་དབྱིག་གཉེན་ཡང་བཏུལ་བ་ཡིན་ནོ། །
དུས་དེའི་ཚེ་ཐེག་པ་ཆེན་པོ་ཕལ་ཆེར་གྱིས་མདོ་སྡེ་སྣ་རེ་ཙམ་མ་ཞུས་པ་མེད་པ་ལྟ་བུ་ཡིན་ཞིང༌། རྒྱ་གར་ལྷོ་ཕྱོགས་ཀྱི་རྒྱུད་དུ་དམ་པའི་ཆོས་དར་སྤེལ་དང་། ལྷ་ཁང་དང་མཆོད་རྟེན་ཆོས་གཞིས་བརྒྱ་ལྷག་གསར་དུ་བཙུགས། སློབ་མ་ཁྲི་ཕྲག་མང་པོ་བསྐྱངས། དགེ་འདུན་གྱི་སྡེ་ཆེས་ཆེར་འཕེལ་བར་མཛད།
སྐུ་ཚེའི་སྨད་ཀྱི་དུས་ན་ལེནྡྲའི་མཁན་པོ་མཛད་དེ་དེར་ལོ་བཅུ་གཉིས་བཞུགས་ཏེ་བསྟན་པ་བསྐྱངས་པར་མཛད། ཉིན་རེ་བཞིན་མུ་སྟེགས་རྒོལ་བ་རེ་ཡོང་བ་ལ་གྲུབ་མཐའ་རྣམས་རིགས་པ་སྣ་ཚོགས་ཀྱིས་སུན་ཕྱུང་སྟེ་ཆོས་བསྟན་པས་མུ་སྟེགས་སྟོང་དུ་ཉེ་བ་ཙམ་རབ་ཏུ་བྱུང༌། གཙུག་ལག་ཁང་གང་ན་དགེ་སློང་ལྟ་བ་དང༌། ཚུལ་ཁྲིམས་དང༌། སྤྱོད་པ་དང༌། ཚིག་ཉམས་པ་ཐམས་ཅད་ཆོས་བཞིན་ཚར་གཅོད་པར་མཛད་པས་དགེ་འདུན་ཤིན་ཏུ་དག་པར་མཛད་པ་དང་། ཐེག་ཆེན་དར་བར་མཛད་དོ། །
སློབ་དཔོན་འདིས་མཛད་པའི་བསྟན་བཅོས་ལ། ས་སྡེ་ལྔ་དང་སྡོམ་རྣམ་གཉིས་སོགས་ཡོད། མཐར་དགུང་ལོ་བརྒྱ་དང་ལྔ་བཅུ་པར་གྲོང་ཁྱེར་རྒྱལ་པོའི་ཁབ་ཏུ་མྱ་ངན་ལས་འདས་པའི་ཚུལ་བསྟན། བདག་ཉིད་ཆེན་པོ་འདི་གང་དུ་མྱ་ངན་ལས་འདས་པའི་གནས་དེར་དད་པ་ཅན་དག་གིས་མཆོད་རྟེན་བརྩིགས་སོ། །
སློབ་དཔོན་འདི་ལ་སློབ་མ་བསྟན་པ་འཛིན་པ་མང་དུ་བྱུང་། སྲས་ཀྱི་ཐུ་བོ་བསྟན་པའི་བདག་པོར་གྱུར་པ་ནི་མཁས་མཆོག་དབྱིག་གཉེན་ཡིན་ཞིང་སྐུ་མཆེད་གཉིས་ཀ་འཛམ་གླིང་མཛེས་པར་བྱེད་པའི་རྒྱན་དྲུག་གི་གྲངས་སུ་བགྲང་ངོ་། །
སློབ་དཔོན་འདིའི་སྐོར་བུ་སྟོན་ཆོས་འབྱུང་དང་། རྗེ་བཙུན་ཏཱ་ར་ནཱ་ཐའི་རྒྱ་གར་ཆོས་འབྱུང་སོགས་ཆོས་འབྱུང་རྣམས་དང་། ཡོངས་འཛིན་ཡེ་ཤེས་རྒྱལ་མཚན་གྱི་ལམ་རིམ་བླ་མ་བརྒྱུད་པའི་རྣམ་ཐར། རྒྱའི་སློབ་དཔོན་ཞོན་ཙང་གི་རྒྱ་གར་ལམ་ཡིག་དང་། སློབ་དཔོན་དོན་དམ་པས་བསྒྱུར་བའི་དབྱིག་གཉེན་གྱི་རྣམ་ཐར་ལས་ཀྱང་མདོར་བསྡུས་རེ་འབྱུང་ལ། དོར་ཞི་རིན་པོ་ཆེས་རྒྱ་ཡིག་ལས་བསྒྱུར་བའི་སློབ་དཔོན་འདིའི་རྣམ་ཐར་བསྡུས་པ་རྒྱ་འགྱུར་མ་ཞིག་ཀྱང་མཇལ་རྒྱུ་འདུག་ནའང་། ཡོངས་གྲགས་ཀྱི་རྣམ་ཐར་དང་ཅུང་མི་འདྲའོ། །
༢༠༡༩.༠༦.༢༡.ལ་སེར་བྱེས་རིག་མཛོད་ཆེན་མོའི་རྩོམ་སྒྲིག་པས་བཏུས་བསྒྲིགས་བྱས།
དྲ་ཚིགས་ཀྱི་ཡིག་ཆ་དག་འདི་ག་རྩོམ་སྒྲིག་ཁང་ལ་དབང་བས་བརྒྱུད་འགོད་དམ་འདྲེན་བཀོད་བྱ་དགོས་ཚེ་[སེར་བྱེས་རིག་མཛོད་ཆེན་མོ་ལས་དྲངས་པ་ཡིན།]ཞེས་རྩོམ་ཁུངས་ཁ་གསལ་འགོད་དགོས།
སློབ་དཔོན་ཨཱརྱ་དེ་ཝའམ་སློབ་དཔོན་འཕགས་པ་ལྷ།དྲ་འཇུག་པ། སེར་བྱེས་རིག་མཛོད་ཆེན་མོ།
སློབ་དཔོན་ཨཱརྱ་དེ་ཝའམ་སློབ་དཔོན་འཕགས་པ་ལྷ་ནི། མགོན་པོ་ཀླུ་སྒྲུབ་དངོས་དང་ཁྱད་མེད་དུ་བརྩིས་ཤིང་། བོད་དུ་ཡོངས་གྲགས་ལྟར་ན། སིངྒ་གླིང་གི་རྒྱལ་པོའི་སྐྱེད་མོས་ཚལ་དུ་པདྨ་ལས་བརྫུས་ཏེ་སྐྱེས་ཤིང༌། རྒྱལ་པོས་ཀྱང་སྲས་ཀྱི་དོད་དུ་བསྐྱངས། མཐར་མགོན་པོ་ཀླུ་སྒྲུབ་ཀྱི་སློབ་མར་གྱུར་པར་བཤད།
རྗེ་བཙུན་ཏཱ་ར་ནཱ་ཐའི་རྒྱ་གར་ཆོས་འབྱུང་དུ། སིངྒ་ལའི་གླིང་གི་རྒྱལ་པོ་པཉྩ་ཤྲི་གཾ་ཞེས་བྱ་བ་ཞིག་ལ་སྲས་མཚན་དང་ལྡན་པ་ཞིག་བྱུང༌། ཆེར་སྐྱེས་ནས་རྒྱལ་ཚབ་ཀྱི་ས་ལ་བཞག་ཀྱང་རབ་ཏུ་བྱུང་བ་ལ་ལྷག་པར་མོས་པར་གྱུར་ཏེ། མཁན་པོ་ཧེ་མ་དེ་ཝ་ཞེས་བྱ་བ་ལས་རབ་ཏུ་བྱུང་ཞིང་བསྙེན་པར་རྫོགས། སྡེ་སྣོད་གསུམ་པོ་མཐའ་དག་ལ་སྦྱང་བ་གནང་།
ཡུལ་སྣ་ཚོགས་ཀྱི་ལྷ་ཁང་དང་མཆོད་རྟེན་དག་བལྟ་བའི་ཕྱིར་རྒྱ་གར་དུ་བྱོན། མགོན་པོ་ཀླུ་སྒྲུབ་རྒྱལ་པོ་བདེ་བྱེད་ཀྱི་ས་ནས་ལྷོ་ཕྱོགས་དཔལ་གྱི་རིར་གཤེགས་པའི་ཚེ་མཇལ་ཏེ། དཔལ་གྱི་རིར་སློབ་དཔོན་གྱི་ཞབས་པད་བསྟེན་ཞིང་བཅུད་ལེན་ལ་སོགས་པའི་དངོས་གྲུབ་མང་པོ་ཐོབ།
ཁྱད་པར་དུ་མདོ་སྔགས་ཀྱི་གཞུང་མཐའ་དག་ལ་དཔྱིས་ཕྱིན་པར་སྦྱངས་ཤིང་། མགོན་པོ་ཀླུ་སྒྲུབ་སྐུ་འདའ་ཁར་བསྟན་པ་གཏད། ལྷོ་ཕྱོགས་ཀྱི་རྒྱུད་རྣམས་སུ་སློབ་མ་དང་ཉན་བཤད་ལ་སོགས་པས་སེམས་ཅན་གྱི་དོན་མཛད་ཅིང༌། གཙུག་ལག་ཁང་ཉི་ཤུ་རྩ་བཞི་བཞེངས་ཏེ་དེ་དག་ཏུ་ཐེག་པ་ཆེན་པོའི་ཆོས་གཞི་རེ་རེ་བཙུགས། བྲམ་ཟེ་ཐུབ་དཀའ་ནག་པོ་རྩོད་པས་ཕམ་པར་བྱས་ཏེ་སློབ་མར་གྱུར་པ་སློབ་དཔོན་དཔའ་བོ་ཡིན།
ན་ལེནྡྲར་ཡུན་རིང་དུ་བཞུགས་ཤིང༌། སྐུ་ཚེ་སྨད་ལ་ལྷོ་ཕྱོགས་ཀྱི་རྒྱུད་དུ་གཤེགས་ནས་སེམས་ཅན་གྱི་དོན་རྒྱ་ཆེན་པོ་མཛད་དེ་ཡུལ་ཀཉྩི་དང་ཉེ་བའི་རཾ་ག་ནཱ་ཐ་ཞེས་བྱ་བར་སྒྲ་གཅན་འཛིན་བཟང་པོ་ལ་བསྟན་པ་གཏད་ནས་སྐུ་འདས།
སློབ་མ་གྲགས་ཆེ་བ། སློབ་དཔོན་དཔའ་བོ་སོགས་མང་ངོ་། སློབ་དཔོན་འདིས་བསྟན་བཅོས་གང་མང་བརྩམས་པ་ལས། བོད་འགྱུར་ལ། དབུ་མའི་ལྟ་བ་རྒྱས་པར་བཤད་པ་[དབུ་མ་བཞི་བརྒྱ་པ།]དེ་མདོར་བསྡུས་ནས་བཤད་པ་[དབུ་མ་ལག་པའི་ཚད།]དེ་ལ་རྩོད་པ་སྤོང་བ་[འཁྲུལ་བ་བཟློག་པའི་གཏན་ཚིགས་གྲུབ་པ།]མཚན་ཉིད་དང་སྔགས་ཀྱི་གྲུབ་མཐའི་རྣམ་གཞག་སྟོན་པ་[ཡེ་ཤེས་སྙིང་པོ་ཀུན་ལས་བཏུས།]གསང་སྔགས་ཀྱི་ལྟ་སྤྱོད་གཏན་ལ་འབེབས་པ་[སྤྱོད་པ་བསྡུས་པའི་སྒྲོན་མ།]དེ་རིགས་པས་སྒྲུབ་པ་[སེམས་ཀྱི་སྒྲིབ་སྦྱོང་།]སྨིན་བྱེད་དབང་གི་ཆོ་ག་ལ་[རྡོ་རྗེ་གདན་བཞིའི་དཀྱིལ་ཆོག་སྙིང་པོ་མདོར་བསགས།]བསྐྱེད་རིམ་སྟོན་པ་[རྡོ་རྗེ་གདན་བཞིའིསྒྲུབ་ཐབས།]སོགས་སྣར་ཐང་བསྟན་འགྱུར་གྱི་སྔགས་ཕྱོགས་པོད[ཟ]པ་དང་། མདོ་ཕྱོགས་[ཙ]པའི་ནང་དུ་ཡོད། སློབ་དཔོན་འདིའི་ལོ་རྒྱུས་སྐོར། བུ་སྟོན་ཆོས་འབྱུང་དང་། རྗེ་བཙུན་ཏཱ་ར་ནཱ་ཐའི་རྒྱ་གར་ཆོས་འབྱུང་གཉིས་སུ་གསལ།
༢༠༡༦.༠༨.༡༡.ལ་སེར་བྱེས་རིག་མཛོད་ཆེན་མོའི་རྩོམ་སྒྲིག་པས་བཏུས་བསྒྲིགས་བྱས།
དྲ་ཚིགས་ཀྱི་ཡིག་ཆ་དག་འདི་ག་རྩོམ་སྒྲིག་ཁང་ལ་དབང་བས་བརྒྱུད་འགོད་དམ་འདྲེན་བཀོད་བྱ་དགོས་ཚེ་[སེར་བྱེས་རིག་མཛོད་ཆེན་མོ་ལས་དྲངས་པ་ཡིན།]ཞེས་རྩོམ་ཁུངས་ཁ་གསལ་འགོད་དགོས།
སློབ་དཔོན་དཔའ་བོ།དྲ་འཇུག་པ། སེར་བྱེས་རིག་མཛོད་ཆེན་མོ།
སློབ་དཔོན་དཔའ་བོ་ནི། རྒྱ་གར་ནུབ་ཕྱོགས་སུ་སྐུ་འཁྲུངས། དགུང་ལོ་ཆུང་ངུའི་དུས་ནས་བྲམ་ཟེའི་ཆོས་རིག་བྱེད་བཞི་དང༌། རིག་བྱེད་ཀྱི་ཡན་ལག་བཞི། ཉེ་བའི་ཡན་ལག་བཞི། ལས་དྲུག་སོགས་ལ་མཁས་པར་སྦྱངས། ཁྱད་པར་དུ་ཡབ་ལས་གསོ་བ་རིག་པ་བསླབས་པས་ཚེགས་མེད་དུ་མཁྱེན། ཕྱི་པའི་བསྟན་པ་ལ་ཞུགས།
གསུང་སྙན་པས་རྟ་དབྱངས་དང་བྲམ་ཟེ་ཐུབ་དཀའ་ནག་པོ་ཞེས་ཀྱང་ཟེར། ཡུལ་དང་ཡུལ་ཐམས་ཅད་དུ་ཕྱིན་ཏེ། སངས་རྒྱས་པའི་བསྟན་པ་རྩོད་པས་ཕམ་པར་བྱས་ཏེ། ནང་པའི་བསྟན་པ་བསྣུབས་ནས་ཕྱི་པའི་ལུགས་སུ་བསྒྱུར་ཅིང་ལྷོ་ཕྱོགས་སུ་རྩོད་པར་ཕེབས་པ་ལས། སློབ་དཔོན་ཀླུ་སྒྲུབ་ཀྱི་སློབ་མ་འཕགས་པ་ལྷ་དང་། ཡུན་རིང་དུ་རྩོད་པ་བྱས་པས་ཀྱང་སློབ་དཔོན་གྱིས་དེ་ལན་གསུམ་དུ་ཚར་བཅད་དོ། །
དེ་རིག་སྔགས་ཀྱི་མཐུས་ནམ་མཁའི་ལམ་ལས་འབྲོས་པར་བརྩམས་པ་ལས་སློབ་དཔོན་གྱིས་དེའི་སྔགས་བཅིངས་ཏེ་བཟུང་ནས། གཙུག་ལག་ཁང་ཞིག་ཏུ་བཙོན་དུ་བཅུག་པ་ལ་གླེགས་བམ་རྣམས་བཀླགས་པས་རང་ཉིད་ལུང་བསྟན་པའི་མདོ་སྡེ་མཐོང་ནས། སྔར་བསྟན་པ་ལ་བྱ་བ་མ་ཡིན་པ་བྱས་པ་ལ་ནི་འགྱོད། སངས་རྒྱས་ལ་དད་པ་ཆེས་ཆེར་འཕེལ་བར་གྱུར་ནས། རབ་ཏུ་བྱུང་སྟེ་རིང་པོར་མི་ཐོགས་པར་སྡེ་སྣོད་གསུམ་འཛིན་པར་གྱུར་ཏོ། །
ཕྱིས་སུ་དཔལ་མགོན་ཀླུ་སྒྲུབ་ཡབ་སྲས་ཀྱི་སློབ་མ་མཛད། གང་གི་ཚེ་མ་ཁོལ་སངས་རྒྱས་ཀྱི་བསྟན་པ་ལ་ཞུགས་པ་དེའི་ཚེ། ཕྱོགས་བཞིའི་གཙུག་ལག་ཁང་རྣམས་སུ་མུ་སྟེགས་བྱེད་དང༌། བྲམ་ཟེ་རབ་ཏུ་འབྱུང་བར་བྱེད་པ་ཤིན་ཏུ་མང་བར་བྱུང་སྟེ། བྲམ་ཟེ་རྣམས་ཀྱི་མཆོག་རབ་གྱ་ནོམ་པ་ཐུབ་དཀའ་ནག་པོ་ཡང་རང་གི་གྲུབ་མཐའ་མཆིལ་མའི་ཐལ་བ་བཞིན་བོར་ནས་སངས་རྒྱས་ཀྱི་བསྟན་པ་ལ་ཞུགས་ན་ངེས་པར་སངས་རྒྱས་ཀྱི་ཆོས་འདི་ཡ་མཚན་ཆེའོ། །ཞེས་དེའི་རྒྱུ་ལས་དཔལ་ནཱ་ལེནྡྲ་ཁོ་ནར་ཡང་བྲམ་ཟེ་སྟོང་ལྷག་རབ་ཏུ་བྱུང་ཞིང༌། མུ་སྟེགས་བྱེད་ཀྱང་དེ་སྙེད་རབ་ཏུ་བྱུང་ངོ༌། །ཕྱི་ནང་གཉིས་ཀྱི་གྲུབ་མཐའ་དང་སྙན་ངག་སོགས་རིག་བྱེད་ལ་ཤིན་ཏུ་མཁས་པར་གྱུར།
མཚན་དཀོན་ཅོག་འབངས་ཞེས་དང་། དཔའ་བོ་དང༌། རྟ་དབྱངས། མ་ཁོལ། ཕ་ཁོལ། ཐུབ་དཀའ། ཆོས་ལྡན་རབ་འབྱོར། མ་ཏི་ཙི་ཏྲ་རྣམས་མཚན་གྱི་རྣམ་གྲངས་སུ་གྲགས་པ་ཡིན་ནོ། །
དེ་སྔར་སངས་རྒྱས་ཀྱི་བསྟན་པ་ལ་གནོད་པའི་ལས་བྱས་པ་རྣམས་བཤགས་པའི་ཆེད་དུ་སྟོན་པ་རིན་པོ་ཆེའི་སྐྱེས་རབས་ལ་བསྟོད་པ་བརྒྱ་རྩ་བརྒྱད་ཀྱིས་མཚོན་པའི་བསྟན་བཅོས་སྤྱི་དང༌། ཁྱད་པར་དུ་གསོ་བ་རིག་པའི་གཞུང་ཡན་ལག་བརྒྱད་པ་ཆེན་པོ། ཡན་ལག་བརྒྱད་པ་ལ་འཇུག་པ། ཡན་ལག་བརྒྱད་པའི་སྙིང་པོ་བསྡུས་པ། དེའི་རང་འགྲེལ་སོགས་རིག་པའི་གནས་ལྔའི་གཞུང་མང་དུ་མཛད་པར་གྲགས་སོ། །
ལོ་རྒྱུས་ཁ་ཅིག་ལས་བྱང་ཆུབ་སེམས་དཔས་སྟག་མོ་ལ་ལུས་བྱིན་པ་སོགས་རྐྱེན་ཉེ་བར་དམིགས་ན་བདག་གིས་ཀྱང་ནུས་པས། བྱ་དཀའ་བའི་མཛད་པ་མིན་ནམ་དགོངས་པ་ན། ནམ་ཞིག་ན་དེ་ཁོ་ན་འདྲ་བའི་སྟག་མོ་ཕྲུ་གུ་འབྲངས་པ་བཀྲེས་པས་ཉེན་པ་གཟིགས། ལུས་སྦྱིན་པར་བརྩམས་པ་ན་ཅུང་ཟད་མི་ནུས་པ་ལྟར་འདུག་ནས་ལྷག་པར་ཡང་སངས་རྒྱས་ལ་དད་པ་སྐྱེས་ཤིང༌། སྨོན་ལམ་བདུན་ཅུ་པ་རང་གི་ཁྲག་གིས་བྲིས་ཤིང༌། སྟག་རྣམས་ལ་དང་པོར་ཁྲག་བླུད་དེ་ཅུང་ཟད་ལུས་ཉམ་སྟོབས་རྒྱས་པ་ན་རང་གི་སྐུ་ལུས་བྱིན་ནོ་ཞེས་ཟེར་རོ། །
སྐྱེས་རབས་སོ་བཞི་པ་ནི། རྒྱ་གར་གྱི་སློབ་དཔོན་དཔའ་བོས་མཛད་པའི་སངས་རྒྱས་བཅོམ་ལྡན་འདས་ཀྱི་སྐྱེས་རབས་རྩོམ་འཕྲོར་ལུས་པ་ཞིག་ཡིན། གོང་མ་ཁྲི་ལྡེ་སྲོང་བཙན་གྱི་དུས་སུ་ལོ་ཙཱ་བ་དབས་མཉྫུ་ཤྲི་ལྤརྨ་སྟེ་འཇམ་དཔལ་གོ་ཆས་རྒྱ་གར་གྱི་སྐད་ནས་བོད་སྐད་དུ་བསྒྱུར་བ་ཡིན་ཅིང་། བམ་པོ་བཅུ་གཉིས་དང་། ཤོ་ལོ་ཀ་སུམ་སྟོང་དྲུག་བརྒྱ། ཡིག་འབྲུ་ཆིག་འབུམ་ཆིག་ཁྲི་ལྔ་སྟོང་ཉིས་བརྒྱ་ཡོད་པ། བསྟན་འགྱུར་སྡེ་དགེ་དཔར་མའི་སྣ་ཚོགས་པོད་[ཧུ]པར་ཡོད། དེའི་འགྲེལ་པ་རྒྱ་གར་གྱི་སློབ་དཔོན་དྷརྨ་ཀིརྟིས་མཛད་པ། དུས་རབས་བཅུ་གཅིག་པའི་འགོར་ལོ་ཙཱ་བ་ཤཱཀྱ་བློ་གྲོས་ཀྱིས་བསྒྱུར་བ་དེ་ཡང་གོང་གསལ་གྱི་པོད་དེའི་མཇུག་ཏུ་ཡོད། གདན་ས་ཁག་ཏུ་ཆོ་འཕྲུལ་སྨོན་ལམ་ཆེན་མོར་སྔ་དྲོའི་གསུང་ཆོས་ལ་མཁན་རིན་པོ་ཆེ་སོགས་ཀྱིས་སྐྱེས་རབས་སོ་བཞི་པ་འདི་གསུང་སྲོལ་ཡོད།
༢༠༡༦.༠༨.༡༡.ལ་སེར་བྱེས་རིག་མཛོད་ཆེན་མོའི་རྩོམ་སྒྲིག་པས་བཏུས་བསྒྲིགས་བྱས།
དྲ་ཚིགས་ཀྱི་ཡིག་ཆ་དག་འདི་ག་རྩོམ་སྒྲིག་ཁང་ལ་དབང་བས་བརྒྱུད་འགོད་དམ་འདྲེན་བཀོད་བྱ་དགོས་ཚེ་[སེར་བྱེས་རིག་མཛོད་ཆེན་མོ་ལས་དྲངས་པ་ཡིན།]ཞེས་རྩོམ་ཁུངས་ཁ་གསལ་འགོད་དགོས།


c: text/html

text:
ཆུང་བྱིས་པ་ནས་ད་བར་དུ་སློབ་གྲྭ་ག་གེ་མོ་ནས་ཆས་ཏེ་སློབ་ཆེན་ལ་སླེབས་སོང་། སློབ་ཆེན་དུ་འབྱོར་རྗེས་ང་ཚོས་རང་རང་གི་ས་ནས་གང་ཐུབ་ཅི་ཐུབ་ཀྱིས་སློབ་ཞོར་གྱི་དུས་ཚོད་ཕྲན་བུ་རེ་བེད་སྤྱད་དེ༼རྒྱ་སྐད་བསླབ་དེབ་བོད་ཨིན་ཤན་སྦྱར་མ༽ཞེས་པའི་བོད་རྒྱ་ཨིན་གསུམ་གྱི་ལས་རིགས་ཁ་བརྡའི་བསླབ་དེབ་འདི་ལྟ་བུ་ཞིག་ད… ཞིབ་ཏུ་ཀློག →
ལྕང་ཏོག་བུ་ཆུང་། ༼ལྷ་ས།༽ ཨ་མ་ལགས། ང་ཡི་དྲིན་ཅན་གྱི་ཡུམ་ཆེན་ལགས། སྐུ་ཉིད་གམ་དུ་ཡོད་དུས། ། ཁྱེད་ཀྱི་བཀའ་དྲིན་མ་ཚོར། ། ད་ཆ་ས་ཐག་རྒྱང་དུས། ། ཁྱེད་ཉིད་ལྷང་ལྷང་དྲན་གྱི། ། ཨ་ཕ་ལགས། ང་ཡི་སེམས་གཏིང་གི་ཡབ་ཆེན་ལགས། ཁྱེད་ཉིད་ཡོད་པའི་སྐབས་སུ། ། བུ་ང་ལོ་ཆུང་བྱིས་པ། ། ད་ཆ་ནར་ལ་སོན་སྐབས། ། སྐུ་ཉ… ཞིབ་ཏུ་ཀློག →
ཞོགས་པའི་སྐྱ་རེངས་ཤར་རིའི་མཚམས་ནས་འགུལ། ། རྟ་བདུན་དབང་པོས་མིག་ཟུང་བཀྲུ་ཙམ་བྱས། ། ཡིད་མཐུན་བྱམས་པའི་འཛུམ་མདངས་དྲན་པ་ན། ། སེམས་པར་གཤོག་པ་ཐོགས་ཏེ་རྒྱང་དུ་བྲོས། ། ཀ་ཁའི་དབྱངས་རྟ་ངག་ནས་གྱེར་བའི་ཚེ། ། རྒྱུད་དྲུག་རོལ་མོའི་འགྱུར་ཁུགས་རྣ་བར་འཛུལ། ། གནམ་མཐའི་སྤྲིན་པ་དཀར་པོར་བལྟས་པའི་ཚེ། ། … ཞིབ་ཏུ་ཀློག →
ལྕང་ཏོག་བུ་ཆུང་། ༼ལྷ་ས།༽ གོམ་གསུམ་ཕར་ལ་སྤོས་ཀྱང་། ། ཆུ་དང་བྲག་གིས་བཀག་བཞག ། གོམ་ཆུང་ཚུར་ལ་སྤོས་ན། ། འོག་དེ་གཡང་གཟར་རེད་འདུག ། གཡས་ལ་ལྟ་ཙམ་བྱས་པས། ། ཆུང་འདྲིས་བྱམས་པ་དྲན་བྱུང་།། གཡོན་ལ་ཟུར་ལྟ་བྱེད་སྐབས། ། ཆུ་དང་ཉ་མོ་འཛོམས་འདུག ། ཁ་སང་ལྷན་དུ་ཡོད་དུས། ། མི་ཚེ་གཅིག་ལ་འགྲོགས་ཟེར། ། དེ… ཞིབ་ཏུ་ཀློག →
© 2020 བཙན་པོ་དྲ་བ། — WordPress སྤྱད་ནས་བཟོས། — 青ICP备17000686号
དཔེ་སྒྲོམ་རྩོམ་པ་པོ། Anders Noren — རྩེར། ↑

robotstxt: allowed

filter: keep


text:
01
ལྷས་ཞོལ་གྱི་ཐབ་ཀ་དེ་རུ། གངས་འཚོ་ཡིས་རྩྭ་བཞག་མ་ཐག་སྲན་ཉོག་དཀྲུགས་པ་དང་། སྲན་ཉོག་དཀྲུགས་མ་ཐག་རྩྭ་འཇོག་གིན་ཡོད། མཚམས་དང་མཚམས་སུ་ཆུ་ལྡུག་པ་དང་། ཚྭ་འདེབས་ཀྱིན་ཡོད། གློ་བུར་དུ། ནུབ་ལྭ་གྲལ་དག་གྱོན་པའི་ཁྱོ་ག་ནང་དུ་ཐོན། གངས་འཚོ་ཡིས་ཁྱོད་འདིར་ཤོག་དང་། ངར་ཉོག་དཀྲུག་རོགས་ཤིག་བྱོས་ཞེས་རེ་བ་བཏོན། ཁྱོ་གས་ཁ་ཡ་མི་བྱེད་པར། ཁྱམས་ཤར་སོང་ནས། ཁ་པར་བསྣོགས་ནས་བསྡད། གངས་འཚོ་ཡིས་དེས་ན་ཁྱོད་སོང་ངེ་ནང་གི་ཚ་དེམ་དང་དཀར་ཡོལ་ཁྱམས་ཤར་ཁྱེར་ཤོག་ཅེས་བཤད་པ་ན། ཁྱོ་གས་ཁ་ཅི་ཡང་མི་གྲག་པར་ཁ་པར་བསྣོགས་ནས་བསྡད།
མཚམས་དེར། ལོ་བཅུ་གསུམ་བཅུ་བཞི་ཞིག་ལོས་ཡིན་འདོད་པའི་བྱིས་པ་ཕོ་ཆེ་ཆུང་གཉིས་ནང་དུ་ཡོང་ནས། ཨ་ཕ་ཐོན་བྱུང་ངམ། ཨ་ཕ་ཐོན་བྱུང་ངམ་ཞེས་བཤད་ཞོར། དཔེ་ཁུག་ཅོག་ཙེར་བཞག་པ་དང་། དེ་ནས་ཨ་ཕའི་གམ་དུ་སོང་། ཨ་ཕས་ཁྱོད་གཉིས་ཀྱིས་ཨ་མར་རོགས་བྱོས། ང་ལ་བར་ཆད་མ་བཟོ་ཞེས་ཁ་པར་སྣོག་གིན་བསྡད།བྱིས་པ་གཅིག་གིས་ཨ་ཕ་ངེད་གཉིས་ལ་ཅི་ཞིག་ཉོས་ཡོད་དམ་ཞེས་དྲིས། ཨ་ཕས་ད་ཐེངས་ཅི་ཡང་ཉོ་མ་ཐུབ་ཐལ། ཐེངས་རྗེས་མར་ཉོ་ཞེས་མིག་གིས་ཀྱང་མ་བལྟས་པར་ཁ་པར་སྣོག་ཞོར་བཤད། བྱིས་པ་གཉིས་ཀས་ནང་གི་ཚ་དེམ་དང་དཀར་ཡོལ་ཁྱེར་ཡོང་ལ། ཨ་མས་ཀྱང་སྲན་ཉོག་གཡོས་ནས་ཚགས་སོང་།
ཨ་མས་སྲན་ཉོག་དཀར་ཡོལ་བཞི་བཅུས་ཤིང་། ཐོག་ཏུ་ཙོང་སྲེག་ཅིག་བཞག བྱིས་པ་གཉིས་ཀས་ཞིམ་མངར་གྱིས་ཟོས། ཨ་ཕས་དཀར་ཡོལ་ལག་ཏུའང་མི་ལེན་པར་ད་དུང་ཁ་པར་བསྣོགས་ནས་བསྡད། ཨ་མས། ད་ཉོག་ཟོ་ཞེས་བསྐུལ་པ་ན། ད་གཟོད་སྲན་ཉོག་བླངས་ལ། ཁམ་གང་ཟོས་མ་ཐག་ཕྱི་རུ་འཕངས་ཏེ། མི་ཞིམ་གི། ཁ་ཚ། (སུར་པན) ཁ་ཚ་ཅི་ཞིག་ལ་མེད་དམ་ཞེས་ཟ་མཚམས་བཞག ཁ་ཚ་ངས་ཁྱོད་ལ་ཉོས་ཤོག་ཅེས་གསལ་པོར་བཤད་པ་མིན་ནམ་ཞེས་བརྗོད།
02
དགོང་མོ་དེར། བཟའ་ཟླ་གཉིས་ཀྱིས་རང་རང་ས་ནས་མལ་ཐུལ་རེ་གྱོན་ནས་ཉལ། གངས་འཚོ་ཡིས་ཁ་གནམ་ལ་འཁོར་ནས། ཁྱོ་གས་ཨེ་ཐུག་ལ་རེ་བ་བཅངས། ཁྱོ་གས་ཁ་པར་བསྣོགས་ནས། སྤྱང་རྟུག་འཕེན་གྱིན་འདུག མཚམས་ཤིག་ལ། ཁྱོ་ག་ལ་སྐད་འཕྲིན་བརྙན་མིག་ཅིག་ཡོང་ཞིང་། བརྙན་མིག་ལ་ལྟ་ཙམ་བྱས་ནས། གམ་གྱི་རྒན་མོ་ལ་བལྟས། གམ་གྱི་རྒན་མོ་ལ་ལྟ་ཙམ་བྱས་ནས། བརྙན་མིག་ལ་བལྟས། དེ་ནས་བརྙན་མིག་གི་ཁ་ཕྱེས་པ་ན། ངོ་གདོང་དཀར་ཞིང་བྱད་བཞིན་མཛེས་པའི་བུད་མེད་མཆུ་སྒྲོས་དམར་པོ་ཞིག་གིས། སྙིང་ཉེ་ལགས། ཁྱོད་གང་ལ་བུད་སོང་ཞེས་མཆུ་སྒྲོས་ཙོ་ཙོས་བཤད། ང་དོན་དག་ཅིག་གིས་ཡུལ་ལ་བུད་སོང་། ཡ་ཡ། སང་ཉིན་ཡོང་ཞེས་བཤད་དེ་བཤད་མཚམས་བཞག ཁྱོ་གས་ཁ་པར་གཡོན་ཕྱོགས་སུ་བཞག་སྟེ། ཁ་གནམ་གཅལ་ལ་འཁོར་ནས་བསྡད། གངས་འཚོས། ཁྱོད་ཀྱིས་ང་སྙིང་མི་རྗེའམ་ཞེས་བཤད། ཁྱོ་གས་ཁྱོད་མི་འཐད་ན། འུ་གཉིས་འཐོར་ཆོག་ཅེས་བཤད། གངས་འཚོའི་མིག་ཟུང་དུ་མིག་ཆུས་གང་ཞིང་། མུ་ཏིག་བསྟར་ལ་བརྒྱུས་པ་བཞིན་མིག་ཆུ་མཁུར་ཚོས་བརྒྱུད་ནས། སྔས་མགོའི་ཐོག་ལ་ཐིགས་ཀྱིན་འདུག ཤེད་ཀྱིས་ངུ་འབོད་ཐེངས་ཤིག་བྱ་འདོད་ནའང་། བྱིས་པ་དང་ཁྱིམ་མཚེས་ཀྱིས་ཤེས་ན་མི་ཡག་པར་འདོད་དེ། ཅི་ནུས་ཀྱིས་མར་ལ་མནན་ནས། དབུགས་ཀ་ཡུན་གྱིས་གཏོང་བར་བྱེད།
03
ཞོགས་པར་ཁྱོ་ག་སྒོ་ཕྱིར་ཡོད་པའི་རླངས་འཁོར་གྱི་གམ་དུ་ཕྱོགས། གངས་འཚོ་ཡིས་ལྭ་བ་འགྱིག་ཁུག་གང་དང་། གོ་རེ་སྣ་གཅི་གཉིས་ཁོའི་གཞུག་ལ་ཁྱེར་ཡོང་སྟེ། ལྭ་བ་དག་བཀྲུས་ཡོད། ཡར་མར་ལ་ཉུག་གི་མ་འདུག་ཅེས་བཤད་ཞོར་དངོས་པོ་ཁོའི་ལག་ཏུ་བཞག ཁོས་ཁ་ཅི་ཡང་མི་གྲག་པར། དངོས་པོ་དེ་དག་རླངས་འཁོར་དུ་སྣང་མེད་ཀྱིས་འཕངས་པ་དང་། རླངས་འཁོར་གྱི་སྒོ་ཁྲོག་སེ་བརྒྱབ་ནས། རྡུལ་འཚུབ་ལེར་མི་སྣང་བར་གྱུར།
གངས་འཚོ་ཡིས། རླངས་འཁོར་གྱི་གཞུག་ལ་བལྟས་ནས། དར་ཅིག་ལ་ཧད་དེ་བསྡད། མཁུར་མགོར་འདྲིལ་ཡོང་བའི་མིག་ཆུ་དེ་ཕྱི་ཙམ་བྱས་ནས། གོམ་ཁ་ལྗིད་ཏིག་ཏིག་གིས་ནང་དུ་ཡོང་། གློ་བུར་དུ། མོའི་ཨ་མ་ཐོན་བྱུང་། ཨ་མས་མིག་ཆུ་བཞུར་བ་ཤེས་འཕྲལ། དོན་དག་ཅི་བྱུང་སོང་ཞེས་དྲིས། དོན་དག་ཅང་མིན། ཁོར་བསམ་ཤེས་རྒྱུ་ཡོད་ཀྱི་མ་རེད་ཅེས་ལབ། ཁོ་ཐོན་བྱུང་བ་རེད་དམ། བར་མ་བར་ན་ཁྱོད་ཀྱིས་སྡུག་མྱོང་གིན་འདུག དངོས་གནས་བཀོད་པ་མེད་སོང་ན། ཕྱིར་ཡུལ་ལ་ཤོག་དང་། གནས་ལ་འགྲོ་ས་རྙེད་ནི་རེད་ཅེས་བཤད།
“ཨ་མ། ང་ཁོ་དང་ཁ་བྲལ་ཚེ། ཁོ་དཀའ་རྒྱུ་རེད།”
“ཁོས་ཁྱོད་ཀྱི་དཀའ་ཁག་ལ་འདང་མི་རྒྱག་ན། རང་གིས་ཀྱང་འདང་རྒྱག་དགོས་ནི་མ་རེད།”
“ཡ། ད་ངས་ད་དུང་འདང་ཞིག་རྒྱག ཁྱོད་དེ་རིང་ཡོང་དོན།”
“ང་ཇ་རྐོ་གཡོར་དུ་ཡོང་བ་ཡིན།”
“……”
04
སྡེ་འདབས་ཀྱི་ཀྱག་ཀྱོག་འཐེན་པའི་ལམ་ཕྲན་དུ། རླངས་འཁོར་དཀར་པོ་ཞིག་ཟིལ་ཤུགས་དང་བཅས་ཏེ་སྐྱོད་ཀྱིན་ཡོད་ཅིང་། ནང་རོལ་གྱི་སྒྲ་སྒམ་དུ། སྣང་བ《སྐྱིད་པ་ལ》ཞེས་པའི་གླུ་དབྱངས་ཤིག་སྟོབས་ཀྱིས་གྲག་གིན་འདུག མཚམས་དེར། མདང་ནུབ་བརྙན་མིག་བརྒྱབ་ཡོང་བའི་བུད་མེད་དེས་གང་ན་ཡོང་གིན་ཡོད་ཅེས་འཕྲིན་ཐུང་ཞིག་བསྐུར་ཡོང་། ཁོས་ཕྱི་དྲོར་ཐོན་ངེས་ཞེས་ངག་འཕྲིན་བསྐུར།
ཕྱི་དྲོར། ནགས་ལས་ཁང་གིས་ཚོགས་འདུ་ཞིག་འཚོགས། ཚོགས་འདུའི་སྟེང་ནས། ཁོ་ལ་གཟའ་འཁོར་འདིའི་ནགས་སྲུང་གི་ལས་བགོས་བྱས། ཁོས་དེ་མ་ཐག ང་ནགས་སྲུང་དུ་འགྲོ་མི་ཐུབ་ཅེས་བཤད། མགོ་བས་ཁྱོད་མི་འགྲོ་ན། ངས་གོང་རིམ་ལ་གཏུག་རྒྱུ་ཡིན་ཞེས་བཤད། ཁྱོད་ཀྱིས་གཏུགས་དང་། མཇུག་འབྲས་སྐབས་དེར་ཁྱོད་ཀྱིས་ཤེས་ནི་རེད་ཅེས་ཤིན་ཏུ་མ་རངས་པའི་སྒོ་ནས་ཚོགས་འདུ་ལས་ཕྱིར་བུད་པ་དང་། རླངས་འཁོར་བསྐོར་ནས་གཞུང་ལམ་ཆེན་པོ་ཞིག་གི་ཐོག་ཏུ་བསྐྱོད།
05
འབོལ་ཁྲི་ཞིག་ཏུ་ཁོ་རང་ཙོག་ཡོད་ལ། མཐའ་སྐོར་ཀུན་ཏུ་སྲབ་འཇམ་གྱི་ལྭ་བ་གྱོན་པའི་མཛེས་མས་བསྐོར་ཡོད། མཛེས་མ་ཞིག་གིས་ཁོར་ཆང་འདྲེན་གྱིན། ཞག་གཅིག་ལ་མེད་ནའང་ཉི་མ་མི་ཆོད་ཀི་ཞེས་ཆགས་ཉམས་དོད་པོས་བཤད། ཡང་མཛེས་མ་ཞིག་གིས་མདང་དགོང་ངེད་ཅག་ལ་འདུག་རོགས་མ་བྱས་པར་ཆད་པ་འབབ་ཀི་ཞེས་ཆང་དམ་གཅིག་འབྱེད་དུ་བཅུག
དེ་དུས་མ་བུ་གསུམ་པོས་གོ་ཁ་ན་ཐུག་པ་འཐུང་གིན་ཡོད། ཨ་མས་བྱིས་པ་གཉིས་ལ་རེམ་མ་འཐུངས་རྗེས། ལས་བྱ་ཕྲིས་ཞེས་བཤད། བྱིས་པ་གཅིག་གིས་ང་ལ་འབྲི་དེབ་ཚར་འདུག་ཟེར་བ་དང་། བྱིས་པ་གཞན་དེས་ང་ལ་ཞ་སྨྱུག་དགོས་ཀི་ཞེས་ཨ་མར་བཤད། ཨ་མས་ཁྱོ་གར་ཁ་པར་བཏང་། ཁྱོ་གས་ཁ་པར་དང་ལེན་མ་བྱས། དེ་ནས་ཨ་མས་ཡང་བསྐྱར་ཁ་པར་བཏང་། ཡང་ཁྱོ་གས་དང་ལེན་མ་བྱས།
ཨ་མས་ཡང་བསྐྱར་བཏང་། ཁྱོ་གས་བཟོད་བསྲན་མ་ཐུབ་པར། ཁྱོད་ཀྱིས་ང་འདུག་ཀི་ཆུགས་ཞེས་བཤད་མ་ཐག་ཁ་པར་གྱི་ཁ་བརྒྱབ་ལ། མཛེས་མ་དེ་དག་གི་སྐད་སྒྲ་སྣ་ཚོགས་ཀྱང་དེའི་ཞོར་ལ་གངས་འཚོའི་སེམས་སུ་ཆུ་ལོག་བཞིན་བཞུར་ཡོང་། སེམས་ནས་སྐད་ཅིག་ཉིད་དུ་ཆུ་འཁོལ་མ་རུ་གྱུར་ཏེ། མིག་མཐའ་ནས་དཀར་ཡོལ་གྱི་ནང་དུ་ཐིགས།
“ཨ་མ། མིག་ཆུ་ཧུབ་ཀྱི་ནང་དུ་ཐིགས་ཀྱིན་འདུག”བྱིས་པ་ཆུང་བོས་བཤད།
“ཨ་མ། ཁྱོད་ལ་ཅི་བྱུང་སོང་། ཨ་ཕས་མ་ཉོས་ན་མ་ཉོས། འབྲི་དེབ་ལྟག་རྒྱབ་ལ་བྲིས་ན་ཆོག་པ་རེད”བྱིས་པ་ཆེ་བོས་བཤད།
“ཕུ་བོ། ལྟག་རྒྱབ་ལ་བྲིས་ན། ཡང་དགེ་རྒན་གྱིས་ཁྱོད་སེར་སྣ་ཆེ་ག་ཟེར་རྒྱུ་རེད”བྱིས་པ་ཆུང་བོས་བཤད།
ཨ་མས“སྐྱོན་མེད། རེམ་མ་འཐུང་། འབྲི་དེབ་དང་ཞ་སྨྱུག་ངས་སང་ཉིན་གྲ་སྒྲིག་བྱེད”ཅེས་བཤད།
06
ཉིན་འགའ་འགོར་རྗེས་ཀྱི་ནངས་མོ་ཞིག་ལ། གངས་འཚོ་ཡིས་རང་ཉིད་ཀྱི་ཁྱོ་ག་ཡོང་བའི་གླགས་དང་བསྟུན་ནས། ཕྱོགས་གཉིས་ཀའི་ཁྱིམ་མི་དག་གདན་དྲངས་ཤིང་། ཚོགས་དབུས་ནས། མོས་མིག་ཆུ་བཞུར་ཞོར་བྱིས་པ་གཉིས་ཀ་ལོ་འདིར་འབུད་རག་ཏུ། ངས་ཁང་པ་འདི་བསྲུངས་ནས། ཕོ་ལས་མོ་ལས་གཉིས་ཀ་བྱས། ཁོས་བསམ་ཨེ་ཤེས་འདོད་དེ། ངས་མ་ཁ་སོ་ཡིས་བསྡམས་ཏེ་ཤུ་རེ་བྱས་པ་ཡིན། ད་ངའི་བཟོད་བསྲན་ལའང་ཚད་ཡོད་པས། ཁྱིམ་གྱི་འཁོར་བ་བློས་བཏང་ནས། ང་ཇོ་མོ་བྱ་རྒྱུ་ཡིན། བྱིས་པ་གཉིས་ཀ་ལག་ཆགས་འདུག་པས། རང་མགོ་རང་གིས་ཐོན་ནི་རེད་ཅེས་བཤད།
མོའི་ཨ་མས་ཀྱང་། འོ་ལེ། དང་ཐོག་ཁྱོད་ཀྱི་གམ་ན་སྐྱིད་ཅིག་ལོས་ཡོད་འདོད་དེ། ཁྱེད་ཀྱི་ཕ་དགའ་ལྡན་པོའི་རེ་བ་ལྟར་ཁྱོད་ཚང་ལ་འགྲོ་རུ་བཅུག་པ་ཡིན། ཡིན་ཡང་ད་སྐབས། ཁྱོད་ཀྱིས་བསམ་ཤེས་རྒྱུ་ཅི་ཡང་མི་འདུག མོ་ཇོ་མོ་བྱ་རྒྱུ་ཟེར་བ་འདི། འུ་ཐུག་སྟེ་བཅོས་པ་ཡིན་པ་ཁྱོད་ཀྱིས་ཤེས་དགོས་ཞེས་ཁོང་ཁྲོ་དང་མིག་ཆུའི་ངང་ནས་བཤད།
“སྡོད་ཀི་སྐད་ཆ་ཡང་ངས་བཤད་མི་ཐུབ་སྟེ། ཞི་མོ་འདིས་དཀའ་སྡུག་ཅི་འདྲ་ཞིག་མྱོང་གིན་ཡོད་པ་འུ་ཚོས་ཤེས་པ་འདི་རེད། མ་འདུག་གི་སྐད་ཆ་ཡང་ངས་བཤད་མི་ཐུབ་སྟེ། ང་ཞི་ལུ་འདིའི་ཕ་སྤུན་རེད། གཙོ་བོ་ཁྱོད་བཟའ་ཟླ་གཉིས་ཀས་བལྟ་དགོས་ནི་རེད།”
“……”
གངས་འཚོ་ཡིས་རྡོག་ཁྲེས་རྒྱབ་ལ་ཁུར་ནས་འགྲོ་མགོ་བརྩམས་པ་ན། ཁྱོ་གས་མོའི་སྒྱིད་ཁུག་བསྡམས་ཏེ། མི་འགྲོ་བའི་རེ་བ་བཏོན། ཡིན་ན་ཡང་གངས་འཚོ་ཡིས། ཁོའི་ལག་པ་ཕར་ལ་དེད་ནས་ཁྱིམ་དང་ཁ་བྲལ་བ་དང་། ཕྱོགས་གཉིས་ཀའི་མི་སུ་ཡིན་ཡང་བསྐྱར་དུ་སྐད་ཆ་གཅིག་ཀྱང་བཤད་མཁན་མེད་པར། མོའི་རྒྱབ་གཟུགས་ལ་བལྟས་ནས་མིག་ཆུ་ཕྲུམ་ཕྲུམ་གྱིས་བཞུར་གྱིན་འདུག
07
མཚན་མོ་ཞིག་ལ། ཁོ་གཅིག་པུས་ནགས་ལས་ཁང་གི་ཁང་མིག་ནས་ཆང་འཐུང་མགོ་བརྩམས། ཆང་འཐུང་གིན་འཐུང་གིན་ཡིད་སེམས་སྐྱོ་བར་གྱུར་ཏེ། “ངས་ལོ་ངོ་དྲུག་པོ་འདིའི་རིང་དུ་བྱིས་པ་གཉིས་ལ་གཉེན་སྟོན་གྱི་དོན་དག་བཅོས་ཤིང་། གཉིས་ཀ་ལ་རླངས་འཁོར་རེ་ཡང་ཉོས། ཡིན་ན་ཡང་། ཁོ་གཉིས་ཀྱིས་ཨ་ཕ་ང་ལ་བཀའ་དྲིན་ཞུ་བ་ཕར་ཞོག ད་དུང་སྡང་སེམས་ཤིག་གིས་ཁེངས་འདུག འདི་དོན་ངོ་མ་ཅི་ཞིག་གི་རྐྱེན་རེད། ཅི་ཞིག་ལ། ཅི་ཞིག་ལ”ཞེས་ངར་སྐད་སྒྲོག་བཞིན། ཆང་དམ་གྱང་ངོར་བརྒྱབ་ནས་འཆའ་རུ་འཆོལ་དུ་བཅུག
08
ནགས་ཆུ་མཛེས་ཤིང་དྭངས་པའི་རུ་ཁུག་ཅིག་ནས། སྤྲིན་དཀར་ཆུང་ཆུང་ཞིག་རང་ཕྱོགས་ཀྱི་བར་སྣང་དུ་ཐོན། གསལ་པོར་བལྟས་ན། དེ་ནི་རང་ཉིད་ཀྱི་ཆུང་མ་རེད། ཆུང་མ་ལྡབ་བརྒྱ་འགྱུར་གྱིས་ཇེ་ཡག་ཏུ་སོང་སྟེ། ཚུར་ལ་འཛུམ་མདངས་སྟོན་པར་བྱེད། དེ་ནས་ཁོས་ལག་པ་བསྲིངས་ནས་ཕར་ལ་བརྒྱུགས་པ་ན། ཁོ་མོ་རྒྱང་དུ་ཤོར་ཏེ་མི་སྣང་བར་གྱུར་ལ། རང་ཉིད་ཡལ་ག་སྐམ་པོ་ཞིག་ལ་ཐོགས་ཏེ། གཡང་གཟར་ཞིག་ནས་མར་ལ་ལྷུང་། ཁ་ནང་ནས་ཨག་སྐད་ཅིག་འབྱིན་པས། གམ་གྱི་མཛེས་མ་ཡེར་སེ་བཏང་ནས་གཉིད་ལས་བསླངས་ལ། རང་ཉིད་ཀྱང་གཉིད་ལས་སད་དེ། ང་ལ་ཅི་བྱུང་སོང་། ཅི་བྱུང་སོང་ཞེས་དབུགས་འཚང་ཞོར་དུ་དྲིས། མཛེས་མས་ཁྱོད་ལ་ཅི་ཡང་བྱུང་མི་འདུག རྨི་ལམ་ཞིག་རྨིས་པ་ཡིན་རྒྱུ་རེད་ཅེས་བཤད་དེ་ཡང་བསྐྱར་གཉིད་ལ་ཡུར། ཁོ་མལ་ཁྲིར་ཙོག་ནས་ཐ་མག་ཅིག་མེར་བསྒྲོན་པ་དང་། རྔུབ་འཐེན་འགའ་བྱས་ནས་གང་ཞིག་ལ་བསམ་གཞིག་གཏོང་བར་བྱེད།
09
ཞོགས་པར་དངུལ་ཁང་དུ་སོང་ནས། བརྒྱ་ཤོག་བརྩེགས་མ་འགའ་བླངས་ལ། དེ་ནས་མར་ཕྱུར་བཙོང་ས་ཞིག་ནས་མར་དང་རྩམ་པ་དང་། ཕྱུར་བ། ཀ་ར། གོ་རེ་བཅས་ཉོས་ནས། རླངས་འཁོར་གྱི་ཨོང་སྒམ་དུ་བཞག ལམ་ཆེ་མ་ཆུང་གསུམ་བརྒྱུད་མཐར། དབེན་འཇགས་ཀྱི་རི་ཀླུང་ཞིག་ལ་ཐོན།
ནམ་མཁའ་སྔོ་ཞིང་དྭངས་ལ། སྤྲིན་དཀར་ཚོམ་བུ་རེ་གཉིས་རྒྱུ། ཉི་མའི་ཟེར་མ་དེ། གཡས་འགྲམ་གྱི་ཆུ་ཕྲན་དུ་འཕྲོས་ནས། ལྡོག་འཕྲོའི་འོད་ཀྱིས་མིག་ལ་འཚེར་བར་བྱེད། བྱ་བྱེའུ་སྐད་སྙན་འབྱིན་ཞིང་། མཚམས་དང་མཚམས་སུ་ལྕང་མ་དང་སྤེན་མས་གང་འདུག རི་ལྡེབས་ངོས་སུ་ཁང་མིག་འབར་ཞུན་ལྟ་བུ་མང་པོ་ཞིག་ཡོད་ལ། རི་རྩ་ན་རྒྱ་ཕིབས་སེར་པོ་ཅན་གྱི་འདུ་ཁང་ཅུང་ཙམ་ཆེན་པོ་ཞིག་འདུག
མདུན་ཕྱོགས་སུ་ཇོ་མོ་ཞིག་ཡོང་གིན་འདུག་ལ། ཁོ་དེའི་གམ་དུ་སོང་ནས། མིང་ལ་གངས་འཚོ་ཟེར་བ། ཕ་ཡུལ་བ་བྱིས་ཁུག་གི་ཡིན་པའི་ཇོ་མོ་དེའི་མཚམས་ཁང་གང་དུ་ཡོད་དམ་ཞེས་དྲིས་པ་ན། ཇོ་མོ་དེས་ཨོ་ད་ཤེས་ཀི། གན་རེད། གཡོན་ཕྱོགས་ནས་ཚུར་ལ་བརྩིས་ན་ཁང་མིག་ལྔ་པ། སྒོ་མདུན་ན་བསང་ཁྲི་དཀར་པོ་ཞིག་ཡོད་པ་གན་རེད་ཅེས་གསལ་པོར་བཤད།
སྒོ་ཁར་ཐོན་པ་ན། ལྕགས་ཀྱི་ཀ་ཏོ་རའི་བསང་ཁྲི་ཆུང་ཆུང་ཞིག་འདུག སྒོ་ནི་ཤིན་ཏུ་དམའ་ཞིང་། ཕར་བལྟས་ཚོད་ཀྱིས་ར་ཁང་གི་སྒོ་ཞིག་དང་འདྲ། སྒོ་ཕྱེས་ཏེ་ནང་དུ་བལྟས་པ་ན། མྱི་གཅིག་ཀྱང་མི་འདུག མཚམས་ཁང་དེ་ནི་ལུག་རྫིའི་ཁང་གཞིས་ལས་ཀྱང་ཆུང་བའི་ཁང་མིག་ཅིག་རེད། གྱང་ནི་རྡོ་བརྩིགས་ཀྱིས་གྲུབ་ཅིང་། ཀླད་ནི་ཤིང་དུམ་འགའ་དང་ཤིང་ལེབ་འགའ་ཡིས་བཀབ་པ་ཞིག་རེད། ཁང་པའི་ནང་ན། མལ་སྟན་སྟབས་བདེ་ཞིག་དང་། ཟངས་ང་རགས་སྐྱོག དཀར་ཡོལ་ཐུར་མ་འགའ་མ་གཏོགས་ཅི་ཡང་མི་འདུག ཁ་ཕྱིར་འཁོར་དུས། རྒྱབ་ཕྱོགས་ནས་མི་ཞིག་གིས་ཁ་གྲགས་བྱུང་། དེ་ནི་རང་ཉིད་ཀྱི་ཆུང་མ་གངས་འཚོ་རེད། གངས་འཚོ་ཡིས་གྲྭ་ལྭ་དམར་པོ་ཞིག་གྱོན་ཞིང་། སྐྲ་ལོ་བཞར་ཡོད་པས། བལྟས་མ་ཐག་མིག་ལ་མི་བདེ་བའི་སྣང་བ་བྱུང་། ཡིན་ཡང་འཛུམ་མདངས་དང་མིག་མདངས་ལས། གངས་འཚོའི་སྣང་བརྙན་མ་འགྱུར་བར་ཇི་བཞིན་དུ་མངོན་ཡོང་ལ། ཆོས་ཀྱི་བྱིན་རླབས་ཤིག་གིས་ཡིན་ནམ་ཅི་ཡིན་ཆ་མི་འཚལ་མོད། མོ་རབ་ཏུ་ནས་ཇེ་ཡག་ཏུ་སོང་ཡོད་ཅིང་། ངོ་གདོང་ལ་ནེམ་ཤ་ཞིག་གིས་ཡོངས་སུ་ཁྱབ་འདུག
“ཁྱོད་ཅི་ཞིག་ལ་ཡོང་ནི།”
“ཁྱོད་ལ་མར་རྩམ་ཞིག་ཁྱེར་ཡོང་བ་ཡིན།”
ཁོས་གྲ་སྒྲིག་བྱས་པའི་མར་རྩམ་དག་ཁང་པའི་ནང་དུ་བཞག་པ་དང་། དེ་ནས་འདི་ན་སྟོང་བརྒྱད་ཡོད་ཅེས་ཕར་ལ་བྱིན་པ་ན། མོས་གནས་འདི་ན་སྒོར་མོ་བཀོལ་ས་མི་འདུག་ཅེས་བཤད་དེ་གཏན་ནས་བླངས་མ་བྱུང་།
ཁོ་རང་ཕྱིར་ལོག་པའི་དུས་སུ། ངོ་ལ་སྡུག་གིས་བཟུང་ཞིང་། མཚམས་མེད་དུ་དབུགས་རིང་རེ་འབྱིན། མིག་མདངས་སུ་གཤེར་ཁུ་འོད་ཅན་ཞིག་འཛུམ་འཛུམ་བྱས་ནས། མཁུར་ཚོས་བརྒྱུད་ནས་མར་ལ་འདྲིལ་བར་བྱེད། རླངས་འཁོར་གྱི་མདུན་ཤེལ་དུ། ཆར་བས་ཙག་ཙག་གིས་འབྲབ་ཅིང་། ཆར་ཕྱིས་ཀྱིས་མཚམས་མེད་དུ་ཆར་བ་འབྱིད་བཞིན་ཡོད། མདུན་ཕྱོགས་ཀྱི་ལམ་ནི་སྨུག་སྤྲིན་གྱིས་བཟུང་ཡོད་ལ། རླངས་འཁོར་སྔུན་མོའི་གློག་དམར་དེ་ཡང་། སྨུག་སྤྲིན་གྱི་ཁྲོད་ན་རབ་རིབ་ཀྱིས་མངོན།
10
ཞོགས་པར་མལ་ཁང་ལས་ཕྱི་རུ་བུད་པ་ན། ཆར་བ་འབབ་ཀྱིན་འདུག རྫ་མགོ་སྨུག་པས་བཟུང་ཞིང་། གནམ་གཤིས་འཁྱག་ཤུར་ཤུར་བྱེད། ཁོས་ལྕགས་ཁེམ་ཞིག་བཟུང་ནས་སྡོང་པོ་བཙུགས། གློ་བུར་དུ་སྐད་འཕྲིན་གྱི་བརྙན་མིག་ཅིག་ཡོང་། ཁོས་སྤྲོ་སྣང་ཅི་ཡང་མེད་པའི་ངང་ཁ་མ་ཕྱེས་པ་མ་ཟད། ཐད་ཀར་ནག་ཐོར་གཡུགས། ལས་ཁུངས་ཀྱི་མི་དག་གིས་རྒྱང་རིང་ནས། ཁོར་བལྟས་ནས་ཉི་མ་ནུབ་ནས་ཤར་འདུག་ཅེས་ལབ་གླེང་སྣ་ཚོགས་བྱེད།
ཡིན་ན་ཡང་། ཉིན་དེ་ནས་བཟུང་། ཁོས་སུ་ལའང་ཁ་གྲགས་མ་བྱུང་ལ། འཛུམ་ཡང་བསྟན་མ་མྱོང་། གང་ཞིག་ལ་བསམ་གཞིག་གཏོང་བ་བཞིན་ཧད་དེ་བསྡད་ཡོད་ལ། ཅི་ཞིག་གིས་གནོན་ཤུགས་བསྩལ་པ་བཞིན། དུབ་ནས་འདུག
རྩོམ་སྒྲིག་པ། མཁའ་མཚོ་སྐྱིད།


text:
ཟླ6པའི་ཚེས10ཉིན། 2019ལོའི་མཚོ་སྔོན་འབའ་རྫོང“རྫོང་རུ་རྟགས་མའི”མཐོ་སྒང་གི་རྐང་རྒྱུག་འགྲན་སློང་འགྲན་སྡུར་དང་རིག་གནས་ཡུལ་སྐོར་སྒྱུ་རྩལ་དུས་ཆེན་སྐབས་དང་པོ་འབའ་རྫོང་འབའ་ལུང་ཡུལ་ཚོ་འབའ་མདོ་སྡེ་བ་ནས་བསྡུས་ཤིང་། ཐེངས་འདིའི་འགྲན་སྡུར་ནི་ཞིང་ཆེན་ལུས་རྩལ་ཅུའུ་དང་། ཞིང་ཆེན་རིག་གནས་དང་ཡུལ་སྐོར་ཐིན། ཁུལ་སྲིད་གཞུང་བཅས་ཀྱིས་གཙོ་སྒྲུབ་དང་། འབའ་རྫོང་རྫོང་སྲིད་གཞུང་དང་། རྫོང་རི་འཛེག་ལུས་རྩལ་དོ་དམ་ལྟེ་གནས། ཞིང་ཆེན་བྱེས་བགྲོད་རྒྱུག་རྩལ་ལུས་རྩལ་མཐུན་ཚོགས་བཅས་ཀྱིས་སྒྲུབ་འགན་གནང་བའི་རྒྱལ་ཡོངས་རང་བཞིན་གྱི་འགྲན་སྡུར་ཞིག་ཡིན་པ་རེད།
འགོ་ཚུགས་མཛད་སྒོའི་སྟེང་།འབའ་རྫོང་ཏང་ཨུའི་ཧྲུའུ་ཅི་གཞོན་པ། རྫོང་དཔོན་ཏིང་རུའེ་དབྱིས་ཡིས་ཤིས་ཚིག་ཕུལ། ཁོང་གིས་སྐབས་འདིའི་འགྲན་སྡུར་ནི་“རིག་གནས+ཡུལ་སྐོར+ལུས་རྩལ+དབུལ་སྐྱོར”གྱི་འཕེལ་རྒྱས་བསམ་ཕྱོགས་གཞིར་བཟུང་ཐོག ལུས་རྩལ་ལ་བརྟེན་ནས་སྟེགས་བུ་བསྐྲུན་པ་དང་། རིག་གནས་ཀྱིས་ཡུལ་སྐོར་ལ་སྐུལ་འདེད་གཏོང་བ། ཡུལ་སྐོར་གྱིས་དཔལ་འབྱོར་ལ་སྐུལ་འདེད་གཏོང་བ། བྱེས་བགྲོད་རྒྱུག་ཤར་འགྲན་བསྡུར་ཕུད་ད་དུང་མི་རིགས་མདའ་འཕེན་དང་། མི་གསུམ་གཟེབ་གྲུག་སྤོ་ལོའི་འགྲན་བསྡུར། སྐོར་བྲོ། མི་རིགས་རྒྱན་གོས་འགྲེམ་སྟོན། ཞིང་ཆེན་ཕྱི་ནང་གི་རིག་གནས་གསར་གཏོད་ཐོན་རྫས་སྤེལ་རེས་སོགས་ཀྱི་བྱེད་སྒོ་སྤེལ་ནས། འབའ་རྫོང་གི་རིག་གནས་ཡུལ་སྐོར་མཉམ་འདྲེས་འཕེལ་རྒྱས་ལ་ཕྱོགས་ཡོངས་ནས་སྐུལ་འདེད་བཏང་སྟེ། དབུལ་སྐྱོར་སྲ་བརྟན་དང་མཐོར་འདེགས་སུ་གཏོང་བ། གྲོང་གསེབ་དར་རྒྱས་ཀྱི་འཐབ་ཇུས་བཅས་ལ་རམ་འདེགས་བྱས་ནས། འབའ་རྫོང་གི་སྒྱུར་བཅོས་འཕེལ་རྒྱས་དང་། དབུལ་ཐར་འགག་སྒྲོལ། མི་རིགས་མཐུན་སྒྲིལ་གསར་འཛུགས་བཅས་ཀྱི་གྲུབ་འབྲས་འགྲེམ་སྟོན་བྱས་ཏེ། རང་བྱུང་ཁམས་དང་ཉེ་བར་བཅར་ནས་ཡུལ་སྐོར་ཉམས་ལེན་དང་། འབའ་རྫོང་ལ་སྔར་ལས་རྒྱུས་ལོན་དང་རང་བྱུང་ཐོན་ཁུངས། དེ་བཞིན་མཛེས་ལྗོངས་བཅས་ཀྱི་ངོས་ནས་རོལ་མྱོང་བྱ་ཆོག་ཞེས་ཟེར།
ཤེས་གསལ་ལྟར་ན། ཐེངས་འདིར་ཡུན་ནན་དང་ཨན་ཧའེ། ཀུའེ་ཀྲུག ཞིན་ཅང་། ཐེན་ཅིན། ཅང་ཞི།ཅང་སུའུ་སོགས་ཞིང་ཆེན་དང་ས་ཁུལ100ལུས་རྩལ་པ100ལྷག་དང་། འབའ་རྫོང་གི་ལུས་རྩལ་པ500ལྷག་འགྲན་སྡུར་ནང་ཞུགས། འགྲན་སྡུར་གྱི་རྩ་འཛུགས་ལས་དོན་ཨུ་ཡོན་ལྷན་ཚོགས་ཀྱི་འགན་ཁུར་མི་སྣས་ངོ་སྤྲོད་བྱས་པ་ལྟར་ན། ཐེངས་འདིར་འགྲན་སྡུར་གྱི་ལམ་ཐག་ཧྲིལ་པོར་སྤྱི་ལེ50ཅན་དང་སྤྱི་ལེ16ཅན་གཉིས་སུ་བགར་ཡོད་པ་རེད།
ལོ་ཙཱ་བ། ཀླུ་མོ།


text:
2019-04-19
མི་ཉག་རི་ཁུད་དགོན་གྱི་དཔལ་ལྡན་བསམ་འགྲུབ་ཆོས་དར་གླིང་གི་སྤྲུལ་སྐུ་འཇིགས་མེད་ཆོས་ཀྱི་འོད་ཟེར་མཆོག་ནི་བོད་རབ་བྱུང་བཅོ་ལྔ་པའི་ཆུ་བྱ་ལོར་སྤྱི་ལོ1885ལོར་འཛམ་གླིང་མཐོ་སྒང་བོད་ཁ་བ་ཅན་གྱི་སྨད་མདོ་ཁམས་སྒང་དྲུག་གི་ཡ་གྱལ་མི་ཉག་རབ་སྒང་གི་ལྟེ་གནས་དར་རྩེ་མདོ་གྲོང་ལྕགས་ལ་རྒྱལ་པོའི་བློན་ཆེན་གྱི་གདུང་རྒྱུད་དབལ་གསས་སྐྱབས་པ་ཚང་ནས་སྐུ་འཁྲུངས། དགུང་ལོ་ལྔའི་ཐོག་མི་ཉག་རི་ཁུད་དགོན་པའི་སྤྲུལ་སྐུར་ངོས་འཛིན་ཏེ་མི་ཉག་རི་ཁུད་དགོན་མ་ལག་བཅུ་གསུམ་གྱི་བསྟན་པའི་བདག་པོར་མངའ་གསོལ་བ་དང་། དེ་བཞིན་དུ་སྤྲུལ་སྐུ་འཇིགས་མེད་ཆོས་ཀྱི་འོད་ཟེར་རིས་མེད་བསྟན་པའི་རྒྱལ་མཚན་ཞེས་མཚན་གསོལ། སྐྱ་སེར་ཕོ་མོ་ཡོངས་ཀྱིས་རྒྱུན་དུ་རི་ཁུད་སྐུ་ཞབས་ཞེས་གསོལ།
གཅིག རི་ཁུད་སྐུ་ཞབས་ཀྱི་སློབ་གཉེར་དང་སྲིད་གཞུང་གི་འགན་ལེན་བཞེས་སྟངས་ཀྱི་སྐོར།
སྐུ་ཞབས་མཆོག་ནི་རིག་པ་རྣོ་ཞིང་སློབ་སྦྱོང་ལ་མོས་པ་དང་དགེ་རྒན་གྱིས་བསླབས་མ་ཐག་ཐུགས་སུ་མཁྱེན་པ། ཆུང་དུས་ནས་འབྲི་ཀློག་དང་འབུད་རྡུང་བཅའ་གསུམ། གདངས་དབྱངས་རོལ་གསུམ་སོགས་ཡང་དག་སྦྱོང་བ། ཁྱད་པར་དུ་ས་སྐྱའི་ཆོས་སྤྱོད་དང་ཀྱེེ་རྡོར། མཁའ་སྤྱོད། རྡོ་རྗེ་ཕུར་པ། ཀུན་རིག་སོགས་དཀྱིལ་འཁོར་གྱི་ཐིག་རྡུལ་ཚོན་དང་སྒྲུབ་མཆོད། མགོན་པོ་དྲུག་བཅུའི་གཏོར་ཟློག རྡོ་རྗེ་ཕུར་པའི་གར་འཆམ་སོགས་སྦྱངས་ཞིང་བློར་ཆུད་པ། 1905ལོར། དགོང་ལོ་ཉི་ཤུར་སླེབས་དུས་བོད་དབུས་གཙང་དཔལ་ལྡན་ས་སྐྱ་དགོན་དུ་ཕེབས་ཏེ་དཔལ་ལྡན་ས་སྐྱའི་སྐྱབས་མགོན་གོང་མ་དྲག་ཤུགས་འཕྲིན་ལས་རིན་ཆེན་གྱི་མདུན་དབང་ལུང་དང་ལམ་འབྲས་སོགས་ཀྱི་དཔལ་ས་སྐྱའི་ཆོས་གཞུང་ཟབ་སྦྱོང་བྱས། ལོ་བརྒྱད་ཀྱི་རིང་ལ་སློབ་གཉེར་བྱས་ནས་དཔལ་ལྡན་ས་སྐྱ་དགོན་དུ་རྡོ་རྗེ་ཕུར་པའི་སྒྲུབ་དཀྱིལ་དང་ཕུར་པའི་གར་འཆམ་སྐོར་རྒྱུགས་ཕུལ་ཏེ་ཁུངས་དག་པ་དང་གཟེངས་བསྟོད་ཆེན་པོ་ཐོབ། 1913ལོར། བོད་དབུས་གཙང་ནང་ཁུལ་དུ་ཟིང་ལོང་བྱུང་སྟེ་དབྱིན་ཇི་བཙན་རྒྱལ་རིང་ལུགས་རྒྱལ་ཁབ་ཀྱིས་ངན་ཇུས་དང་ལྐོག་འཇབ་འོག་རྒྱ་མི་བོད་ཁུལ་ལས་ཕྱིར་འདེད་པའི་ཟིང་འཁྲུག་སློང་། དེའི་སྐབས་སུ་སྐུ་ཞབས་མཆོག་གིས་ཟིང་འཁྲུག་ལ་ངོ་རྒོལ་བྱས་ནས་ཐད་ཀར་ངོ་ལོག་པ་དང་འཁྲུག་རྩོད་བྱུང་སྟེ་མཐར་དབུས་གཙང་ཕྱོགས་ནས་ཕྱིར་འདེད་པས་སློབ་གཉེར་གྱི་གོ་སྐབས་རྒྱུད་ཆད་དེ་དབུས་གཙང་ནས་ཕྱིར་མི་ལོག་ཐབས་མེད་བྱུང་། དེའི་རྗེས་སྐུ་ཞབས་མཆོག་ཁམས་སྡེ་དགེ་རྫོང་ས་ས་ཁུལ་དུ་ཕེབས་ནས་འཇམ་དབྱངས་མཁྱེན་བརྩེ་ཆོས་ཀྱི་བློ་གྲོས་མཆོག་གི་དྲུང་དུ་རྒྱལ་ཆེན་རྣམ་ཐོས་སྲས་ཀྱི་ཆོས་སྐོར་དང་མཁན་ཆེན་བསམ་གཏན་བློ་གྲོས་ཀྱི་དྲུང་དུ་གུར་མགོན་ཕྱི་ནང་གསང་གསུམ་གྱི་ཁྲིད་དང་ཆོས་སྐོར་ཆ་ཚང་གསན། 1914ལོར། སྐུ་ཞབས་མཆོག་མི་ཉག་རི་ཁུད་དགོན་དུ་ཕེབས་ཏེ་རྣམ་དཀར་དགེ་ལས་ཀྱི་མཛད་སྒོ་དང་སྡིག་སྤོང་དགེ་སྒྲུབ་ཀྱི་དམ་བཅའ་འབུལ་བ། སྐུ་བསོད་དང་མངའ་ཐང་རྒྱས་ཏེ་མི་དམངས་མང་ཚོགས་ལ་དགེ་སྒྲུབ་དང་སྨན་བཅོས་བྱས་པ། ཁྱད་པར་དུ་བླ་སྤྲུལ་མཁན་གསུམ་དང་མི་དམངས་མང་ཚོགས་སུ་གྲུབ་མཐའ་རིས་མེད་ཀྱི་ལྟ་བ་བཏོན་ཏེ་གྲུབ་མཐའི་བར་དུ་མཐུན་སྒྲིལ་དང་ཕན་ཚུན་སློབ་སྦྱོང་། འགལ་རྩོད་བྱེད་མི་རུང་བའི་ཆོས་ཚོགས་དང་ཁྱབ་སྤེལ་བྱས། གོ་མིང་ཏང་གི་རིང་ལ། ཤིས་ཁམས་ཞིང་ཆེན་གྱི་ཀྲུའུ་ཞི་ཉུའུ་ཝེ་ཧྥེ་ཡིས་ཁམས་ཁུལ་དབང་བསྒྱུར་གྱི་ཆེད་དུ་སྐུ་ཞབས་མཆོག་གིས་བཏོན་པའི༼ཆོས་ཀྱིས་སྲིད་སྐྱོང་སྲིད་ཀྱིས་ཆོས་འདེགས༽ཀྱི་འདོད་བློ་དང་ལེན་བྱས་ཏེ་ཁམས་ཁུལ་དུ་ཁྱབ་སྤེལ་བྱས། 1940ལོར། ཤིས་ཁམས་ཞིང་ཆེན་བཙུགས་དུས་སྐུ་ཞབས་མཆོག་ནི་ཞིང་ཆེན་གྱི་སྤྱི་གྲོས་ལྷན་ཚོགས་ཀྱི་ཚོགས་མིར་བདམས་པ་དང་ལྔ་རིག་སློབ་གླིང་འཛུགས་དུས་གྲ་སྒྲིག་ཨུ་ཡོན་ལྷན་ཚོགས་ཀྱི་ཨུ་ཡོན་གྱི་འགན་བཞེས། 1950ལོའི་ཟླ་བ6པར། སི་ཁྲོན་ཞིང་ཆེན་གཡག་རྔ་གྲོང་དུ་ཕེབས་ནས་ཤིས་ཁམས་ཞིང་ཆེན་ཀྲུའུ་ཞི་ལེའོ་ཀྲིའི་ཀོའོ་སོགས་དང་མཇལ་འཕྲད་གནང་བ་དང་ཁོང་ལ་རྒྱལ་ཁབ་ཀྱི་ལས་བྱེད་པའི་ལས་འགན་གནང་། བཅིངས་འགྲོལ་བཏང་རྗེས་ཁོང་ཤིས་ཁམས་ཞིང་ཆེན་གྱི་བོད་རིགས་རང་སྐྱོང་ཁུལ་མི་དམངས་སྲིད་གཞུང་གི་ཨུ་ཡོན་དང་དྲུང་ཡིག་ཆེན་མོ། དམངས་སྲིད་ཁྲུའུ་ཡི་དབུ་ཁྲིད། ལྟ་ཞིབ་ཨུ་ཡོན་ལྷན་ཁང་གི་ཀྲུའུ་རེན། ཤིས་ཁམས་ཞིང་ཆེན་བོད་རིགས་རང་སྐྱོང་ལྗོངས་སྲིད་གྲོས་ཨུ་ཡོན་ལྷན་ཁང་གི་ཀྲུའུ་ཞི་གཞོན་པ། དཀར་མཛེས་བོད་རིགས་རང་སྐྱོང་ཁུལ་སྲིད་གྲོས་ཨུ་ཡོན་ལྷན་ཁང་གི་ཀྲུའུ་ཞི་གཞོན་པ་བཅས་ཀྱི་འགན་བཞེས་མྱོང་། སྐུ་ཞབས་མཆོག་གིས་ལས་འགན་བཞེས་རིང་མ་སྐུལ་དང་བླངས་ཀྱིས་ཏང་གི་སྲིད་ཇུས་དང་ཆོས་ལུགས་སྲིད་ཇུས་ཁྱབ་བསྒྲགས་བྱས་པས་ཁམས་ཕྱོགས་ཀྱི་སྤྱི་ཚོགས་བདེ་འཇགས་དང་ཐོན་སྐྱེད་འཛུགས་སྐྲུན་སྐོར་ལ་ཕན་ཐོགས་དང་བྱས་རྗེས་མི་དམན་པ་བཞག་ཡོད་པ་རེད།
གཉིས། སྡེ་དམག་རྩ་འཛུགས་བྱས་ཏེ་ཇག་རྐུན་ལ་ངོ་རྒོལ་དང་མི་དམངས་མང་ཚོགས་སྲུང་སྐྱོང་བྱས་པའི་སྐོར།
རི་ཁུད་སྐུ་ཞབས་མཆོག་དབུས་གཙང་ནས་མི་ཉག་ཕྱོགས་སུ་ཕེབས་དུས་ཆིང་རྒྱལ་རབས་ཀྱིས་ཁམས་ཕྱོགས་སུ་ས་ཞིང་བཅོས་བསྒྱུར་གྱི་ལམ་ལུགས་བཏོན་ཏེ་ས་གནས་སོ་སོར་སྲིད་གཞུང་གི་རྫོང་བཙུགས་ནས་ས་བདག་ལམ་ལུགས་རྩ་མེད་བཏང་བ་དང་ས་ཞིང་ཆ་བགོས་བྱས་པའི་བཅོས་བསྒྱུར་ལམ་ལུགས་བཙུགས། ཡིན་ནའང་དེའི་སྐབས་སུ་རྒྱ་ནག་ཏུ་ལྕགས་ཕག་ལོའི་གསར་བརྗེ་བྱུང་བའི་རྐྱེན་གྱིས་ཆིང་རྒྱལ་རབས་ཀྱིས་མངགས་གཏོང་བྱས་པའི་རྫོང་དཔོན་སོ་སོས་སྲིད་འཛིན་དབང་ཆ་ལེགས་པོ་འཛིན་མ་ཐུབ། ཁྱད་པར་དུ་སི་ཁྲོན་ས་ཁུལ་དུ་ལམ་སྲུང་འགུལ་སྐྱོད(护路运动)བྱུང་བས་ཆིང་རྒྱལ་རབས་ཀྱི་བློན་ཆེན་སི་ཁྲོན་སྤྱི་དཔོན总督ཀྲའོ་ཨར་ཧྥེང(赵尔丰)ཡིས་ས་ཁུལ་སོ་སོའི་རྫོང་དཔོན་དང་དམག་དཔོན་ཚང་མ་རྒྱ་ནག་ས་ཁུལ་དུ་འབོད། དེའི་རྐྱེན་གྱིས་ཁམས་ཕྱོགས་སུ་སྲིད་འཛིན་ལམ་ལུགས་ལག་བསྟར་བྱས་མཁན་མེད་པ་ལྟ་བུ་འགྱུར་སོང་། གནས་ཚུལ་དེ་འདྲའི་འོག་ཁམས་ཕྱོགས་སུ་ཇག་པ་རྩ་འཛུགས་མང་པོ་བྱུང་། ཁྱད་པར་དུ་མི་ཉག་ཕྱོགས་སུ་ཇག་པས་གནོད་འཚེ་ཆེན་པོ་བཏང་ཡོད། ཕྱག་ཕྲེང་ཕྱོགས་ཀྱི་ཇག་དཔོན་བཀྲ་ཤིས་ཚོགས་བུ་དང་ལི་ཐང་ཕྱོགས་ཀྱི་མུ་ལགས་ཨ་ཀོ་དང་བཀྲ་ཤིས་མགོན་པོ་སོགས་ཀྱིས་ཇག་པ་རུ་ཁག་རྩ་འཛུགས་བྱས་ནས་མི་སྟོང་གཅིག་ལྷག་ཁྲིད་དེ་འཕྲོག་བཅོམ་རྒྱ་ཆེར་བྱས། 1912ལོ་ནས1927ལོའི་བར་ཕལ་ཆེར་ལོ15རིང་ལ་མི་ཉག་ས་ཁུལ་དུ་འཕྲོག་བཅོམ་རྒྱ་ཆེན་པོ་ཐེངས6ཙམ་བྱུང་ནས་མི་བསད་རྟ་ཁྱེར་དང་བུད་མེད་བཙན་གཡེམ་བྱས་པའི་ཡ་ང་བའི་བྱ་ངན་མང་པོ་བསྒྲུབས་ཡོད་ཅིང་། ཁྱིམ་ཚང་མང་པོ་ཞིག་ལ་མི་ཤི་ཁྱིམ་བཤིག་དང་ས་ཞིང་འདེབས་མི་མེད་པའི་གནས་ཚུལ་ཛ་དྲག་ཆེན་པོ་བྱུང་ནས་འཚོ་ཐབས་བྲལ་བ་དང་ས་ཞིང་ས་རྒོད་དུ་ཆགས་སོང་བ་རེད། དགོན་པའི་ཆོས་ཚོགས་དང་ཆོ་གའི་རྒྱུན་ཆད་པ། སྐུ་ཞབས་མཆོག་གིས་གནས་ཚུལ་འདིར་བྱམས་སྙིང་རྗེ་སྐྱེས་བཞིན་དུ་མི་དམངས་མང་ཚོགས་ཀྱི་དོན་དུ་ཐེངས་མང་པོར་དར་རྩེ་མདོ་རུ་ཕེབས་ནས་སྲིད་གཞུང་ལ་ཇག་པས་འཕྲོག་བཅོམ་བྱས་པའི་གནས་ཚུལ་ཞུ། དེའི་དུས་སུ་སྲིད་གཞུང་གི་ཆབ་སྲིད་གནས་ཚུལ་ཡང་རྙོག་འཛིང་ཆེ་བས་དོ་དམ་དང་རོགས་སྐྱོར་གྱི་ནུས་པ་ཟད། སྐུ་ཞབས་མཆོག་གིས་གོང་ཞུའི་འགྲོ་ལམ་མ་འགྲུབ་བས་མི་དམངས་མང་ཚོགས་རྩ་འཛུགས་བྱས་ནས་ངོ་རྒོལ་རུ་ཁག་ཅིག་བཙུགས། ཁོང་གི་བཀོད་སྒྲིག་འོག་མི་ཉག་བློ་བཟང་ཕུན་ཚོགས་ཨ་ཐེ་སྡེའི་འགོ་ཁྲིད་དང་མི་ཉག་སྐྱིད་ལེགས་དགོན་པའི་སྤྲུལ་སྐུ་གྲགས་པ་རྒྱལ་མཚན་རྫོང་ཞབས་སྡེའི་འགོ་ཁྲིད། ཉག་ཨེ་མགོན་རུ་ནི་ལྷ་སྒང་སྡེའི་འགོ་ཁྲིད། ཉག་ཆུ་ཁའི་དབྱང་སྡེའེ་ཀའེ(杨德贵)ཉག་ཆུ་ཁའི་འགོ་ཁྲིད་བཅས་བྱས་བཅུག་པ་དང་སོ་སོའི་གོ་མིང་ལ་མདའ་དཔོན(团座)ཟེར། དེའི་འོག་ཏུ་དམག་དཔོན་དང་བརྒྱ་དཔོན། གྲོང་སྡེ་རེ་ལ་རང་སྲུང་སྡེ་ཆུང་རུ་ཁག་རེ་བཙུགས་ཡོད་པ་རེད། ན་གཞོན་གྲྭ་པ་ཚོས་དགོན་པའི་སྲུང་སྐྱོང་རུ་ཁག་བཙུགས་ཏེ་ཁས་ལེན་པའི་སྲོག་བསྡོས་རུ་ཁག་བཙུགས། མདའ་གྲི་མདུང་གསུམ་དང་མདའ་མདེའུ་སོགས་ཀྱི་མཚོན་ཆ་བཟོ་ཞིང་ཉོ་བ། ལོ་གཅིག་རིང་ལ་བློ་བཟང་ཕུན་ཚོགས་དང་སྤྲུལ་སྐུ་གྲགས་པ་རྒྱལ་མཚན་གཉིས་ཀྱིས་མེ་མདའ500ལྷག་དང་མེ་རྫས་ཁྲི2ལྷག་བསྡུ་བཟོ་བྱས་ཐུབ་ཡོད། དེ་ནས་བཟུང་གྲོང་སྡེ་སོ་སོས་ཁྱིམ་སྐྱོང་ཇག་རྒོལ་གྱི་རྦ་རླབས་དྲག་པོ་འཕྱུར། 1921ལོའི་དགུན་ཁར། ཇག་པ་བཀྲ་ཤིས་ཚོགས་ཀྱི་བུ་དང་ཕུ་བོ་གཙོར་བྱས་ཏེ་ལོ་ལྟར་ཉག་ཆུ་བརྒལ་ནས་མི་ཉག་ཕྱོགས་སུ་ཡོང་དུས་རི་ཁུད་སྐུ་ཞབས་ཀྱི་དབུ་ཁྲིད་འོག་ཨ་ཐེ་བློ་བཟང་ཕུན་ཚོགས་དང་སྐྱིད་ལེགས་སྤྲུལ་སྐུ་གྲགས་པ་རྒྱལ་མཚན་གཉིས་ཀྱིས་ཕྱོགས་གཉིས་ནས་ཕར་རྒོལ་དྲག་པོ་བྱས་ཏེ་ཇག་པ་ཉི་ཤུ་ལྷག་ཙམ་རྨས་སྐྱོན་བཏང་བ་དང་ཇག་པའི་ལག་ནས་རྒྱུ་ནོར་མི་ཉུང་བ་ཞིག་ཚུར་ལེན་ཐུབ་ཡོད། དེ་ཡིས་མི་ཉག་མི་དམངས་མང་ཚོགས་ཀྱི་ཇག་རྒོལ་བྱེད་པའི་སེམས་ཤུགས་དང་ཡིད་ཆེས་བརྟན་པོ་ཆགས་ཐུབ་ཡོད་པ་རེད། 1925ལོའི་དགུན་ཁར་ཇག་པས་མི་རྟ་གཉིས་བརྒྱ་ལྷག་ཁྲིད་དེ་ཡང་བསྐྱར་ཉག་ཆུ་བརྒལ་ནས་མི་ཉག་ས་ཁུལ་དུ་འཕྲོག་བཅོམ་བྱས། དེ་བཞིན་དུ་རི་ཁུད་སྐུ་ཞབས་ཀྱི་དབུ་ཁྲིད་འོག་ཕར་རྒོལ་རུ་ཁག་གིས་ལམ་འཕྲང་ས་ཁུལ་དུ་ཕར་རྒོལ་ཛ་དྲག་བྱས་པ་དང་ཇག་མི་མང་པོ་རྨས་བསད་བཏང་བ་དང་ཆབས་ཅིགཉག་ཆུ་རབ་ཁའི་ཕྱོགས་སུ་ལམ་སྒུག་བྱས་ཏེ་ཕར་རྒོལ་དྲག་པོ་བྱས་མཐར། ཇག་པ་ཕམ་ཁ་ཁུར་ཏེ་བྲོས་བ་དང་དེའི་རྗེས་སུ་མི་ཉག་ཕྱོགས་སུ་དགྲ་ཇག་ཚར་བཅད་ནས་ཕན་ཚུན་རྩོད་འཕྲོག་དུས་སྐབས་མཇུག་རྫོགས་བ་དང་མི་དམངས་མང་ཚོགས་ཀྱི་འཚོ་བ་བདེ་འཇགས་བྱུང་ཡོད་པ་རེད།
གསུམ། དཀར་མཛེས་དོན་རྐྱེན་གྱི་ཤུལ་བཞག་གནད་དོན་ཐག་གཅོད་སྐོར།
ཤིས་ཁམས་ཞིང་ཆེན་ཀྲུའུ་ཞི་ལེའུ་ཝེན་ཧུའེ་ཡིས་མདོ་སྟོད་བྱང་ཕྱོགས་ཀྱི་ས་གནས་ཚོད་འཛིན་བྱེད་པའི་ཆེད་དུ1932ལོར་དཀར་མཛེས་ཁང་སའི་རྒྱལ་མོ་བདེ་ཆེན་དབང་མོ་དེ་རང་གི་གསོས་ཕྲུག་བུ་མོར་བརྩིས། དེ་བཞིན་དུ་ཆབ་སྲིད་གཉེན་སྟོན་བཀོད་སྒྲིག་བྱས་ཏེ་རང་གི་དམག་དཔོན་ནང་དུ་མག་པ་འདེམས་འཚོལ་བྱས། དེའི་སྐབས་པཎ་ཆེན་ཨེར་ཏེ་ནི་སྐུ་ཕྲེང་དགུ་པ་བློ་བཟང་ཐུབ་བསྟན་ཆོས་ཀྱི་ཉི་མ་གཙང་དུ་བླ་གཞུང་བར་གྱི་འགལ་ཟླའི་དབང་གིས་ཆུ་ཕག་ལོ་སྟེ1923ལོར་བྱང་ཐང་བརྒྱུད་ནས1825ལོར་རྒྱ་ནག་པེ་ཅིན་དུ་ཕེབས། རྒྱ་ནག་ལ་ལོ་བརྒྱད་ཙམ་བཞུགས་ཏེ1933ལོར་བོད་དུ་ཕེབས་པའི་སྐབས་སུ་བོད་ས་གནས་སྲིད་གཞུང་དང་མཚོ་སྔོན་ཞིང་ཆེན་གྱི་དམག་དཔོན་མར་པོ་ཧྥ་ཡིས་མཚོ་སྔོན་ཞིང་ཆེན་སྐྱེ་དགུ་མདོའི་ས་ཁུལ་དུ་ལམ་བཀག་བྱས་པ་དང་ཆབས་ཅིགཔཎ་ཆེན་བློ་བཟང་ཐུབ་བསྟན་ཆོས་ཀྱི་ཉི་མར་གློ་བུར་དུ་སྙུང་གཞི་ཕོག་ནས་སྐྱེ་དགུ་མདོར་སྐུ་གཤེགས་སོང་བ་རེད། 1937ལོའི་ཟླ་བ12པར་དཀར་མཛེས་སྡེ་དཔོན་ཡོངས་ཀྱིས་གདན་འདྲེན་འོག་པཎ་ཆེན་སྐུ་གདུང་ཁྱེར་ནས་དཀར་མཛེས་རྫོང་དུ་ཕེབས། པཎ་ཆེན་བསྐྱལ་མི་རུ་ཁག་དང་ས་གནས་དབང་སྒྱུར་གྲལ་རིམ་གྱི་མཉམ་འབྲེལ་འོག་ལིའུ་ཝེན་ཧུའེ་ཡི་དམག་དཔུང་རུ་ཁག24པ་དཀར་མཛེས་རྫོང་ནས་ཕྱིར་དེད་རྒྱུའི་འཆར་གཞི་བཀོད། དེ་ནི་གོ་མིང་ཏང་ཀྲུང་དབྱང་ཅང་ཅེ་ཧྲིའི་ཡིས་ལིའུ་ཝེན་ཧུའེ་རྩ་མེད་བཏང་བའི་འཆར་གཞི་དང་མཐུན་པས་རྒྱབ་སྐྱོར་བྱས། 1938ལོའི་ཟླ་བ6པར། ཅང་ཅེ་ཧྲིའི་ཡིས་པཎ་ཆེན་ལ་མྱ་ངན་ཞུ་བར་ཁ་གཡར་ནས་བསམ་བློ་དང་རིགས་པའི་གཞུང་ལུགས་མཁས་ཆེན་ཏའེ་ཁྲའེ་ཤ་ཉིད་དཀར་མཛེས་ས་ཁུལ་དུ་མངགས་གཏོང་བྱས་ཏེ་དཀར་མཛེས་ལ་ཐོན་དུས་ལིའུ་ཝེན་ཧུའེ་ཡིས་རི་ཁུད་སྐུ་ཞབས་ཕེབས་རོགས་སུ་མངགས། ཏའེ་ཁྲའེ་ཤས་དཀར་མཛེས་ལ་ཐོན་མ་ཐག་ས་གནས་དབང་སྒྱུར་གྲལ་རིམ་ཁང་ས་རྒྱལ་མོ་བདེ་ཆེན་དབང་པོ་དང་ཉག་རོང་བཀྲ་ཧྥའི་རྒྱལ་མོ་འཆི་མེད་སྒྲོལ་མ། སྡེ་དགེའི་སྡེ་དཔོན་དང་བླ་སྤྲུལ་མཁན་པོ་སོགས་ལ་མཇལ་འཕྲད་གནང་ནས་ནང་འབྲེལ་བྱས། ཁྱད་པར་དུ་པཎ་ཆེན་བསྐྱལ་མིའི་རུ་ཁག་གི་འགོ་འཛིན་པ་ཡེ་ཤེས་རྡོ་རྗེ་དང་ཁང་ས་རྒྱལ་མོ་བདེ་ཆེན་དབང་མོ་གཉིས་ཕན་ཚུན་བརྩེ་དུང་ཆགས་པ་དེ་གོ་མ་ཐག་གཉེན་སྒྲིག་བྱ་རྒྱུར་རྒྱབ་སྐྱོར་དང་ལིའུ་ཝེན་ཧུའེ་ཡིས་གཉེན་སྒྲིག་དེ་ལ་ཐད་ཀར་བཀག་འགོག་བྱས་པ་རེད།
1938ལོའི་སྟོན་ཁར། ཁང་ས་རྒྱལ་མོ་བདེ་ཆེན་དབང་མོ་དང་ཡེ་ཤེས་རྡོ་རྗེ་གཉིས་གཉེན་སྒྲིག་གྲ་སྒྲིག་བྱེད་དུས་དཀར་མཛེས་སུ་བཅའ་སྡོད་བྱས་པའི་དམག་དཔུང24པ་ཡིས་ཁང་ས་མཁར་རྫོང་གི་མཐའ་བསྐོར་ནས་བཙན་དབང་བྱས་ཏེ་མདའ་གྲི་མདུང་གསུམ་་དང་མདའ་མདེའུ་སོགས་འཕྲོག་བཅོམ་དང་རྒྱལ་མོ་བཟང་བཙོན་བྱས། དེའི་རྐྱེན་གྱིས1939ལོའི་ཟླ་བ12པར། པཎ་ཆེན་བསྐྱལ་མི་རུ་ཁག་དང་དཀར་མཛེས་སུ་བཅའ་སྡོད་བྱས་པའི་དམག་དཔུང་གཉིས་འཐབ་འཛིང་བྱུང་སྟེ་ལིའུ་ཝེན་ཧུའེ་ཡི་དམག་དཔུང་ཕམ་ནས་བྲག་འགོ་བརྒྱུད་ནས་རྟའུ་ཕྱོགས་སུ་བྲོས། ལིའུ་ཝེན་ཧུའེ་ཡིས་ཡང་བསྐྱར་དམག་མི་སུམ་སྟོང་ལྷག་བཏང་སྟེ་ཕར་རྒོལ་དྲག་པོ་བྱས་པ་དང་ས་གནས་དབང་སྒྱུར་གྲལ་རིམ་དང་པཎ་ཆེན་བསྐྱལ་མི་རུ་ཁག་ཕམ་ནས་མཚོ་སྔོན་ཕྱོགས་སུ་བྲོས། དཀར་མཛེས་རྫོང་དེ་ཡང་བསྐྱར་ཚོད་འཛིན་བྱས་ཏེ་མཚོན་ཆ་དང་རྒྱུ་ནོར་མང་པོ་ཞིག་འཕྲོག དེ་ནི༼དཀར་མཛེས་དོན་རྐྱེན༽ཞེས་པ་དེ་རེད། དཀར་མཛེས་དོན་རྐྱེན་གྱིས་དགོན་པ་དང་མི་དམངས་མང་ཚོགས་ཀྱི་འཚོ་བར་གནོད་འཚེ་དང་གྱོང་གུད་ཚབས་ཆེན་བཟོས། ཁམས་ཕྱོགས་ཀྱི་དགོན་ཁག་དང་མི་དམངས་མང་ཚོགས་ཁོང་ཁྲོ་ལངས་པའི་དོན་རྐྱེན་གྱིས་ཤུགས་བཞག་པའི་གནད་དོན་ཐག་གཅོད་ཡག་པོ་གཏོང་མ་ཐུབ་ན་གནད་འགག་ཛ་དྲག་བྱུང་བའི་ཉེན་ཁ་ཆེ། ལིའུ་ཝེན་ཧུའེ་ཡིས་རི་ཁུད་སྐུ་ཞབས་ལ་རེ་བ་ཞུ་སྟེ་སྐུ་ཞབས་མཆོག་བསྐྱར་དུ་དཀར་མཛེས་རྫོང་དུ་ཕེབས་ནས་ཕྱོགས་གཉིས་ལ་ཁ་ཏ་དང་གྲོལ་མོལ་བྱ་རྒྱུའི་རེ་བ་བཏོན། རི་ཁུད་སྐུ་ཞབས་ཀྱིས་ཟླ་བ་གཅིག་ལྷག་གི་རིང་ལ་འབད་བརྩོན་གནང་འོག་དོན་རྐྱེན་ཤུལ་བཞག་གི་གནད་དོན་དེ་ཐག་གཅོད་ཐུབ་ཡོད་པ་རེད།
1946ལོར། བོད་ལྗོངས་ཆབ་མདོ་ས་ཁུལ་བྲག་གཡབ་རྫོང་བྲག་གཡབ་དགོན་གྱི་སྤྲུལ་སྐུ་བློ་ལྡན་ཤེས་རབ་གྱི་སྐུ་ཕྲེང་དེ་མི་ཉག་སྐྱིད་ལེགས་དགོན་གྱི་སྦྱིན་བདག་བྱ་རྔ་ཐོག་གི་དུད་ཚང་ཞིག་ལ་སྐུ་འཁྲུངས་ཏེ་སྤྲུལ་སྐུ་ངོས་འཛིན་དུ་ཕྱིན། དེ་བཞིན་དུ་སྤྲུལ་སྐུའི་ཡབ་ཡུམ་གཉིས་དང་གྲོང་སྡེའི་འགོ་པ་སོགས་ལ་ཁ་བཏགས་གནང་བར་མ་ཟད་སྤྲུལ་སྐུའི་རྒྱབ་ལྗོངས་དང་ངོས་འཛིན་ཡོང་བའི་གོ་རིམ་གསལ་བཤད་གནང་བ་དང་ཉིན་སྐར་བཟང་བའི་དུས་ལ་སྤྲུལ་སྐུ་གདན་འདྲེན་བྱ་རྒྱུའི་གྲོས་འཆམས་བྱུང་། མི་ཉག་དར་མདོ་རྫོང་བོན་པོ་གཤིས་ཤང་འགེ་བ་ཁ་དགོན་པས་གཅིག་རྗེས་གཉིས་མཐུད་ངང་སྤྲུལ་སྐུ་དེ་ངོས་འཛིན་བྱས་ནས་རང་དགོན་དུ་གདན་འདྲེན་ཞུས། ཆབ་མདོ་བྲག་གཡབ་དགོན་གྱིས་གནས་ཚུལ་དེ་ཤེས་མ་ཐག་མི་དམངས་མང་ཚོགས་རྩ་འཛུགས་བྱས་ཏེ་མི་ཉག་ཕྱོགས་སུ་འཐབ་འཛིང་གི་གྲ་སྒྲིག་བྱས། དེ་བཞིན་དུ་འགེ་བ་ཁའི་དགོན་གྱིས་ཉུང་སྣ་མང་གཏུག་གི་གནས་ཚུལ་ཤེས་ཏེ་ཕར་རྒོལ་གྱི་གྲ་སྒྲིག་དོར་བས་སྤྲུལ་སྐུ་མི་ཉག་དར་མདོ་རྫོང་སྲིད་གཞུང་ལ་སྤྲད། དེའི་སྐབས་སུ་བྲག་གཡབ་དགོན་གྱིས་དམག་སྒར་བརྒྱབ་ཏེ་དར་མདོ་རྫོང་སྲིད་གཞུང་ལ་གྱོད་དོན་ཞུ་གཏུག་བྱེད། ལིའུ་ཝེན་ཧུའེ་ཡིས་གྱོད་དོན་དེ་དགོན་ཁག་བར་གྱི་འགལ་ཟླ་རྙོག་འཛིང་ཆེ་བ་དང་ཐག་གཅོད་གཏོང་དཀའ་བས་འདུམ་འགྲིག་གི་ལས་ཀ་རི་ཁུད་སྐུ་ཞབས་མཆོག་ལ་སྤྲད། རི་ཁུད་སྐུ་ཞབས་གིས་དགོན་ཁག་གཉིས་ཀྱི་གྱོད་དོན་གྱི་གནས་ཚུལ་ལ་གཞིགས་ཏེ་ཕན་ཚུན་གྱི་རེ་བ་རྒྱུས་ལོན་གནང་བའི་མཐའ་མཇུག་ལ། གཅིག་ནི་བྲག་གཡབ་དགོན་གྱིས་ལུགས་དང་མཐུན་པའི་སྤྲུལ་སྐུ་ངོས་འཛིན་བྱས་པའི་བརྒྱུད་རིམ་གསལ་བས་བྲག་གཡབ་དགོན་གྱི་སྤྲུལ་སྐུ་ཡིན་པ་ནི་ཁས་ལེན་རྒྱུ་དང་། གཉིས་ནི་འགེ་བ་ཁའི་དགོན་གྱིས་ཕར་རྒོལ་མི་བྱ་རྒྱུ། གསུམ་ནི་འགེ་བ་ཁའི་དགོན་གྱི་འགྲོ་སྒོ་དེ་བྲག་གཡབ་དགོན་གྱིས་སྦྱིན་དགོས་རྒྱུ། བཞི་ནི་འགེ་བ་ཁའི་དགོན་གྱི་སྤྲུལ་སྐུ་ངོས་འཛིན་བྱ་རྒྱུ་དེ་སྐུ་ཞབས་ཁོང་རང་གིས་རོགས་སྐྱོར་བྱ་རྒྱུའི་ཁས་ལེན་པ་སོགས་གྲོས་འཆམས་བྱུང་སྟེ་ཕྱོགས་གཉིས་ཀྱིས་ཁས་ལེན་དམ་བཅའ་དང་གན་རྒྱའི་ཡི་གེ་བཞག་ནས་ཕྱོགས་གཉིས་ཀྱི་མི་དམངས་མང་ཚོགས་ཡོངས་ལ་རྐྱེན་ངན་གྱི་སྡུག་བསྔལ་སེལ་ཐུབ་ཡོད་ཅིང་ཞི་འཇགས་ཀྱི་བདེ་བ་ཐོབ་ཐུབ་པ་རེད། རི་ཁུད་སྐུ་ཞབས་མཆོག་གིས་གནད་དོན་ལ་དབྱེ་ཞིབ་དང་དངོས་ཐོག་བདེན་འཚོལ་གྱི་སྒོ་ནས་གྱོད་གཞི་འདུམ་འགྲིག་བྱུང་བ་ལ་ཚང་མས་ཁས་ལེན་པ་དང་ལིའུ་ཝེན་ཧུའེ་ཡིས་ཀྱང་གཟེངས་བསྟོད་བྱས་པ་རེད།
བཞི། མི་དམངས་མང་ཚོགས་ཀྱི་དོན་དུ་གུང་ཁྲན་ཏང་དང་འབྲེལ་བ་བྱེད་པའི་སྐོར།
1935ལོར། ཀྲུང་གོ་གུང་ཁྲན་ཏང་གིས་འགོ་ཁྲིད་མཛད་པའི་བཟོ་ཞིང་དམར་དམག་གིས་ལེ་བར་ཉིས་ཁྲི་ལྔ་སྟོང་གི་རྒྱང་སྐྱོད་བྱས་ནས་ཁམས་མི་ཉག་དར་རྩེ་མདོའི་སྐྱིད་ཐང་། འཁོབ་ཡུལ། མགོ་ཐང་ཕྱོགས་སུ་བསླེབས་དུས་སྐུ་ཞབས་མཆོག་གིས་གཙོ་བོ་བྱས་པའི་མི་དམངས་མང་ཚོགས་ཀྱིས་ཕེབས་བསུ་བྱས། 1948ལོ་ནས1949ལོའི་བར། རི་ཁུད་སྐུ་ཞབས་གིས་གུང་ཁྲན་ཏང་གིས་མགོ་ཁྲིད་མཛད་པའི་མི་དམངས་བཅིངས་འགྲོལ་དམག་གིས་མེས་རྒྱལ་གྱི་ནང་ལོགས་ས་ཁུལ་བཅིངས་འགྲོལ་བཏང་བའི་འཕྲིན་བཟང་དེ་ཐོས་མ་ཐག་གུང་ཁྲན་ཏང་དང་འབྲེལ་བ་བྱ་དགོས་རྒྱུ་དགོངས། ཡིན་ནའང་ས་གནས་དབང་སྒྱུར་གྲལ་རིམ་གྱིས་བཀའ་འགོག་བྱས་ཀྱང་སྐུ་ཞབས་མཆོག་གིས་རི་ཁུད་དགོན་པའི་སྤྲུལ་སྐུ་རྟ་མགྲིན་ཆོས་དར་གྱི་སྐུ་ཕྲེང་ངོས་འཛིན་རྒྱུར་ཁ་གཡར་ནས1949ལོའི་ཟླ3པར་རྒྱ་ནག་ཕེབས། ཟླ་བ་གསུམ་ཙམ་གྱི་རིང་ལ་རྒྱ་ནག་ཁྲིང་ཏུའུ་དང་གླང་ཆེན་འགྱིང་རི་སོགས་ཀྱི་ས་གནས་སུ་བཞུགས་ཀྱང་གུང་ཁྲན་ཏང་དང་མཇལ་འཕྲད་གོ་སྐབས་མ་ཐོབ། འོན་ཀྱང་དེའི་སྐབས་སུ་སྔོན་ཆད་ཤིས་ཁམས་ཞིང་ཆེན་ཀྲུའུ་ཞི་ལིའུ་ཝེན་ཧུའེ་ལ་མུན་དོར་གསལ་ལེན་བྱ་རྒྱུའི་སློབ་གསོ་དང་སྐུལ་སློང་བྱས་ཏེ་མཐར་ལིའུ་ཝེན་ཧུའེ་ཡིས་གུང་ཁྲན་ཏང་ལ་མགོ་འདོགས། 1950ལོའི་ཟླ་བ4པར། ཁོང་གིས་བཀོད་སྒྲིག་འོག་མི་ཉག་དར་རྩེ་མདོའི་རྡོ་རྗེ་བྲག་དགོན་གྱི་མཁན་པོ་ཐུབ་བསྟན་ཆོས་དབྱིངས་དང་ལྷ་སྒང་དགོན་གྱི་བླ་ཆེན་འཇམ་རྡོ་དཔལ་རྒྱས་གཉིས་སི་ཁྲོན་ཞིང་ཆེན་གཡག་རྔ་གྲོང་ཁྱེར་དུ་གདན་འདྲེན་ཞུས་ནས་ཤིས་ཁམས་ཞིང་ཆེན་ཀྲུའུ་ཞི་ལེའོ་ཀྲིའི་ཀོའོ་གཙོ་བོའི་ཏང་སྲིད་འགོ་ཁྲིད་སོགས་དང་དངོས་སུ་ཐུགཁོང་གིས་མི་ཉག་ས་ཁུལ་གྱི་དགོན་ཁག་དང་མི་དམངས་མང་ཚོགས་ཚབ་མཛད་ནས་གོས་དར་དང་ཁ་བཏགས་འབུལ་ཏེ་ཁམས་ཕྱོགས་ཀྱི་སྤྱི་ཚོགས་རྣམ་པ་བསྒྱུར་བཅོས་དང་མི་སེར་གྱི་སྡུག་བསྔལ་སེལ་རྒྱུ། མི་སེར་ལ་གཉའ་གནོན་བྱེད་མཁན་དང་དགོན་པའི་བླ་ལོག་གྲྭ་ལོག་སོགས་གཙང་སེལ་བྱ་དགོས་རྒྱུའི་རེ་བ་ཞུ། དེ་དང་ཆབས་གཅིག་ཏུ་ཆོས་ལུགས་དད་མོས་རང་དབང་དང་མི་རིགས་ས་ཁུལ་གྱི་སྐད་དང་ཡི་གེ་སྲུང་སྐྱོང་བྱ་དགོས་རྒྱུའི་རེ་བ་ཞུ། ཤིས་ཁམས་ཞིང་ཆེན་ཀྲུའུ་ཞི་ལེའོ་ཀྲིའི་ཀོའོ་གཙོ་བོའི་ཏང་སྲིད་འགོ་ཁྲིད་རྣམས་ཀྱིས་རེ་བ་དང་ལེན་བྱས་ནས་རི་ཁུད་སྐུ་ཞབས་མཆོག་ལ་ཧ་ཅང་བརྩི་མཐོང་བྱས། 1950ལོའི་ཟླ་བ7པར། རི་ཁུད་སྐུ་ཞབས་ཀྱིས་གཡག་རྔ་ནས་མི་ཉག་ས་ཁུལ་གྱི་དགོན་པ་དང་མི་དམངས་མང་ཚོགས་ཡོངས་ལ་འཕྲིན་ཡིག་བསྐུར་ཏེ་གུང་ཁྲན་ཏང་གི་མི་དམངས་སྲིད་གཞུང་དང་བཅིངས་འགྲོལ་དམག་གི་གནས་ཚུལ་བྲིས་སྟེ་མི་དམངས་མང་ཚོགས་ལ་གུང་ཁྲན་ཏང་ལ་ཡིད་ཆེས་བྱེད་ཆོག་པའི་སྐུལ་སློང་ཡག་པོ་བྱས་མཐར། ཁམས་ཕྱོགས་ཞི་བས་བཅིངས་འགྲོལ་བཏང་ཐུབ་པར་ཕན་ཆེན་པོ་ཐོགས་ཡོད་པ་རེད།
ལྔ། མི་ཉག་གད་འཛོམས་ས་ཁུལ་དུ་མི་དམངས་མང་ཚོགས་ཡོངས་ལ་ཏང་གི་སྲིད་ཇུས་ཁྱབ་བསྒྲགས་བྱས་པའི་སྐོར།
རི་ཁུད་སྐུ་ཞབས་མཆོག་དངོས་སུ་རྒྱ་ནག་ཏུ་ཕེབས་ནས་གུང་ཁྲན་ཏང་ལ་རྒྱུས་ལོན་བྱས་ཏེ་ཏང་གི་སྲིད་ཇུས་དང་ལམ་ཕྱོགས་ཡང་དག་པ་ཡིན་པ་གོ་མ་ཐག་ཏུ་ཕ་ཡུལ་དུ་ལོག་སྟེ་མི་ཉག་སྐྱ་གད་ཤང་དང་བོན་པོ་ཤང་གི་བར་གྱི་གད་འཛོམས་ཞབས་ཀྱི་རྩྭ་ཐང་དུ་ཉིན་མ་བཅུའི་རིང་ལ་མི་ཉག་གི་མི་སེར་ཡོངས་ལ་ཏང་གི་སྲིད་ཇུས་དང་ལམ་ཕྱོགས་ཁྱབ་བསྒྲགས་བྱས། ཁྱད་པར་དུ་ཆོས་ལུགས་སྲིད་ཇུས་ཡག་པོ་བྱུང་རྒྱུ་དང་མི་རིགས་འདྲ་མཉམ་ཡིན་རྒྱུ། གྲུབ་མཐའ་རིས་མེད་དང་ཏང་གི་སྲིད་ཇུས་ཡག་པོ་ཡིན་ཚུལ་སོགས་དྲིལ་བསྒྲགས་བཏང་ཡོད། དེ་བཞིན་དུ་མ་འོངས་པར་བཅིངས་འགྲོལ་དམག་ཁམས་ཕྱོགས་སུ་བསླེབ་དུས་ཚང་མས་དགའ་བསུ་དང་ཏང་གི་སྲིད་ཇུས་ལ་ཡིད་ཆེས་ལས་གཏམ་འཁྱར་ངན་སྐུལ་ལ་ཉན་མི་རུང་རྒྱུ་ལ་སོགས་པའི་སློབ་གསོ་གང་མང་གནང་ཡོད་པ་རེད།
གུང་ཁྲན་ཏང་གི་བཅིངས་འགྲོལ་དམག་ཁམས་ཁུལ་དུ་ཐོན་དུས་གོ་མིང་ཏང་ལོག་སྤྱོད་ཤོག་ཁག་དང་ངོ་རྒོལ་རུ་ཁག་གིས་མི་དམངས་མང་ཚོགས་ལ་ངན་སྐུལ་གཏམ་འཆལ་ཁྱབ་བསྒྲགས་བྱས་ཏེ་མི་དམངས་ཀྱི་སེམས་ཁམས་དཀྲུགས་ཤིང་། མི་དམངས་མང་ཚོགས་གནས་སྐབས་སུ་འཇིགས་སྐྲག་དང་མ་འོངས་པའི་མདུན་ལམ་ལ་སེམས་ཁྲལ་བྱེད། དེའི་སྐབས་སུ་སྐུ་ཞབས་མཆོག་མི་དམངས་མང་ཚོགས་ཀྱི་ཁྲོད་དུ་ཕེབས་ནས་ཏང་གི་སྲིད་ཇུས་ལ་ཡིད་ཆེས་བྱེད་འོས་པའི་ཐད་གནས་ལུགས་དྲངས་ནས་སློབ་གསོ་བྱས་པ་དང་། ཁྱད་པར་དུ་དགོན་པ་ཁག་གི་མཁན་སྤྲུལ་བླ་གསུམ་དང་ཤེས་ཡོན་མི་སྣ་རྣམས་ལ་སྐུལ་སློང་ཡག་པོ་བཏང་སྟེ་དོགས་པའི་གནད་དོན་རེ་རེར་དངོས་ཐོག་བདེན་འཚོལ་གྱི་སྒོ་ནས་ཕྲ་ཞིང་རྒྱས་པའི་གསལ་བཤད་བྱས་ནས་བོད་ཁུལ་ཞི་བས་བཅིངས་འགྲོལ་བཏང་ཐུབ་པར་བྱས་རྗེས་མི་དམན་པ་བཞག་ཡོད་པ་རེད།
དྲུག སྡིག་སྤོང་དགེ་སྒྲུབ་དང་སྒེར་དོར་གཞུང་སྒྲུབ་སོགས་ཀྱི་ཕྱག་ལས་མཛད་པའི་སྐོར།
1954ལོའི་ཤིང་ཕོ་རྟའི་ལོར་དར་མདོར་བཞུགས་དུས། ས་སྐྱ་གོང་མ་འཇིགས་བྲལ་བདག་ཆེན་རིན་པོ་ཆེ་རྒྱ་ནག་ནས་ཡར་ཕེབས་དུས་རྗེ་ཉིད་ཀྱིས་གཙོ་བོས་མཛད་པའི་རང་སྐྱོང་ཁུལ་སྲིད་གཞུང་གི་དཔོན་རིགས་དང་སྐྱ་སེར་གྲངས་མེད་ཀྱིས་ཕེབས་བསུ་ཟབ་རྒྱས་ཞུས། ཉིན་ཤས་རིང་གོང་མ་རིན་པོ་ཆེ་ཟུར་རི་ཕུ་དགོན་དུ་ཕེབས་ནས་རབ་གནས་དང་ཆུ་གཉིས་པ་ཚང་སར་ཚེ་དབང་གནང་། དབལ་གསས་སྐྱབས་ཚང་སར་འཕོ་ལུང་གསུངས། རྒྱ་བོད་སྐྱ་སེར་མང་པོར་ཞལ་མཇལ་གནང་བ་རེད།
1951ལོར། ཁམས་ཕྱག་ཕྲེང་རྫོང་གི་སྤྲུལ་སྐུ་བླ་རྒན་ཞིག་གིས་ཆེད་དུ་རི་ཁུད་སྐུ་ཞབས་ལ་འཕྲིན་ཡིག་བསྐུར་ཏེ་གུང་ཁྲན་ཏང་གིས་ཁོང་ལ་དར་རྩེ་མདོའི་ཚོགས་འདུ་རུ་གདན་འདྲེན་ཞུ་ཡོད་པས་ཁོང་རང་ཡོང་མི་ཕོད་པ་དང་སྐྲག་སྣང་ཆེ་རྒྱུ་སོགས་ཞུས། རི་ཁུད་སྐུ་ཞབས་ཀྱིས་དེ་མ་ཐག་ཏུ་འཕྲིན་ལན་བསྐུར་ཏེ་ཁྱེད་རང་འཇིགས་སྣང་ཡོང་མི་དགོས་རྒྱུ་དང་ཏང་གི་སྲིད་ཇུས་བཟང་པོ་ཡིན་རྒྱུ་སོགས་གསལ་པོ་བཤད་ནས་བླ་རྒན་དོགས་པ་སེལ་ཞིང་ཚོགས་འདུ་རུ་ཞུགས་ཡོད། 1952ལོར། གསེར་ཐར་རྫོང་གི་སྤྲུལ་སྐུ་རྡོ་དྲིན་ཆེན་དང་རྣམ་སངས་གཉིས་དར་རྩེ་མདོར་ཚོགས་འདུ་ལ་ཞུགས་སྐབས་ཁོང་རྣམ་གཉིས་ཀྱིས་ཏང་གི་སྲིད་ཇུས་དང་དགོངས་པར་དོགས་པ་སྐྱེས་ཤིང་གོ་བ་ཡང་དག་པ་མི་ལེན་པའི་རྒྱུ་མཚན་ལ་བརྟེན་ནས་རི་ཁུད་སྐུ་ཞབས་གིས་ཉིན་འགའི་རིང་ལ་ཏང་གི་དགོངས་པ་དང་མི་དམངས་ལ་ཞབས་འདེགས་ཞུ་སྟངས་སོགས་ཞིབ་ཕྲ་བཤད། སྡེ་དགེ་རྒྱལ་མོ་འཇམ་དབྱངས་དཔལ་མོ་དང་བྱ་རྒོད་སྟོབས་ལྡན་གཉིས་བར་འགལ་རྩོད་བྱུང་བར་རི་ཁུད་སྐུ་ཞབས་ཀྱིས་སྡེ་དགེ་རྒྱལ་མོ་འཇམ་དབྱངས་དཔལ་མོར་བསླབ་བྱ་གནང་ཡོད།
རི་ཁུད་སྐུ་ཞབས་ཀྱིས་ཁོམ་པ་ཡོད་དུས་ཏང་གི་སྲིད་ཇུས་སློབ་སྦྱོང་བྱས་ཏེ་མི་རིགས་མཐུན་སྒྲིལ་དང་གྲུབ་མཐའ་རིས་མེད་ཀྱི་ལྟ་བ་དགོངས་ཏེ་རྒྱུན་དུ་ཏང་སྲིད་ལས་བྱེད་པ་དང་བགྲོ་གླེང་བྱས། ཁོང་དང་རྒྱལ་གཅེས་རིང་ལུགས་པ་དཀར་མཛེས་བོད་རིགས་རང་སྐྱོང་ཁུལ་གྱི་ཀྲུའུ་ཞི་གཞོན་པ་ཨ་དབང་རྒྱ་མཚོ་གཉིས་མཉམ་དུ་བསམ་བློ་བརྗེ་རེས་བྱས་ཏེ་སོ་སོའི་དོགས་པའི་གནད་དོན་དང་ཏང་གི་སྲིད་ཇུས། མི་དམངས་མང་ཚོགས་ཀྱི་གནད་དོན་སྐོར་ཕན་ཚུན་བསམ་འཆར་འདོན། གནད་དོན་རེ་རེར་ཞིབ་འཇུག་དང་གྲོས་བསྡུས་བྱས་ཏེ་ཏང་གི་སྲིད་ཇུས་དང་མི་དམངས་ཀྱི་ཁེ་ཕན་རྒྱུན་འཛིན་དང་སྲུང་སྐྱོང་བྱས་པ་རེད།
1952ལོར། རི་ཁུད་སྐུ་ཞབས་ཀྱིས་དགོན་པའང་སྤྱི་ཚོགས་ཀྱི་འཕེལ་རྒྱས་དང་བསྟུན་ནས་བཅོས་བསྒྱུར་བྱ་དགོས་པར་མ་ཟད་དགོན་པའི་དགེ་འདུན་རྣམས་ཀྱིས་ཀྱང་སློབ་སྦྱོང་བྱ་དགོས་པའི་དགོངས་འཆར་འདོན། ཁོང་གིས་འབད་བརྩོན་གནང་འོག་མི་ཉག་རི་ཁུད་དགོན་དང་འགེ་བ་ཁའི་དགོན་པ་སོགས་སུ་ལྔ་རིག་བཤད་གྲྭ་བཙུགས། བཤད་གྲྭ་རུ་རིས་མེད་ལྟ་བ་བསྒོམས་ཤིང་ས་དགེ་བཀའ་རྙིང་གྲུབ་མཐའི་སློབ་མ་བཞུགས་ཆོག་ལ་རང་དགོན་གྱི་ན་གཞོན་དགེ་འདུན་པ་ངེས་པར་དུ་སློབ་གླིང་དུ་སློབ་སྦྱོང་བྱེད་དགོས་པའི་སྒྲིག་སྲོལ་དང་ལོ་ལྔའི་རིང་ལ་གཞུང་ཆེན་བཅུ་གསུམ་སྦྱང་དགོས་རྒྱུ་དང་དེ་བཞིན་དུ་ས་དགེ་བཀའ་རྙིང་གྲུབ་མཐའི་སྐྱེས་ཆེན་དམ་པའི་གསུང་འབུམ་སྦྱང་དགོས་པའི་སྲོལ་བཟང་བཞགཁམས་ཕྱོགས་ཀྱི་མཁས་གྲུབ་མང་པོ་ཞིག་སློབ་གྲྭའི་དགེ་རྒན་དུ་གདན་དྲངས། དཔེར་ན། བཀའ་བརྒྱུད་པའི་ཕྱོགས་ཀྱི་གངས་དཀར་བཤད་སྒྲུབ་ཀརྨ་ཆོས་ཀྱི་སེང་གེ་དང་། རྙིང་མའི་ཕྱོགས་ཀྱི་གསེར་ཁ་ཆོས་གྲགས། དགེ་ལུགས་པའི་ཕྱོགས་ཀྱི་ཁུ་ཏིག་དགེ་བཤེས་ངག་དབང་ཕན་བདེ། ས་སྐྱའི་ཕྱོགས་ཀྱི་སྡེ་གཞུང་ཆོས་འཕེལ་དང་བྲག་གཡབ་བྱང་ཆུབ་སོགས་རིས་མེད་ཀྱི་མཁས་གྲུབ་དུ་མ་གདན་དྲངས་ཡོད། བཤད་གྲྭ་འཕེལ་རྒྱས་དང་མི་སྣ་གསོ་སྐྱོང་བྱེད་པའི་ཆེད་དུ་སྤྱང་གྲུང་ལྡན་པའི་མི་སྣ་འགའ་བདམས་ཏེ་དཀར་མཛེས་ཁུལ་གྱི་མི་རིགས་ལས་བྱེད་སློབ་གྲྭ་རུ་སློབ་སྦྱོང་ལ་བཏང་། འགེ་བ་ཁའི་དགོན་པའི་གྲྭ་པ་བློ་གཡང་དང་རི་ཁུད་དགོན་པའི་རྡོ་རྗེ་སོགས་བཏང་ཏེ་སློབ་མཐར་ཕྱིན་རྗེས་སློབ་གླིང་དུ་ལོག་ནས་སློབ་གཉེར་མཛད། རི་ཁུད་དགོན་པའི་བཤད་གྲྭ་བཙུགས་པའི་ལོ་སུམ་ཅུའི་རིང་ལ་ཤེས་ལྡན་མི་སྣ་གང་མང་ཞིག་གསོ་སྐྱོང་བྱས་ཡོད། དཔེར་ན་མཁན་པོ་འཇམ་དབྱངས་བློ་གྲོས། མཁན་ཆེན་འཆི་མེད་རྒྱ་མཚོ། སི་ཁྲོན་ཞིང་ཆེན་བོད་ཡིག་སློབ་གྲྭའི་བརྡ་སྤྲོད་མཁན་པོ་མི་ཉག་བུ་ཕྲུགརི་ཁུད་དགོན་པའི་མཁན་པོ་ངག་དབང་ཤེས་རབ། སི་ཁྲོན་ཞིང་ཆེན་བོད་ཡིག་སློབ་གྲྭའི་དགེ་རྒན་པད་མ་རྒྱལ་མཚན། ཀརྨ་དཔལ་ཕྲུག་སོགས་མཁས་པ་རིམ་པར་བྱོན་ཏེ་མི་ཉག་ཕྱོགས་སུ་མཁས་པ་དུ་མ་འབྱུང་བའི་སྒོ་ལྟ་བུར་གྱུར། དེ་བཞིན་དུ་སྒྲུབ་གྲྭ་ཁང་གསར་དུ་བཙུགས་བས་ཆོས་བཤད་སྒྲུབ་གཉིས་ཀྱི་བསྟན་པ་འཕེལ་རྒྱས་བྱུང་ཡོད། 1955ལོར། སི་ཁྲོན་ཞིང་ཆེན་མི་དམངས་འཐུས་མི་ཚོགས་ཆེན་ནང་ཞུགས་ནས་གྲངས་ཉུང་མི་རིགས་ས་ཁུལ་དུ་དམངས་གཙོ་སྲིད་ཇུས་ལག་བསྟར་བྱ་རྒྱུའི་དགོངས་འཆར་བཏོན་ཏེ་ཡུན་རིང་མ་འགོར་བར་མི་དམངས་སྲིད་གཞུང་གིས་དམངས་གཙོ་སྲིད་ཇུས་དངོས་སུ་ལག་བསྟར་བྱས་པ་རེད།
རི་ཁུད་སྐུ་ཞབས་འཇིགས་མེད་ཆོས་ཀྱི་འོད་ཟེར་ནི956ལོའི་ཟླ12པའི12ཉིན་སྐུ་སྙུང་སྟེ་དགོང་ལོ71ཐོག་སྐུ་ཞི་བའི་དབྱིངས་སུ་འཐིམས། དར་མདོ་ས་ཁུལ་གྱི་འཐབ་ཕྱོགས་གཅིག་གྱུར་པུའུ་ཡིས༼མི་སྣ་གཏམ་སྒྲུང༽གི་དེབ་ཐོག་ཏུ་དགོང་ལོ་མཐོ་བའི་སྐུ་ཞབས་མཆོག་དེ་སྤྱི་ཚོགས་ཀྱི་ཉམས་མྱོང་ལྡན་ཞིང་ངན་རུལ་ཅན་ལ་ཕར་རྒོལ་བྱས་པའི་དཔའ་བརྟུལ་ལྡན། ང་ཚོའི་མི་རིགས་ཀྱི་སྲིད་ཇུས་སྐུལ་འདེད་བྱེད་མཁན་གཙོ་བོ་ཡིན་ལ་སེམས་འགུལ་ཐེབས་པའི་མི་སྣ་ཞིག་ཀྱང་ཡིན། ཏང་གི་སྲིད་ཇུས་ལ་བློ་སེམས་གཅིག་བསྒྲིམས་ཀྱིས་རྒྱབ་སྐྱོར་དང་སྲུང་སྐྱོང་བྱེད་པ་སྟེ། དཔེར་ན། 1950ལོའི་དཀར་མཛེས་ཁུལ་མི་དམངས་འཐུས་མི་ཚོགས་ཆེན་སྐབས་དང་པོའི་གྲོས་ཚོགས་ཐེངས་དང་པོའི་ཐོག་མཐུན་སྒྲིལ་སྤྱི་ཆིངས་ཐག་གཅོད་གཏོང་རྒྱུའི་སྐོར་ལ་རྒྱབ་སྐྱོར་ཚད་མེད་གནང་ཡོད། ཁོང་ནི་གཤིས་རྒྱུད་བཟང་ཞིང་སྒེར་དོར་གཞུང་སྐྱོང་བྱེད་མཁན་ཞིག་ཡིན་པས་མི་དམངས་མང་ཚོགས་ཀྱི་ཁྲོད་དུ་ཤིན་ཏུ་སྙན་གྲགས་ལྡན། ལོ་གསུམ་རིང་ལ་ང་ཚོས་བོད་ཁུལ་གྱི་གནས་ཚུལ་དང་མི་སྣ་ཆ་རྒྱུས་ལོན་རྒྱུར་རོགས་སྐྱོར་དང་ས་ཁུལ་རང་སྐྱོང་འཛུགས་རྒྱུར་ཕན་ཆེན་པོ་ཐོགས་ཡོད། ཏང་དང་སྲིད་གཞུང་ལ་གཞུང་སེམས་འགྱུར་མེད་དང་བློ་སེམས་དཀར་བའི་སྤྲུལ་སྐུ་མཆོག་ཏུ་གྱུར་པ་ཞིག་ཡིན། ༽ཞེས་པ་དང་ཀྲུང་གུང་དར་མདོ་རྫོང་ཨུ་དང་དཀར་མཛེས་ཁུལ་ཨུ། དཀར་མཛེས་ཁུལ་སྲིད་དོན་མཉམ་འབྲེལ་ལས་ཁུངས་བཅས་ཀྱིས༼ཁོང་གིས་མི་རིགས་མཐུན་སྒྲིལ་དང་མངའ་ཁོངས་རང་སྐྱོང་གི་ཆེད་དུ་ཧུར་བརྩོན་ཚད་མེད་བྱས་ཡོད། དམངས་གཙོ་བཅོས་བསྒྱུར་དང་བོད་ཁུལ་གོང་འཕེལ་བཏང་བའི་དུས་སུ་སྟབས་མ་ལེགས་པ་སྐུ་གཤེགས་སོང་། ༽ཞེས་པ་བཅས་ཕུལ་ཡོད། དེ་ནི་ཏང་ཨུ་དང་་སྲིད་གཞུང་གིས་མི་ཉག་རི་ཁུད་དགོན་གྱི་སྤྲུལ་སྐུ་འཇིགས་མེད་ཆོས་ཀྱི་འོད་ཟེར་མཆོག་གིས་བྱ་གཞག་དང་བྱས་རྗེས་ལ་ཁས་ལེན་གཟེངས་བསྟོད་དང་མྱ་ངན་ལས་འདས་པར་ཕངས་སེམས་སྐྱེལ་བའི་མྱ་ངན་ཞུ་ཚིག་ཡིན་ནོ། །
༼སི་ཁྲོན་མི་རིགས་སློབ་གྲྭ་ཆེན་མོའི་དགེ་རྒན་ཚེ་རིང་དོན་འགྲུབ་ནས། ༽
དོ་སྣང་ཆེ་བའི་རྩོམ།
རྩོམ་གསར། 10


text:
གཙང་འགྲམ་ལྷ་ཁང་ནི་བོད་རྒྱལ་ཁྲི་སྲོང་བཙན་གྱི་སྐབས་སུ་བཞེངས་ཤིང་། དེ་ནི་ལོ་རྒྱུས་ཐོག་རླུང་ལྟར་གྲགས་པའི་མཐའ་འདུལ་གྱི་གཙུག་ལག་ཁང་ངམ་རུ་གནོན་གྱི་གཙུག་ལག་ཁང་བཞིའི་ཡ་གྱལ་ཡིན་ཏེ། དུས་རབས་བཅུ་གཉིས་པར་ཉང་ཉི་མ་འོད་ཟེར་(1124-1192)གྱིས་བརྩམས་གནང་བའི་ཆོས་འབྱུང་མེ་ཏོག་སྙིང་པོ་སྦྲང་རྩིའི་བཅུད་དུ་འདི་ལྟར་འཁོད་ཡོད་དེ། “བོད་ཀྱི་ས་〖གཞི་〗སྲིན་མོ་གན་རྐྱལ་དུ་འགྱེལ་བ་འདྲ་བའི་དཔུང་མགོ་དང་། དཔྱི་མགོ་མནན་པར་བྱ་བའི་ཆེད་དུ་རུ་བཞིའི་གཙུག་ལག་ཁང་ཆེན་བཞི་བཞེངས་སུ་གསོལ་བ་ནི། དཔུང་པ་གཡོན་པ་ལ་གཡུང་དྲུང་〈གཡོ་རུ་〉ཁྲ་འབྲུག་བཞེངས་སོ། དཔུང་མགོ་གཡས་པར་〖དབུ་〗རུ་〖ཀ་ཚལ་〗བཞེངས་སོ། དཔྱི་གཡས་པ་ལ་གཙང་འགྲམ་བཞེངས་སོ། དཔྱི་གཡོན་པ་ལ་རུ་ལག་གྲོམ་པ་རྒྱང་བཞེངས་སོ། ཡང་རྩིག་ཏུ་མ་བཏུབ་ནས་བར་ཚིགས་རྣམས་གནོན་པའི་ཕྱིར་མཐའ་འདུལ་གྱི་གཙུག་ལག་ཁང་〖བཞི་〗བཞེངས་ཏེ། གྲུ་མོ་གཡོན་པ་ལ་ལྷོ་བྲག་ཁོ་འཐིང་བཞེངས་སོ། གྲུ་མོ་གཡས་པ་ལ་ཀོང་པོ་བུ་ཆུ་ཐར་ལེགས་བཞེངས་སོ། པུས་མོ་གཡས་པ་ལ་དྲེའི་ཀ་བྲག པུས་མོ་གཡོན་པ་ལ་སྤྲ་དུན་ཙེ་བཞེངས་སོ།”(བོད་ལྗོངས་མི་དམངས་དཔེ་སྐྲུན་ཁང་། 2006ལོར། ཤོག་ངོས་242ལ་གསལ། ) ཞེས་པ་དང་། དུས་རབས་བཅུ་གསུམ་པའི་དུས་སྨད་དུ་མཁས་པ་ལྡེའུས་མཛད་པའི་རྒྱ་བོད་ཆོས་འབྱུང་རྒྱས་པར་“རུ་བཞིར་གཙུག་ལག་ཁང་རྩིག་དགོངས་ཏེ། སྲིན་མོ་གན་རྐྱལ་དུ་འགྱེལ་བ་འདྲ་བའི་དཔུང་པ་གཡོན་གནོན་པ་ལ་གཡོན་ཏུ་(གཡོ་རུ་)ཁྲ་འབྲུག་བརྩེགས། (དེའི་ཡན་ལག་ཏུ་)བཀྲ་ཤིས་དགེ་འཕེལ་གཉིས་བརྩིགས། གཡས་པ་ལ་དབུ་རུ་བཀའ་སྩལ། (དེའི་ཡན་ལག་ཏུ་)མི་འགྱུར་དགེ་བའི་གཙུག་ལག་བརྩིགས། དཔྱི་གཡས་པ་ལ་གཡས་རུར་རྩང་འགྲམ་(བྱེ་མའི་ལྷ་ཁང་དེའི་ཡན་ལག་ཏུ་)བྱང་ཆུབ་དགེ་གནས། གཡོན་པ་ལ་རུ་ལག་ཏུ་གྲོམ་པ་རྒྱང་དང་(དེའི་ཡན་ལག་ཏུ་)རྣམ་དག་ཁྲིམས་ཀྱི་ལྷ་ཁང་བཞེངས།” (བོད་ལྗོངས་མི་དམངས་དཔེ་སྐྲུན་ཁང། 1987ལོར། ཤོག་ངོས་285དུ་གསལ། ) ཞེས་འཁོད་པ་སོགས་ལ་གཞིགས་ན། གཙང་འགྲམ་གཙུག་ལག་ཁང་དེ་ནི་ཁྲི་སྲོང་བཙན་སྐབས་སུ་བཞེངས་པ་དང་། དེ་ནི་བོད་ཀྱི་ས་གཞི་སྲིན་མོ་གན་རྐྱལ་དུ་འགྱེལ་འདྲ་བའི་ས་པྲ་ཟློག་ཆེད་དུ་བཞེངས་པའི་རུ་གནོན་ནམ་མཐའ་འདུལ་གྱི་གཙུག་ལག་ཁང་སྔ་ཤོས་བཞིའི་ཡ་གྱལ་ཡིན་པར་གོར་མ་ཆག
དེ་ཡང་། གཙང་འགྲམ་ལྷ་ཁང་ངམ་གཙུག་ལག་ཁང་དེ་ནི་སྲིན་མོའི་དཔྱི་གཡས་པ་གནོན་བྱེད་དུ་བཞེངས་པར་འདོད་པ་ཡོངས་གྲགས་ཡིན་རུང་། དུས་རབས་བཅུ་གསུམ་གྱི་དུས་སྨད་དུ་ནེའུ་པཎྡི་ཏ་གྲགས་པ་སྨོན་ལམ་བློ་གྲོས་ཀྱིས་མཛད་པའི་སྔོན་གྱི་གཏམ་མེ་ཏོག་ཕྲེང་བ་ཞེས་པར“རྐང་པ་གཡོན་པ་གནོན་པའི་ཕྱིར། གཙང་འབྲང་གི་ གཙུག་ལག་ཁང་བཞེངས།”(བོད་ཀྱི་ལོ་རྒྱུས་དེབ་ཐེར་ཁག་ལྔ་ཞེས་པའི་ནང་བཏུས། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་། 2005ལོར། ཤོག་ངོས་17) ཞེས་གཙང་འགྲམ་གཙུག་ལག་ཁང་དེ་ནི་སྲིན་མོའི་རྐང་པ་གཡོན་པ་གནོན་ཕྱིར་བཞེངས་པར་འདོད་ཀྱང་དེ་ནི་ཧ་ལམ་འཁྲུལ་ནོར་བྱུང་བ་ཞིག་ཡིན་པར་ཐག་ཆོད།
འོ་ན། སྲིན་མོའི་དཔྱི་གཡས་པར་གནས་པའི་གཙང་འགྲམ་གི་གཙུག་ལག་ཁང་དེ་དེང་གི་ས་ཆ་གང་དུ་ཡོད་དམ་ཞེ་ན། སྔོན་གྱི་ཡིག་རྙིང་དུ་འཁོད་པ་ཇི་བཞིན། དེ་ནི་གཡས་རུའི་ཁོངས་གཏོགས་ཀྱི་གཙང་པོའི་འགྲམ་གྱི་གནས་ཤིག་ཡིན་པར་ཐེ་ཚོམ་མེད་ལ། དེང་གི་མངའ་རིས་ལྟར་ན། གཙང་གཞིས་རྩེ་གྲོང་ཁྱེར་ཁོངས་རྣམ་གླིང་རྫོང་ཨེ་མར་(དབྱེ་མར་རམ་གཡེ་མར་སོགས་པའི་འབྲི་སྲོལ་འདུག)ཤང་སྲིད་འཛིན་སྡོད་གནས་ཡུལ་ནས་ཤར་ལྷོའི་ངོས་སུ་རྨིད་༢༥༠༠ལྷག་ཙམ་གྱི་གཙང་པོའི་བྱང་ཕྱོགས་ཀྱི་བྱེ་ཐང་དུ་གནས་ཏེ། དེའི་ནུབ་འདབས་སུ་ལྷབ་གྲོང་ཚོ་དང་སྦྲེལ། བྱང་ཤར་ངོས་ཀྱི་རྨིད་༤༠༠༠ལྷག་ཙམ་གྱི་སར་རྣམ་རྒྱལ་རྩེ་ཞེས་པའི་རི་བོ་ཞིག་ཡོད་པ་དང་། དེ་ནི་རྩེ་གདོང་གི་ལྷོ་ཕྱོགས་མདོའི་ནུབ་འདབས་སུ་གནས། དམངས་ཁྲོད་ཀྱི་ཤོད་རྒྱུན་དུ་རི་དེའི་རྩེ་མོའི་འདབས་སུ་གནམ་རི་སྲོང་བཙན་གྱི་བང་སོ་ཡོད་པར་གྲགས་ཀྱང་། དོན་དངོས་སུ་གནམ་རི་སྲོང་བཙན་གྱི་བང་སོ་དེར་ཡོད་མི་སྲིད་པ་ཡིན། ཡིན་ཀྱང་། ཤོད་སྲོལ་དེ་ལྟ་བུ་ཞིག་ཡོད་པ་ནི་རི་བོ་དེ་ནི་བོད་བཙན་པོའི་རྒྱལ་རབས་དང་འབྲེལ་བའི་གནས་རི་འགངས་ཆེན་ཞིག་ཡིན་པས་མིན་ནམ་སྙམ།
དེང་དུས་གཙང་འགྲམ་གཙུག་ལག་ཁང་ནི་གནའ་ཤུལ་ཙམ་ལས་མ་འདས་ཤིང་། གྱང་གོག་གི་བཀོད་པར་གཞིགས་ན་སྔོན་གྱི་གཙུག་ལག་ཁང་དེ་ནི་ཁང་མིག་གཉིས་ཡོད་པའི་ཐོག་ཁང་ཉིས་བརྩེགས་ཅན་གྱི་བཟོ་སྐྲུན་ཞིག་ཡིན་འདུག དུས་ཀྱི་བགེགས་བར་གང་ཞིག་ལ་རྐྱེན་བྱས་ད་ཆར་བྱེ་ཐང་གི་དབྱིངས་སུ་བདག་མེད་དུ་ལུས་འདུག་པ་མཇལ་དུས། ཕངས་སེམས་གྲངས་མེད་ཅིག་སྐྱེས་འོངས་ཤིང་། གཙུག་ལག་ཁང་འདིའི་སྔར་བྱུང་ལོ་རྒྱུས་འཚོལ་སྡུད་ཙམ་བྱ་བ་ལས་གཞན་ཅི།
འདིར་ཀུན་གྱི་སྤྱན་སྔར་ཞུ་མོས་པ་འགའ་ཡོད་པ་ནི། བོད་ཀྱི་འབྲེལ་ཡོད་དཔྱད་ཡིག་སྔ་ཤོས་སུ། གཙང་འགྲམ་གཙུག་ལག་ཁང་ཞེས་པའི་འབོད་སྲོལ་དར་ཆེ་ཡང་། ཕྱིས་བྱུང་གི་ཡིག་ཆ་དང་དེང་གི་ཁ་རྒྱུན་དུ་གཙང་འགྲམ་བྱེ་མ་ལྷ་ཁང་དུ་འབོད། དེ་ཡང་བོད་བཙན་པོའི་རྒྱལ་རབས་འཐོར་རྗེས། གཙུག་ལག་ཁང་དེའི་གནས་བབ་དང་ཕྱིའི་ཁོར་ཡུག་གི་ཆ་རྐྱེན་ཇེ་ཞན་དུ་ཕྱིན་ནས་རིམ་པར་མཐའ་འཁོར་བྱེ་མ་ཐང་དུ་གྱུར་བས་ན། གཙང་འགྲམ་བྱེ་མ་ལྷ་ཁང་ཞེས་མིང་གསར་དུ་ཐོགས་པ་ཡིན་ནམ་སྙམ། གཙུག་ལག་ཁང་འདི་ཤིན་ཏུ་འགངས་ཆེ་ཞིང་། དེ་ནི་བོད་ཀྱི་ལོ་རྒྱུས་དང་རིག་གནས་ལ་མཛད་རྗེས་བླ་མེད་གནང་བའི་བླ་ཆེན་དང་མཁས་གྲུབ་མང་པོར་འབྲེལ་བ་དམ་ཟབ་ཡོད་དེ། ཁྲི་སྲོང་བཙན་གྱིས་གཙུག་ལག་ཁང་དེ་བཞེངས་གྲུབ་རྗེས་ཀྱི་མི་ལོ་བརྒྱ་ཙམ་གྱི་རྗེས་སུ། ཁ་བའི་ལྗོངས་ལ་སངས་རྒྱས་ཀྱི་བསྟན་པ་སྔར་བས་དར་སྤེལ་མཛད་པོ་ཁྲི་སྲོང་ལྡེ་བཙན་གྱིས་བོད་ཡུལ་དུ་གདན་འདྲེན་ཞུས་པའི་ཨོ་རྒྱན་པདྨ་འབྱུང་གནས་ཀྱིས་གཙང་འགྲམ་གཙུག་ལག་ཁང་འདིར་བོད་ཡུལ་རུ་བཞིར་གཏེར་རིགས་བཅོ་བརྒྱད་སྦས་པའི་ནང་ཚན་ཡབ་གཏེར་དང་རྫས་གཏེར་སྦས་པས་གནས་ཆེན་དུ་འགྱུར་བ་དང་། བསྟན་པ་ཕྱི་དར་ཚུན་ཆད་ནས་བླ་ཆེན་དང་མཁས་གྲུབ་མང་པོས་གནས་འདིར་ཞབས་ཀྱིས་བཅགས་ཤིང་ཆོས་ཀྱི་སློབ་བརྒྱུད་གཉེར་ནས་གནས་འདི་ག་རིམ་པར་ཇེ་རྒྱས་སུ་སོང་ཡོད། དཔེར་ན། རྭ་ལོ་རྡོ་རྗེ་གྲགས་(1016-1123)ཀྱིས་གཙང་འགྲམ་ལྷ་ཁང་ལ་ཞིག་གསོ་གནང་མྱོང་བ་དང་། དུས་རབས་བཅུ་གཉིས་ནས་བཅུ་གསུམ་གྱི་བར་དུ་བཀའ་བརྒྱུད་པའི་སྙན་བརྒྱུད་གདམས་པ་གཙོ་བོར་འཛིན་པའི་བླ་མ་ཆེ་གྲགས་འགའ་ཞིག་གིས་གཙང་འགྲམ་ལྷ་ཁང་གི་གདན་ས་སྐྱོང་མྱོང་བ་དང་། ཞ་ལུའི་མཁན་རབས་གསུམ་པ་ལྕེ་གཡུ་ཐོག་སྒྲ་གསེར་བཟང་གིས་གཙང་གཡས་རུ་ཐོབ་རྒྱལ་བྱེ་མ་གཡུ་ཟུར་ནས་རང་བྱོན་ཐུགས་རྗེ་ཆེན་མོ་ཁ་སར་པ་ཎི་གཙང་འགྲམ་བྱེ་མའི་ལྷ་ཁང་དུ་བཞུགས་པ་དེ་ཞ་ལུར་སྤྱན་དྲངས་གནང་བ་སོགས་པའི་བྱུང་རབས་བཞུགས། (གོང་གི་ནང་དོན་ཁག་ཅིག་རྡོ་རྗེ་ཚེ་དབང་གིས་བརྩམས་པའི“མཐའ་འདུལ་བཞིའི་ཡ་གྱལ་གཙང་འགྲམ་བྱེ་མའི་ལྷ་ཁང་གི་ལོ་རྒྱུས་བྱུང་འཕེལ་སྐོར་རགས་ཙམ་གླེང་བ་”ཞེས་པར་གསལ། རྩོམ་པ་པོས་མཁོ་འདོན་བྱས། )
ད་ཆར་གཙང་གཡས་རུ་ཤངས་ཡུལ་སུམ་མདོར་ཆགས་པའི་གཙང་འགྲམ་གཙུག་ལག་ཁང་ངམ་གཙང་འགྲམ་བྱེ་མའི་ལྷ་ཁང་འདི་ཉིད་ལུས་དང་དབང་པོ་ཉམས་བཞིན་པའི་ལོ་རྒྱུས་ཀྱི་རྒད་པོ་ཞིག་དང་མཚུངས་ཀྱང་། དེ་ནི་ལོ་རྒྱུས་ཐོག་གཙང་གཡས་རུ་ཤངས་ས་ཁུལ་གྱི་སངས་རྒྱས་ཆོས་ལུགས་ཀྱི་ལྷ་ཁང་ཐོག་མ་ཡིན་པ་དང་། འདིས་བོད་བཙན་པོའི་རྒྱལ་རབས་ཀྱི་ལོ་རྒྱུས་རིག་གནས་དང་སྲིད་རབས་ལ་ཉམས་ཞིབ་གང་ལེགས་བྱ་ཐུབ་པར་དཔྱད་གཞིའི་རིན་ཐང་ཆེན་པོ་ཞིག་མཁོ་འདོན་བྱས་ཡོད།
གཙང་འགྲམ་ལྷ་ཁང་གི་གནས་ཡུལ།
ལྷ་ཁང་གི་གནས་ཤུལ།
རྩོམ་སྒྲིག་པ། ཚེ་རིང་དོན་འགྲུབ།


text:
མི་དམངས་དྲ་བའི་འཕྲིན། ཟླ་9ཚེས་13ཉིན་རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་མི་དམངས་ཚོགས་ཁང་ཆེ་མོར་པུ་རུ་ནེའི་རྒྱལ་པོ་ཧ་སང་ནེར་དང་གྲོས་མོལ་གནང་བ་རེད། རྒྱལ་ཁབ་གཉིས་པོའི་གཙོ་བདག་གིས་རྒྱལ་ཁབ་གཉིས་པོའི་འབྱུང་འགྱུར་མཉམ་ལས་ལ་ལྷན་དུ་འཆར་འགོད་ཡག་པོ་གནང་ནས་ཀྲུང་པུ་རྒྱལ་ཁབ་གཉིས་པོའི་འབྲེལ་བ་དུས་སྐབས་གསར་པའི་ནང་འཕེལ་རྒྱས་དེ་བས་ཆེ་བ་འགྲོ་རྒྱུར་སྐུལ་འདེད་བཏང་སྟེ་རྒྱལ་ཁབ་གཉིས་ཀྱི་མི་དམངས་ལ་སྔར་བས་བདེ་སྐྱིད་ལྡན་པ་བསྐྲུན་རྒྱུའི་མོས་མཐུན་གཅིག་མཐུན་གནང་བ་རེད།
ཞི་ཅིན་ཕིང་གིས་ཕྱོགས་གཉིས་པོས་མཐོ་རིམ་དབར་འགྲོ་འོང་བྱེད་རྒྱུ་རྒྱུན་འཁྱོངས་བྱེད་པ་དང་ཆབ་སྲིད་ཐད་ཕན་ཚུན་ཡིད་ཆེས་མུ་མཐུད་གཏིང་ཟབ་ཏུ་བཏང་ནས་ཕྱོགས་གཉིས་པོའི་ལྟེ་བའི་ཁེ་ཕན་དང་འབྲེལ་བ་ཡོད་པ་དང་དོ་ཁུར་བྱེད་པའི་གནད་དོན་གལ་ཆེན་ཐད་མུ་མཐུད་ཕན་ཚུན་བསམ་ཤེས་དང་རྒྱབ་སྐྱོར་བྱེད་དགོས། པུ་རུ་ནེ་ཕྱོགས་ཀྱིས“རྒྱུད་གཅིག་ལམ་གཅིག”གི་གྲོས་གཞི་དང་ལེན་ཧུར་ཐག་བྱེད་པར་ཀྲུང་གོ་ཕྱོགས་ཀྱིས་བསྔགས་བརྗོད་བྱེད་ཀྱི་ཡོད། པུ་རུ་ནེ་ཕྱོགས་དང་མཉམ་དུ“རྒྱུད་གཅིག་ལམ་གཅིག”ཐུན་མོང་ཐོག་འཛུགས་སྐྲུན་བྱེད་རྒྱུ་གོ་སྐབས་སུ་བཟུང་སྟེ་མཉམ་གྲོས་དང་། མཉམ་སྐྲུན། མཉམ་སྤྱོད་བཅས་ཀྱི་རྩ་དོན་ལ་གཞིགས་ནས་རྨང་གཞིའི་སྒྲིག་བཀོད་འཛུགས་སྐྲུན་དང་། ནུས་རྒྱུ དབྱི་སི་ལམ་གྱི་བཟའ་བཅའ། ཞིང་ལས་དང་ཉ་ལས། གྲངས་གཞིའི་དཔལ་འབྱོར་སོགས་ཁྱབ་ཁོངས་ཀྱི་མཉམ་ལས་ལ་ཤུགས་སྣོན་རྒྱག་འདོད་ཡོད། ཕྱོགས་གཉིས་པོས་འགོག་སྲུང་ལས་དོན་དང་ཁྲིམས་འཛིན་མཉམ་ལས་ལ་ཤུགས་སྣོན་བརྒྱབ་ནས་དམག་གཉིས་དབར་ཕན་ཚུན་ཡིད་ཆེས་དང་མཉམ་ལས་བྱེད་རྒྱུ་མཐོ་ཚད་གསར་པ་ཞིག་ཏུ་སླེབས་པ་བྱེད་དགོས། རིག་གནས་དང་། སློབ་གསོ། ལུས་རྩལ། འཕྲོད་བསྟེན། ཡུལ་སྐོར། སྨྱན་སྦྱོར། ས་གནས་དབར་འགྲོ་འོང་སོགས་ཁྱབ་ཁོངས་ཀྱི་སྤེལ་རེས་མཉམ་ལས་ལ་ཤུགས་སྣོན་བརྒྱབ་ནས་རྒྱལ་ཁབ་གཉིས་པོའི་མཛའ་གྲོགས་ཀྱི་དམངས་འདོད་རྨང་གཞི་བརྟན་དུ་གཏོང་དགོས། ཕྱོགས་གཉིས་པོས་ས་གནས་དང་རྒྱལ་སྤྱིའི་ལས་དོན་མཉམ་ལས་ལ་ཤུགས་སྣོན་བརྒྱབ་ནས་མཉམ་འབྲེལ་རྒྱལ་ཁབ་དང་། ཨེ་ཤེ་ཡ་དང་ཞི་བདེ་རྒྱ་མཚོ་ཆེ་མོ་ཁུལ་གྱི་དཔལ་འབྱོར་མཉམ་ལས་རྩ་འཛུགས་སོགས་ཀྱི་སྒྲོམ་གཞིའི་ནང་འབྲེལ་གཏུག་དང་མཐུན་སྦྱོར་ལ་ཤུགས་སྣོན་རྒྱག་དགོས་པའི་ནན་བཤད་གནང་བ་རེད།
གྲོས་མོལ་གནང་རྗེས་རྒྱལ་ཁབ་གཉིས་པོའི་གཙོ་བདག་གིས་རྒྱལ་ཁབ་གཉིས་པོའི“རྒྱུད་གཅིག་ལམ་གཅིག”གི་འཛུགས་སྐྲུན་དང་། རྨང་གཞིའི་སྒྲིག་བཀོད་འཛུགས་སྐྲུན། འཕྲོད་བསྟེན་སོགས་ཁྱབ་ཁོངས་ཀྱི་ཕྱོགས་གཉིས་པོའི་མཉམ་ལས་ཡིག་ཆར་མཚན་རྟགས་བཀོད་པར་ལྷན་དུ་དཔང་པོ་གནང་བ་རེད།


text:
བྲག་དཀར་སྤྲེལ་རྫོང་ཞེས་པ་ནི་མཚོ་ལྷོ་ཁུལ་བྲག་དཀར་རྫོང་མངའ་ཁོངས་ཀྱི་ནང་བའི་གནས་ཆེན་ཞིག་སྟེ། བྲག་དཀར་རྫོང་གི་དབུས་རྒྱུད་ནས་ལྷོ་ནུབ་ཕྱོགས་སུ་གཞོལ་བའི་སྤྱི་ལེ30ཙམ་གྱི་མཚམས་ན་ཡོད། གནས་རྫོང་འདི་ཉིད་འཕགས་པ་ཐུགས་རྗེ་ཆེན་པོའི་གདུལ་ཞིང་ངམ་གངས་རིའི་ཕྲེང་བས་མཛེས་པའི་བསིལ་ལྗོངས་ཏེ། བོད་ཆོལ་ཁ་གསུམ་གྱི་ཡ་གྱལ། ཡུལ་མདོ་སྨད་ཀྱི་སའི་ཆར་གཏོགས་ཨ་ཆུང་གནམ་རྫོང་དང་། ཕུ་ལ་ཡང་རྫོང་ངམ་པདྨོ་ཆོས་རྫོང་། ཤ་བ་རི་རྫོང་། བྲག་དཀར་སྤྲེལ་རྫོང་ཞེས་མདོ་སྨད་རྫོང་ཆེན་བཞིར་གྲགས་པའི་རྫོང་ཕྱི་མ་སྟེ། ངག་རྒྱུན་ལ། རྫོང་འདི་ནི་གནས་ཆེན་ཙ་རི་ཏྲ་ནས་མཆེད་པར་གྲགས་ཤིང་། གནམ་ལོ་ཤིང་སྤྲེལ་ལོའི་ཙ་རིའི་གནས་འདུས་ཀྱི་ལོ་ལ་འདིར་ཕྱག་བསྐོར་བྱས་ན། ཙ་རིའི་རོང་བསྐོར་དང་བྱིན་རླབས་མཉམ་པར་གསུངས་ཡོད་པའི་རྒྱུ་མཚན་གྱིས། གནས་འདི་ལ་དཔལ་བདེ་མཆོག་འཁོར་ལོ་སྡོམ་པའི་ཕོ་བྲང་ངམ་གནས་ཆེན་ཙ་རི་ཏྲ་གཉིས་པ་ཞེས་ཡང་ཡང་བསྔགས་ལ། འདིའི་ཡོན་ཏན་ནི་བསམ་བརྗོད་ཀྱི་ཡུལ་ལས་འདས་པ་ཞིག་སྟེ། འདི་ནི་རང་བྱུང་ངོ་མཚར་ལྷུན་གྱིས་གྲུབ་པའི་ཁྱད་ཆོས་ཕུན་སུམ་ཚོགས་པ་འཛོམས་ཡོད་ས་ཞིག་ཡིན་པས་ན། འདི་ཉིད་མདོ་དབུས་ཁམས་གསུམ་དུ་གྲགས་ཆེ་བའི་གནས་མཆོག་ཅིག་ཡིན། འདིར་འབྲི་གུང་བ་ཆོས་ཀྱི་གྲགས་པ་སོགས་སྐྱེས་ཆེན་དམ་པ་དུ་མས་མཛད་པའི་གནས་ཡིག་ཏུ་བཀོད་པའི་བྲག་དཀར་སྤྲེལ་རྫོང་གི་གནས་ཚུལ་ཁག་ཅིག་ངོ་སྤྲོད་རགས་ཙམ་ཞུ་བ་ལ་ཐོག་མར་འདི་ལྟར་གྲགས་ཏེ།
སྔོན་དུས་སློབ་དཔོན་པདྨས་མཚོ་ཁྲི་ཤོར་རྒྱལ་མོའི་ཉེ་འཁོར་གཡེར་མོ་ཐང་དུ་དམ་སྲི་སྤུན་དགུ་དམ་ལ་འདོགས་སྐབས། སྲིན་པོ་ཁྲག་རལ་ཅན་སོགས་འདྲེ་སྲིན་བདུན་སྤྲེལ་རྫོང་དུ་བྲོས་ནས་བྲག་ཞབས་སུ་ཡིབས་སྡོད་བྱེད་ཚེ། སློབ་དཔོན་ཆེན་པོ་དེ་དག་འདུལ་བར་བྲག་དཀར་སྤྲེལ་རྫོང་དུ་ཕེབས་ནས་དབང་དྲག་འབར་བའི་ཏིང་ངེ་འཛིན་ལ་བཞུགས་པའི་དུས་ན། འདྲེ་སྲིན་ཚོས་ཕ་བོང་ཞིག་གིས་ཕུག་སྒོ་བཅད་པར་སློབ་དཔོན་གྱིས་རྡོ་རྗེ་གསོར་བས་ཕུག་ལམ་བརྟོལ་ནས་མཁའ་ལ་བྱོན་ཞིང་། ཁོང་གིས་རྡོ་རྗེ་དྲག་ཆར་ཕབ་ནས་འདྲེ་སྲིན་དེ་དག་ཚར་བཅད། འདྲེ་སྲིན་དེ་དག་གིས་མ་འོངས་པའི་དུས་སུ་བསྟན་འགྲོར་གནོད་འཚེ་གཏོང་བའི་སྨོན་ལམ་ལོག་འདེབས་བྱས་སྟབས། སློབ་དཔོན་ཆེན་པོས་གདུག་པ་ཅན་དེ་དག་འདུལ་བའི་གཉེན་པོ་རུ་བྲག་དཀར་སྤྲེལ་རྫོང་གི་རྡོ་རྗེ་གློ་དཀར་གསལ་བའི་ཕོ་བྲང་དུ་ཏིང་ངེ་འཛིན་ལ་བཞུགས་སྐབས། འདྲེ་སྲིན་མི་ལུས་སྤྲེལ་མགོ་ཅན་ཞིག་བྱུང་བར་བཀའ་བསྒོས་ཏེ་དམ་ལ་བཏགས་ཤིང་། ཞིང་སྐྱོང་གཉན་སྤྲེལ་ཟླ་བ་ཆེན་མོ་ཞེས་པའི་མཚན་གསོལ་ནས་སྤྲེལ་རྫོང་གི་གནས་བདག་དང་བསྟན་སྲུང་དུ་བཀོད་པར་བརྟེན། བྲག་དཀར་སྤྲེལ་རྫོང་ཞེས་པའི་མིང་ཡང་དེ་ལྟར་དུ་ཐོགས་སོ། །
དེ་ཡང་གནས་ཆེན་འདི་ལ་སྔ་ཕྱིར་འབྲི་གུང་བ་འཇིག་རྟེན་གསུམ་མགོན་དང་། མ་ཅིག་ལབ་ཀྱི་སྒྲོན་མ། ས་པཎ་ཀུན་དགའ་རྒྱལ་མཚན། རྗེ་ཙོང་ཁ་བ་ཆེན་པོ། ཤར་སྐལ་ལྡན་རྒྱ་མཚོ། རྗེ་གསེར་ཁང་བ། ཞབས་དཀར་ཚོགས་དྲུག་རང་གྲོལ། སྐྱབས་མགོན་བློ་བཟང་ལུང་རིགས་རྒྱ་མཚོ་སོགས་མཁས་གྲུབ་དམ་པ་མང་པོས་ཞབས་ཀྱིས་བཅགས་ཤིང་བྱིན་གྱིས་བརླབས་ལ། ཐུགས་རྗེ་ཆེན་པོ་ཁ་སརྤ་ཎི་དང་། བཅུ་གཅིག་ཞལ། སློབ་དཔོན་པདྨ་འབྱུང་གནས། ཁྲོ་བོ་མི་གཡོ་བ། བདུད་རྩི་འཁྱིལ་བ། ཚེ་དཔག་མེད། རྡོ་རྗེ་ཕག་མོ། རཱ་ཧུ་ལ། མར་བ་ལོ་ཙཱ་བ། ཕ་དམ་པ་སངས་རྒྱས། སྨན་བླ་བདེ་གཤེགས་བརྒྱད། བདེ་མཆོག གསང་འདུས། འཇིགས་བྱེད། ཀྱེ་རྡོར། བསྐལ་བཟང་སངས་རྒྱས་སྟོང་། རྒྱལ་བ་རིགས་ལྔ། ཞི་ཁྲོ་དམ་པ་རིགས་བརྒྱ། ཁྲོ་བོ་བཅུ། དཔལ་ལྡན་ལྷ་མོ། ནོར་བདག་ཛམ་ལ། རིགས་གསུམ་མགོན་པོ། སྟོན་པ་ཤཱཀྱ་ཐུབ་པ། རྗེ་གཟིགས་པ་ལྔ་ལྡན། རིག་བྱེད་མ། འཇམ་དབྱངས་དམར་སེར། སྒྲོལ་མ་བུ་སྦྱིན། མགོན་པོ། ཆོས་རྒྱལ། རྣམ་སྲས། གུ་རུ་མཚན་བརྒྱད། ཨ་རོལ་རྡོ་རྗེ་འཆང་ལ་སོགས་པའི་སྐུའི་རང་བྱོན་སྣང་བརྙན་མང་བོ་དང་། མ་ཎི་ཡིག་དྲུག གུ་རུ་སིདྡྷི། རིགས་ལྔའི་ས་བོན། ཨཱ་དང་ༀ། མཚན་སྔགས། རྒྱུད་སྡེ་བཞིའི་སྙིང་བོ་སོགས་ཡིག་འབྲུ་མང་བོ། བདེ་གཤེགས་ཐུགས་སྤྲུལ་བྱ་ཁྱུང་དང་། སློབ་དཔོན་པདྨའི་ཞབས་རྗེས། དུང་དཀར་གཡས་འཁྱིལ། བཀྲ་ཤིས་རྟགས་བརྒྱད། ཤེལ་དཀར་གྱི་མཆོད་རྟེན། རྒྱུད་སྡེ་བཞིའི་དཀྱིལ་འཁོར་སོགས་མདོར་ན་དཀོན་མཆོག་གི་རྟེན་བརྟེན་པའི་སྣང་བརྙན་མང་བོར་མཇལ་ཐུབ་པ་ཡིན། དེ་མིན་འབྲི་གུང་ཆོས་ཀྱི་གྲགས་པས་གསུངས་པ་ལྟར། གནས་སྒོ་ཕྱེས་པའི་ཤིང་སྤྲེལ་གྱི་ལོར་ཕྱོགས་བཞི་མཚམས་བརྒྱད་ཀྱི་དད་ལྡན་སྐྱེ་བོ་མཐའ་དག་གིས་ཙ་རིའི་རོང་བསྐོར་བཞིན་གནས་ཆེན་འདི་ལ་ཕྱག་བསྐོར་མཆོད་མཇལ་ཞུ་བའི་དཔེ་སྲོལ་ད་ལྟའི་བར་མ་ཉམས་པར་ཡོད་དོ། །
གཞན་ཡང་། སྔར་རེབ་གོང་སྐུ་ཕྱོགས་སམ་ཨ་རོལ་བློ་བཟང་ལུང་རྟོགས་བསྟན་པའི་རྒྱལ་མཚན་ཚང་སྤྲེལ་རྫོང་དགོན་དུ་ཞལ་བཞུགས་དུས། ཁོང་གི་ཞལ་ནས། བདེ་མཆོག་གི་ཕྱོགས་བཞིའི་སྒོ་སྲུང་ལས། ཤར་སྒོའི་སྒོ་སྲུང་ཁ་གདོང་མ་ནག་མོའི་བཞུགས་གནས་ནི་གཉན་ཆེན་བྲག་དཀར(ཐང་ནག་ཡུལ་ཚོའི་ཁོངས་སུ་གཏོགས)གྱི་ཕྱོགས་ཡིན་ལ། ལྷོ་སྒོའི་སྒོ་སྲུང་ཕག་གདོང་མ་སེར་མོའི་བཞུགས་གནས་ནི་ཐ་སྟོང་བྲག་དཀར(ཆུ་སྔོན་གྲོང་རྡལ་གྱི་ཁོངས་སུ་གཏོགས)གྱི་ཕྱོགས་ཡིན་པ། ནུབ་སྒོའི་སྒོ་སྲུང་ཁྱི་གདོང་མ་དམར་མོའི་བཞུགས་གནས་ནི་ཁྲོ་ཐུང་འཐབ་རའི(ཆུ་ཁོལ་ཡུལ་ཚོའི་ཁོངས་སུ་གཏོགས)ཕྱོགས་ཡིན་པ། བྱང་སྒོའི་སྒོ་སྲུང་འུག་གདོང་མ་ལྗང་གུའི་བཞུགས་གནས་ནི་གཡུ་ལུང་བྲག་དཀར་གྱི་ཕྱོགས་ཡིན་ཞེས་གསུངས་པ་ནི། བདག་གིས་ཁོང་གི་ཞལ་ནས་དངོས་སུ་ཐོས་སོ་ཞེས་ཨ་རོལ་ཚང་སྐུ་ཕྲེང་བཞི་བ་བློ་བཟང་དགེ་ལེགས་དབང་བོའི་ཡོངས་འཛིན་ཏེ། དགེ་བའི་བཤེས་གཉེན་འཇིགས་མེད་བློ་གྲོས་ལགས་ཀྱིས་གསུངས་པ་ཇི་བཞིན་དུ་བཀོད་པ་ཡིན།
བྲག་དཀར་སྤྲེལ་རྫོང་གི་ཕྱོགས་བཞིའི་གནས་སྒོ་སྲུང་བའི་གཏེར་བདག་བཞི། གནས་ཆེན་འདིའི་ཤར་ཕྱོགས་ཀྱི་ཞིང་སྐྱོང་གཉན་སྤྲེལ་ཟླ་བ་ཆེན་མོ་དང་། ལྷོ་ཕྱོགས་ཀྱི་ཆུ་རགས་གཡག་སྙིང(ཆུ་ཁོལ་ཡུལ་ཚོའི་ཁོངས་སུ་གཏོགས)། ནུབ་ཕྱོགས་ཀྱི་མཛོད་བདག་ལྷ་རི་དྲེའུ་དཀར(ཆུ་ཁོལ་ཡུལ་ཚོའི་ཁོངས་སུ་གཏོགས)། བྱང་ཕྱོགས་ཀྱི་ཧང་ངའི་ཨ་མྱེས་རི་རྒན(རྩི་གོར་ཐང་གྲོང་རྡལ་གྱི་ཁོངས་སུ་གཏོགས)བཅས་ནི་བྲག་དཀར་སྤྲེལ་རྫོང་གི་ཕྱོགས་བཞིའི་གནས་སྒོ་སྲུང་བའི་གཏེར་བདག་བཞི་ཡིན།
བྲག་དཀར་སྤྲེལ་རྫོང་གི་བསྐོར་ལམ་བཞི། གནས་ཆེན་འདིའི་བསྐོར་ལམ་ལ་ཕྱི་བསྐོར་དང་། བར་བསྐོར། རྩེ་བསྐོར། གླིང་བསྐོར་བཅས་རིམ་པ་བཞི་ཡོད་ཅིང་། དེ་ལས་གཉན་ཆེན་བྲག་དཀར་དང་། ཐ་སྟོང་བྲག་དཀར། ཁྲོ་ཐུང་འཐབ་ར། གཡུ་ལུང་བྲག་དཀར་ཏེ། དཔལ་བདེ་མཆོག་གི་དཀྱིལ་འཁོར་གྱི་ཕྱོགས་བཞིའི་སྒོ་སྲུང་བཞིའི་བཞུགས་གནས་དེ་དག་ནང་ལ་བླངས་ནས་ཕྱག་བསྐོར་བྱེད་པ་ལ་ཕྱི་བསྐོར་ཟེར་བ་དང་། བྲག་དཀར་སྤྲེལ་རྫོང་གི་གནས་རིར་ཕྱག་བསྐོར་བྱེད་པ་ལ་བར་བསྐོར་ཟེར། བྲག་དཀར་སྤྲེལ་རྫོང་གི་མཐོ་རིས་ལ་འགོ་ནས་ཐུགས་རྗེ་ཆེན་པོ་རང་བྱོན་དང་། དེ་ནས་རྣམ་འཇོམས་རང་བྱོན། དེ་ནས་མཁའ་འགྲོའི་ཚོགས་ཁང་། དེ་ནས་བཀྲ་ཤིས་ལ་འགོའི་ཉིན་ཕྱོགས་བཅས་ཀྱི་བར་དུ་ཕྱག་བསྐོར་བྱེད་པ་ལ་རྩེ་བསྐོར་ཟེར། བྲག་དཀར་སྤྲེལ་རྫོང་གི་གཡས་ཟུར་གྱི་གླང་ཆེན་སྣ་ནས་བཟུང་དུང་དཀར་ལུང་བའི་མདོ་དང་། དེ་ནས་རྒྱལ་མཚན་རིའི་མདུན་ཕྱོགས་ནས་དགོན་པའི་གླིང་མཐར་ཕྱག་བསྐོར་བྱེད་པ་ལ་གླིང་བསྐོར་ཟེར།
དེ་ཡང་ཡུལ་འདི་གའི་ལོ་རྒྱུས་ཀྱི་ངག་རྒྱུན་ལྟར་ན། འདས་པའི་ལོ900ཡས་མས་ཀྱི་མཚམས་སུ་ཕྱོགས་འདིར་བྱོན་མྱོང་བའི་རྔ་རུང་གྲུབ་རྒན་ཞུ་བ་དེ་ཉིད་དང་ཁོང་གི་ཞལ་སློབ་བཅས་ཀྱིས། གནས་ཆེན་འདི་རུ་དུས་ཡུན་རིང་བོར་ཐུགས་དམ་ཉམས་བཞེས་གནངས་པར་བརྟེན། གནས་འདིར་རིམ་གྱིས་སྒྲུབ་སྡེ་ལྟ་བུ་ཞིག་ཆགས་མྱོང་ལ། ཕྱིས་སུ་ཡག་མོ་ཨ་ལགས་ཟེར་བས་སྒྲུབ་གནས་དེ་ཉིད་གཞིར་བྱས་ཏེ་དེ་གར་འདུ་ཁང་ཞིག་བཞེངས་ནས་གྲྭ་རྒྱུན་སྤེལ་མྱོང་། དེའི་རྗེས་ཐོག་ཏུ་ཡག་མོ་ཨ་ལགས་ཚང་གིས་གྲྭ་རྒྱུན་བཅུ་གསུམ་དང་འདུ་ཁང་བཅས་ཀྱིས་མཚོན་པའི་དགོན་འགོ་ནི་རེབ་གོང་སྐུ་ཕྱོགས་སྐུ་ཕྲེང་གསུམ་པ་ཨ་རོལ་བློ་བཟང་ལུང་རྟོགས་བསྟན་པའི་རྒྱལ་མཚན་ཚང་ལ་ཕུལ་བ་དང་། ཨ་རོལ་ཚང་གིས་སྐུ་གོང་མའི་ལུང་བསྟན་ལྟར་གནས་ཆེན་འདིར་མཚོ་ལྷོ་ཁུལ་ནང་ཁོངས་ཀྱི་རི་བོ་དགེ་ལྡན་པའི་དགོན་སྡེ་གྲགས་ཅན་ཏེ། སྤྲེལ་རྫོང་དགོན་ཐོས་བསམ་ཡོན་ཏན་དར་རྒྱས་གླིང་ཕྱག་འདེབས་གནངས།


text:
ངོས་ཀྱིས་འབུལ་བ་རྩ་བ་ནས་ལེན་གྱི་མེད།
སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གིས་འབུལ་བ་རྩ་བ་ནས་བཞེས་ཀྱི་མེད་ལུགས་བཀའ་ཕེབས་གནང་འདུག
༄༅། །ཕྱི་ལོ་ ༢༠༡༤ ཟླ་ ༧ ཚེས་ ༡༣ ཉིན་གྱི་སྔ་དྲོ་ཆུ་ཚོད་ ༧ ཐོག་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གིས་ལ་དྭགས་ཞི་བའི་ཚལ་གསུང་ཆོས་རྭ་བར་ཆིབས་སྒྱུར་བསྐྱངས་ཏེ་སྒྲོལ་དཀར་ཡིད་བཞིན་འཁོར་ལོའི་ཚེ་དབང་སྒྲུབ་ཞག་གྲུབ་མཚམས་དུས་འཁོར་དབང་ཆེན་ཐེངས་ ༣༣ པར་ཆེད་བཅར་དད་ལྡན་ཆོས་ཞུ་བ་མི་མང་ཆིག་འབུམ་བཞི་ཁྲི་བརྒལ་བར་མ་ཎི་ཡིག་དྲུག་སོགས་བཟླས་ལུང་ཁག་ཅིག་གི་ལྗགས་ལུང་སྩལ་བ་མ་ཟད། དུས་འཁོར་དབང་ཆེན་གྱི་མཇུག་ཏུ་གེ་བར་སྒྲོལ་དཀར་ཡིད་བཞིན་འཁོར་ལོའི་ཚེ་དབང་དང་འབྲེལ་བཀའ་སློབ་ཕེབས་དོན།
དེ་རིང་འདི་གར་སྒྲོལ་དཀར་ཡིད་བཞིན་འཁོར་ལོའི་ཚེ་དབང་བྱེད་བཞིན་ཡོད། འདི་གར་དངོས་སུ་འདུས་པའི་སེར་སྐྱ་ཕོ་མོ་ཙམ་དུ་མ་ཟད། གཙོ་བོ་བོད་གངས་ཅན་ལྗོངས་སུ་ལྷག་བསམ་གཡོ་མེད་ཐོག་སྡོད་མཁན་མང་དག་ཅིག་ཡོད། དེའི་ཁྲོད་ནས་དཀའ་ངལ་འོག་ནད་གཅོང་ཆགས་པ་མང་པོ་ཞིག་ཡོད། དེ་བཞིན་རྒྱ་ནག་ནང་ལ་ཆ་བཞག་ན། ཧ་ལམ་ནང་པ་ས་ཡ་བཞི་བརྒྱ་ལྔ་བརྒྱ་ཙམ་ཞིག་ཡོད། དེང་སྐབས་འཛམ་གླིང་འདིའི་ཐོག་ནང་པའི་གྲངས་ཀ་མང་ཤོས་རྒྱ་ནག་ཆགས་ཡོད། དེ་དག་གཙོ་བོར་གྱུར་བའི་འཛམ་གླིང་གི་ས་གནས་གང་དང་གང་དུ་ལྷག་བསམ་རྣམ་དག་བྱས་ནས་གནས་མཁན་ཚང་མ་ཚེ་རིང་བ་དང་བསོད་ནམས་འཕེལ་བའི་ཆེད་དུ་དམིགས་ཏེ་དེ་རིང་ཚེ་དབང་བྱེད་བཞིན་ཡོད། གང་ལྟར་ད་ལྟ་ང་ཚོ་འདི་གར་བདེ་བཞིན་བག་ཕེབས་ཐོག་སྡོད་མུས་དང༌། འཛམ་གླིང་གི་ས་ཁུལ་འདྲ་མིན་ནང་མི་གསོད་ཁྲག་སྦྱོར་བློ་ཡུལ་ལས་འདས་པ་ཞིག་ཡོང་དང་ཡོང་བཞིན་པ་རེད། དེ་དག་ནི་རང་ཕྱོགས་ལ་ཆགས་ཏེ་གཞན་ཕྱོགས་ལ་སྡང་ནས་ཡ་ང་སྙིང་རྗེ་སྤུ་ཙམ་མེད་པའི་གདུག་རྩུབ་ཀྱི་འོག་ཏུ་གནས་པ་རྣམས་ལ་ཕྲན་བུ་ཞི་འཇམ་ཡོང་རྒྱུར་ཚང་མས་སྨོན་ལམ་རྒྱག་དགོས། ཞེས་སོགས་བཀའ་སློབ་དང་ཚེ་དབང་སྩལ་གྲུབ་རྗེས་དགའ་ལྡན་ཁྲི་རིན་པོ་ཆེ་མཆོག་རྡོ་རྗེ་སློབ་དཔོན་དུ་དབུ་བཞུགས་ཐོག་དུས་དབང་གོ་སྒྲིག་ཚོགས་ཆུང་གི་ཚོགས་མི་ཡོངས་ནས་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་བསྟན་འགྲོ་སྤྱི་དང་ཁྱད་པར་གངས་ལྗོངས་འགྲོ་བའི་མགོན་དཔུང་དམ་པར་སྐུ་ཚེ་བསྐལ་བརྒྱའི་བར་དུ་བརྟན་ཅིང་ཐུགས་བཞེད་འབད་མེད་ལྷུན་འགྲུབ་ཡོང་ཆེད་བརྟན་བཞུགས་བསྟར་འབུལ་ཞུས་ཡོད།
སྐབས་དེར་དགའ་ལྡན་ཁྲི་རིན་པོ་ཆེ་མཆོག་གིས་དབུས་པའི་ཆོས་བརྒྱུད་ཁག་གི་བླ་ཆེན་དབུ་ཁྲིད་ཁག་དང༌། མཁན་བླ་སྤྲུལ། བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ མངའ་སྡེའི་གྲོང་ཁྱེར་ཡར་རྒྱས་ཚན་པའི་བློན་ཆེན་འཇོ་ར་ངག་དབང་རིག་འཛིན། ལ་དྭགས་མི་མང་གི་སྤྱི་འཐུས། རྒྱ་གར་གྲོས་ཚོགས་འོག་མའི་འཐུས་མི་སྐུ་ཞབས་ཐུབ་བསྟན་ཚེ་དབང་ལགས་སོགས་ཆེད་ཕེབས་གནང་ཡོད་པ་མ་ཟད། འཇའ་མོ་ཀ་ཤི་མི་རིའི་མངའ་སྡེའི་སྤྱི་ཁྱབ་བློན་ཆེན་སྐུ་ཞབས་ཨོ་མར་ཨབ་དྷུ་ལ་(Omar Abdullah) སོགས་ལྷན་བཞུགས་གནང་ཡོད་པ་དང༌། ཚེ་དབང་དང་བརྟན་བཞུགས་མཇུག་ལེགས་པར་གྲུབ་རྗེས་འཇའ་མོ་ཀ་ཤི་མི་རིའི་མངའ་སྡེའི་སྤྱི་ཁྱབ་བློན་ཆེན་སྐུ་ཞབས་ཨོ་མར་ཨབ་དྷུ་ལགས་ཀྱིས་ྋགོང་ས་མཆོག་མཇལ་ཁ་ཞུས་རྗེས་སླར་ཡང་༧གོང་ས་མཆོག་གིས་དུས་དབང་གོ་སྒྲིག་ཞུ་རྒྱུའི་གོ་སྐབས་གནང་བར་ལ་དྭགས་མི་མང་གིས་གཙོས་མངའ་སྡེའི་མི་མང་ཡོངས་ལ་ཧ་ཅང་དགའ་བ་སྐྱེས་དགོས་པའི་གོ་སྐབས་བཟང་པོ་ཞིག་ཆགས་ཡོད་པས་ངས་ྋགོང་ས་མཆོག་ལ་བཀའ་དྲིན་ཆེ་ཞུ་རྒྱུ་དང༌། ཕྱི་ལོ་ ༢༠༡༠ ལོར་ས་གནས་འདི་གར་ཆུ་སྤྲིན་གས་འཐོར་གྱིས་གོད་ཆག་བྱུང་ནས་དཀའ་ངལ་འཕྲད་པ་ནས་དེ་རིང་གི་དུས་སྐབས་འདིར་མང་ཚོགས་རྣམས་ལ་ྋགོང་ས་མཆོག་གི་སྐུ་མདུན་ནས་རྩ་ཆེན་དུས་འཁོར་དབང་ཆེན་ཞུ་རྒྱུའི་གོ་སྐབས་ཐོབ་ཡོད། དུས་ཚོད་འདི་ལས་བཟང་བ་ཞིག་ཡོང་ཐབས་མེད། ྋགོང་ས་མཆོག་གི་ཐུགས་རྗེའི་བྱིན་རླབས་ང་ཚོའི་མངའ་སྡེ་ཡོངས་ལ་མུ་མཐུད་ཁྱབ་ཐུབ་པ་དང༌། གནས་འདིར་ཞི་བདེ་བསྐྱར་གསོ་ཡོང་རྒྱུར་དོགས་པ་རྣམ་རྟོག་ཅི་ཡང་མེད། ང་རང་གི་ལས་འགན་འཁུར་བཞིན་པའི་དུས་ཡུན་དེའི་ནང་མི་མང་གི་ཞབས་ཕྱི་བསྒྲུབ་རྒྱུ་དེ་ནི་འདོད་པ་ཚིམ་ཤོས་ཤིག་དང༌། ལྷག་པར་འདས་པའི་ལོ་ལྔའི་རིང་ལོ་རེར་འདི་གའི་ས་གནས་འདྲ་མིན་ནང་༧གོང་ས་མཆོག་མཇལ་ཁ་ཞུ་རྒྱུའི་གོ་སྐབས་ཐོབ་པ་དེ་དག་ཀྱང་ང་རང་སྒེར་ལ་འདོད་པ་ཚིམ་ཤོས་ཤིག་ཆགས་ཀྱི་ཡོད། ངའི་པ་ལགས་དང་སྤོ་ལགས། དེ་བཞིན་ང་རང་ཐེ་བས་མངའ་སྡེའི་སྤྱི་ཁྱབ་ཀྱི་ལས་ཐོག་བཅས་མི་རབས་སྐབས་སོ་སོར་དུས་འཁོར་དབང་ཆེན་ཐེངས་གསུམ་གོ་སྒྲིག་ཞུས་ཐུབ་པ་བྱུང་བ་དེ་ནི་ང་རང་མངའ་སྡེའི་སྤྱི་ཁྱབ་བློན་ཆེན་ཞིག་ལ་གོ་སྐབས་བླ་ན་མེད་པ་ཞིག་ཆགས་ཀྱི་ཡོད་སྐོར་སོགས་གསུང་བཤད་གནང༌། དེ་བཞིན་མངའ་སྡེའི་གྲོང་ཁྱེར་ཡར་རྒྱས་ཚན་པའི་བློན་ཆེན་འཇོ་ར་ངག་དབང་རིག་འཛིན་ལགས་དང༌། རྒྱ་གར་གྲོས་ཚོགས་འོག་མའི་འཐུས་མི་དང་ལ་དྭགས་མི་མང་གི་འཐུས་མི་སྐུ་ཞབས་ཐུབ་བསྟན་ཚེ་དབང་ལགས་ཀྱིས་དབུས་ས་གནས་ཀྱི་གཞུང་འབྲེལ་གནད་ཡོད་མི་སྣ་ཁག་གཅིག་གིས་མགྲིན་དབྱངས་གཅིག་གྱུར་ཐོག་ྋགོང་ས་མཆོག་གིས་འདི་གར་ཐེངས་འདིའི་དུས་འཁོར་དབང་ཆེན་བཀའ་དྲིན་སྩལ་བར་ཐུགས་རྗེ་བླ་མེད་དུ་ཆེ་ཞུ་དང་མགོན་པོ་མཆོག་སྐུ་ཚེ་ཡུན་རིང་བརྟན་པའི་གསོལ་འདེབས་སྨོན་ལམ་ཤུགས་དྲག་དང་ཕྱིན་ཆད་ལ་དྭགས་མང་ཚོགས་ལ་ཐུགས་རྗེའི་རྗེས་འཛིན་ཡོང་བའི་གསོལ་འདེབས་སོགས་ཞུས
སྐབས་དེར་ྋགོང་ས་ྋསྐྱབས་མགོན་ཆེན་པོ་མཆོག་གིས་བཀའ་སློབ་སྩལ་དོན། དེ་རིང་དབང་ཆེན་དུ་ཐོག་མཐའ་བར་གསུམ་དུ་བཀྲ་ཤིས་པ་ཧ་ཅང་ཡག་པོ་བྱུང་སོང༌། དེར་བརྟེན་ཚང་མར་ཐུགས་རྗེ་ཆེ་ཞུ་རྒྱུ་ཡིན། བདུན་ཕྲག་གཅིག་རིང་ཁྲི་རིན་པོ་ཆེ་དབུ་བཞུགས་ཐོག་བསྒྲུབས་གནང་བའི་སྒྲོལ་དཀར་གྱི་ཚེ་སྒྲུབ་དང༌། དེ་རྗེས་དེ་རིང་སྒྲོལ་དཀར་གྱི་བརྟན་བཞུགས་གནང་བར་ཐུགས་རྗེ་ཆེ་ཞུ་གི་ཡིན། ངོས་རང་གི་ངོས་ནས་རིང་དུ་འཚོ་རྒྱུའི་སྨོན་ལམ་རྒྱག་གི་ཡིན། དེ་རིང་བརྟན་བཞུགས་སྐབས་གཟུགས་ཅན་མིའི་ཐོག་གཟུགས་མེད་དྲེགས་པ་ཕོ་རྒྱུད་མོ་རྒྱུད་རྗེས་འབྲངས་དང་བཅས་པ་འདིར་འདུན་པ་གཅིག་སྒྲིལ་གྱི་ཐོག་གནས་སོང༌། ཐུགས་རྗེ་ཆེ་ཞུ་རྒྱུ་ཡིན། སྤྱིར་ང་རང་ཚོའི་སངས་རྒྱས་པའི་གཞུང་ནས་སྲིད་པ་གསུམ་ཡོད། དེ་བཞིན་འདོད་ཁམས་ནང་ཆ་བཞག་ན་མིའི་འགྲོ་བ་དང་དུད་འགྲོའི་འགྲོ་བ་ཙམ་མ་ཟད། འདོད་ལྷ་རིགས་དྲུག་བརྗོད་རྒྱུ་ལྟ་བུ། དེ་མིན་གཟུགས་མེད་དང་གཟུགས་ཅན། ཕུང་པོ་རགས་པ་མེད་མཁན་གང་ལྟར་འགྲོ་བ་མང་པོ་ཞིག་ཡོད།
ངོས་ཀྱི་ངོ་ཤེས་མཁས་དབང་ཞིག་ཡོད། ཁོང་གིས་ངོས་ལ་ཉིན་གཅིག་དྲི་བ་ཞིག་འདྲི་རྒྱུ་ཡོད་ཅེས་བརྗོད་བྱུང༌། ྋརྒྱལ་བ་རིན་པོ་ཆེའི་བསམ་བློ་གཏོང་སྟངས་དེ་ཚན་རིག་པའི་བསམ་བློ་གཏོང་སྟངས་རེད། འོན་ཀྱང༌། ལྷ་འདྲ་མིན་དེ་དག་ལ་ངོས་འཛིན་བྱེད་རྒྱུ་དེ་གང་འདྲ་རེད་ཅེས་དྲིས་བྱུང༌། ང་ཚོའི་སེམས་ཅན་གྱི་ལུས་ཕྲ་རགས་འདྲ་མིན་ཡོད་པ་དངོས་ཡོད་གནས་ཚུལ་ཞིག་རེད་མ་གཏོགས་རྣམ་རྟོག་གི་སྒྲོ་བཏགས་པ་ཞིག་མིན། ཞེས་བརྗོད་རྒྱུ་བྱུང༌། དེ་རིང་ཁྱེད་རང་ཚོ་མང་པོ་ཞིག་ལྟད་མོ་ཆེན་པོ་བྱུང་ཡོད། གཟུགས་མེད་གྲོགས་པོ་ཚོར་ཆ་བཞག་ན། མིར་ཕན་པ་བསྒྲུབ་རྒྱུ་དེ་ཧ་ཅང་གལ་ཆེན་པོ་རེད། ལྷ་དང༌། ཀླུ། བཙན། རྒྱལ་པོ་ལ་སོགས་ཀྱིས་མིར་གནོད་སྐྱེལ་རྒྱུ་མེད། མིས་ཕན་པ་དང་དགེ་བ་བསྒྲུབས། གནོད་པ་མི་བྱེད་པ་བྱེད་དགོས་པ་བཞྀན། ཁྱེད་རང་ཚོ་གཟུགས་མེད་ཚོར་ཆ་བཞག་ནའང་གཞན་ལ་ཕན་པ་བསྒྲུབས་པ་ལས་གནོད་པ་སྐྱེལ་རྒྱུ་མེད།
དེ་རིང་མངའ་སྡེའི་སྤྱི་ཁྱབ་བློན་ཆེན་འདིར་ཕེབས་ཡོད། ཁོང་ཆ་བཞག་ན་མི་རབས་གསུམ་པ་དེ་རེད། དང་པོ་ཤེ་ཁ་ཨབ་དྷུ་ལ་(Sheikh Abdullah) པན་ཊི་ཏ་ནེ་རུའི་དུས་ཚོད་ནས་ངོས་ཀྱི་ངོ་ཤེས་མི་སྣ་ཧ་ཅང་ཡག་པོ་ཞིག་ཡོད། ཁོང་གིས་བོད་དོན་ཐོག་ཧ་ཅང་ཤ་ཚ་གནང་གི་རེད། དེ་རྗེས་ཕ་རུ་ཁེས་ཨབ་དྷུ་ལ་(Farooq Abdullah) འང་ངོས་ཀྱི་གྲོགས་པོ་ཧ་ཅང་ཡག་པོ་ཞིག་ཡིན། དེ་ནས་ཨོ་མར་ཨབ་དྷུ་ལ་རེད། དེ་བཞིན་འཐུས་མི་ཐུབ་བསྟན་ཚེ་དབང་ལགས་དང་འཇོ་ར་རིག་འཛིན་ཁྱེད་རང་ཚོ་ཡང་ང་ཚོ་ལོ་མང་ནས་ངོ་ཤེས་ཡིན་པ་མ་ཟད། ངོ་ཤེས་ཙམ་མིན་པར་བསམ་བློའི་ནང་ནས་དངོས་གནས་དྲང་གནས་ངོ་ཤེས་ཡོད་པ་ང་རང་ཚོ་བོད་པའི་ཚིག་ལ་གྲོགས་པོ་བློས་ཐུབ་ཅེས་པ་འདི་རེད། དེ་རིང་ཁྱེད་རང་ཚོས་ངོས་ལ་དགའ་བསུ་གནང་བར་ཐུགས་རྗེ་ཆེ་ཞུ་རྒྱུ་ཡིན། ཁྱེད་རང་ཚོར་ཡིད་ཆེས་དང་རེ་བ་བྱེད་མཁན་རྒྱ་ཆེའི་མི་མང་ལ་ཕན་ཐོགས་དང་ཞབས་འདེགས་རླབས་ཆེན་སྒྲུབ་ཐུབ་རྒྱུར་ངོས་ཀྱི་སྨོན་ལམ་ཡོད། དེ་བཞིན་འདི་གའི་ནང་པའི་ཆོས་ཚོགས་ཀྱི་གཙོ་འཛིན་དང་དགོན་པའི་ཚོགས་པའི་གཙོ་འཛིན་ཁྱེད་རང་གཉིས་ཀྱི་ངོས་ནས་དགའ་བསུ་དང་གསུང་བཤད་གནང་བར་ཐུགས་རྗེ་ཆེ་ཞུ་རྒྱུ་ཡིན། དངུལ་གྱི་འགྲོ་གྲོན་སྐོར་གྱི་རྩིས་ཁྲ་ཧ་ཅང་ཁ་གསལ་གསུངས་པར་དགའ་པོ་བྱུང༌། ཐུགས་རྗེ་ཆེ།
ངོས་ཀྱིས་འབུལ་བ་རྩ་བ་ནས་ལེན་གྱི་མེད། འབུལ་བ་བླངས་ན་ཆོས་བཙོང་པ་དང་གཅིག་པ་རེད། སྔར་བོད་ཀྱི་རྫོགས་ཆེན་སྣ་ཚོགས་རང་གྲོལ་གྱི་རྣམ་ཐར་ནང་ཁོང་གི་དམ་བཅའ་གཅིག་ལ་ཆོས་བཤད་ནས་འབུལ་བ་ལེན་གྱི་མིན་ཞེས་དམ་བཅའ་བཞག་ཡོད། ངོས་རང་དེར་ཧ་ཅང་གི་ཡིད་འཕྲོག་སོང༌། དངོས་གནས་དྲང་གནས་ཆོས་བཤད་ནས་འབུལ་བར་ཨང་ཉན་བརྒྱབ་ན། བོད་ཀྱི་བླ་མ་ཞིག་གིས་གསུངས་ཡོད། །དབང་བསྐུར་ཆོས་བཤད་བྱེད་དུས། །རྣམ་དཔྱོད་འདྲ་ཞིང་འདུག་སྟེ། །འབུལ་བ་ཨང་ཉན་བྱེད་དུས། །སེམས་པ་གཏིང་ནས་སྐྱོ་བྱུང༌། ཞེས་པ་འདི་ཆགས་ན་རྩ་བ་ནས་ཡག་པོ་མེད། དེར་བརྟེན་ངོས་ནས་འབུལ་བ་ལེན་གྱི་མེད། ཚང་མ་རང་ལོག་ཕུལ་གྱི་ཡོད།
ད་ལྟ་ཇོ་ནང་མཁན་པོ་ཁྱེད་རང་ཚོས་མཎྜལ་ཧ་ཅང་ཆེན་པོ་བཟོས་འདུག ངོས་ཀྱིས་ད་གིན་ཞུས་པ་བཞིན་ཁྱེད་རང་ཚོ་སིམ་ལའི་དགོན་པར་དྲན་རྟེན་ཆེད་སྒྲིག་འཇོག་བྱོས། དྲན་རྟེན་བྱེད་སྐབས་ག་རེ་དྲན་དགོས་རེད་ཅེ་ན། དཔལ་དུས་ཀྱི་འཁོར་ལོའི་སྦྱོར་བ་ཡན་ལག་དྲུག་གི་ལག་ལེན་དམར་ཁྲིད་རྒྱུན་མ་ཆད་པ་ཞིག་ཁྱེད་རང་ཚོ་ཇོ་ནང་པ་ཚོར་ཡོད། རང་སྟོང་དང་གཞན་སྟོང༌། དོན་དམ་བདེན་པ། རྟག་པ་རང་དབང་པ་སོགས་ལ་ང་ཚོ་རྩོད་པ་ཡོད་པ་རེད། གང་ལྟར་དུས་ཀྱི་འཁོར་ལོའི་སྦྱོར་བ་ཡན་ལག་དྲུག་སྐོར་བོད་གངས་ཅན་གྱི་ལྗོངས་ལ་སངས་རྒྱས་ཀྱི་བསྟན་པའི་ནང་ནས་སྦྱོར་བ་ཡན་ལག་དྲུག་གི་ལག་ལེན་རྒྱུན་མ་ཆད་པར་ཡོད་པ་དེ་ཇོ་ནང་པ་རེད། བོད་ནང་དུ་ཆ་བཞག་ན། ཛམ་ཐང་ཁུལ་དུ་ཧ་ཅང་དར་སོ་ཆེན་པོ་ཡོད་པ་ཡག་པོ་འདུག གཞན་ཞུ་རྒྱུ་གང་ཡང་མི་འདུག ཁྱེད་རང་ཚོ་ཆང་མས་བློ་ཆོས་སུ་སོང་བ་དང༌། བློ་དུལ་བའི་ཁས་ལེན་དམ་བཅའ་གནང་སོང་ལ། ཧུར་ཐག་གནང་ཤོག ངོས་ལ་ཆ་བཞག་ན་ལོ་ ༧༩ བསླེབས་ཡོད། ད་བར་ཧུར་ཐག་བྱས་པ་ཡིན། ད་དུང་ཡིན་ནའང་སྟོན་པ་བཀའ་དྲིན་ཅན་གྱི་རྗེས་འབྲང་དགེ་སློང་ཞིག་གིས་སྟོན་པའི་ཞབས་འདེགས་བསྒྲུབ་མ་ཐུབ་ནའང་ཞབས་མ་འདྲེན་པ་ཞིག་བྱེད་དགོས་བསམ་པ་རྟག་ཏུ་དྲན་བཞིན་ཡོད། ཁྱེད་རང་ཚོས་ཀྱང་ཧུར་ཐག་བྱོས།
འདི་གར་ཕྱི་རྒྱལ་གྱི་མི་རིགས་མང་པོ་ཞིག་བསླེབས་འདུག མ་གཞི་གོང་དུ་བརྗོད་པ་ཡིན། སངས་རྒྱས་ཀྱི་ཆོས་དང༌། ལྷག་པར་དཔལ་ནལེནྡྲའི་ཆོས་བརྒྱུད་ལུང་ལ་སྐྱབས་སུ་མི་འཛིན་པར། རིག་པ་ཁོ་ན་ལ་བརྟེན་ནས་བསམ་བློར་འགྱུར་བ་གཏོང་རྒྱུ་ནི། དེང་སྐབས་ཚན་རིག་པ་དང་མཉམ་དུ་གོ་བསྡུར་བྱེད་སྐབས་གཅིག་ཕན་གཅིག་གྲོགས་བྱེད་ཐུབ་ཀྱི་འདུག འདི་ནི་དཔལ་ན་ལེནྡྲའི་ཆོས་བརྒྱུད་ཀྱི་རིག་པར་བརྟེན་ནས་རྣམ་རྟོག་འགྱུར་བ་གཏོང་རྒྱུ་འདི་ཡིན་པ་ཧ་ཅང་གསལ་པོ་རེད་འདུག བོད་གངས་ཅན་གྱི་ལྗོངས་ལ་ལོ་སྟོང་ཕྲག་རིང་ཉར་ཚགས་བྱས་ཡོད་པའི་ན་ལེནྡྲའི་ཆོས་བརྒྱུད་ཀྱི་རིང་ལུགས་ཐོག་ཁྱེད་རང་ཚོས་ཐུགས་སྣང་གནང་བ་རེད། ཁྱེད་རང་ཚོས་ལ་དྭགས་ལ་ཕྱིན་པ་ཡིན། དུས་འཁོར་དབང་ཆེན་ཐོབ་སོང་ཞེས་པའི་སྐད་ཆ་ཙམ་མིན་པར་སྔ་རྗེས་འབོད་སྐུལ་ཞུས་པ་ནང་བཞིན། སྐད་ཡིག་ཀྱི་ཐོག་ནས་དཀའ་ངལ་ཡོད་ཀྱང་སློབ་སྦྱོང་བྱེད་རྒྱུ་དེ་ཧ་ཅང་གལ་ཆེན་པོ་རེད། ཤེས་སོང་ངམ། ཁྱེད་རང་ཚོ་ལ་དྭགས་སུ་ཡོང་བ་རེད། ཁྱེད་རང་ཚོ་རྒྱ་མཚོའི་མཐའ་རུ་ཕྱིན་ཏེ་གདོང་ནག་པོ་བཟོ་མ་དགོས་པར་འདི་ག་ལ་དྭགས་སུ་རང་བཞིན་གྱིས་གདོང་ནག་པོ་ཆགས་ཡོད། གདོང་ནག་པོ་ཆགས་ཏེ་འགྱུར་བ་ཕྱིན་པ་ལྟར་ནང་བསམ་བློར་ཡང་འགྱུར་བ་གཏོང་དགོས། མཇུག་ལ་ངོས་ནས་ཤིས་བརྗོད་ཀྱི་ཚིག་གཅིག་སྙིང་རྗེ་བོ་ཞིག་ཡོད་པ་རེད། དེ་ཅིག་སྐྱོར་གི་ཡིན། དཔོན་སློབ་མི་འབྲལ་ལྷན་གཅིག་འགྲོ། སྐུ་ཚེ་མི་འགྱུར་སྲ་ཞིང་བརྟན།། ཤ་ཆང་ཞབས་བྲོ་རྒྱུན་མི་ཆད།། སྐྱིད་ལ་ཞེས་བཀའ་སློབ་སྩལ་ཏེ་དཔལ་དུས་ཀྱི་འཁོར་ལོའི་དབང་ཆེན་ཐེངས་ ༣༣ པ་ཐུགས་གྲ་ལེགས་གྲུབ་ཀྱི་མཇུག་སྒྲིལ་མཛད།།


text:
རེ་བ།
མཐའ་མའི་བསྐྱར་བཅོས། (༣༠༡༩༩༩༠༥༣༠) ༡༨༢༠༡༡༢༢༢༡གནས་ཚུལ་མཁོ་གཏོང་བ་ཐུབ་བསྟན་རྒྱལ་མཚན་ལགས། ཁྱེད་ཀྱི་གནས་ཚུལ་མཁོ་འདོན་གནང་བར་སྙིང་ནས་ཡི་རངས་ཞུ། འོན་ཀྱང་ཁྱེད་དང་པོ་དག་ཡིག་ཡག་པོ་ཞིག་སྦྱང་ནས་གདོད་ས་སྐྱའི་གནས་ཚུལ་མཁོ་གཏོང་བ་བྱས་ན་མ་གཏོགས་གོང་གི་གནས་ཚུལ་ཡིག་ཕྲེང་ཁ་ཤས་འདིའི་ནང་ཡིག་ནོར་ག་ཚད་འདུག་གཟིགས་དང་། ས་སྐྱ་ལ་ཡི་གེ་འབྲི་མཁན་ཁྱོད་ལས་དྲག་ཙམ་དེ་འདྲ་མེད་དམ། སྔོན་ས་སྐྱའི་སྤྱི་འཐུས་ཚེ་རིང་པོ་ཟེར་བ་ཅོལ་ཆུང་ཁོ་ཡང་དེ་འདྲ་རེད་ཁ་གཅིག་པོ་མ་གཏོགས་མེད་པ། ད་དུང་ཇོ་ནང་ལ་ཁ་གཏད་བྱེད་ག་བྱེད་སྙིང་རྗེ་ཇོ་ནང་ཚོ་མི་ཉུང་ཡང་མཁས་པ་ག་འདྲ་འདུག་སྨོན་ལམ་དུས་དེབ་དང་། རྩོམ་ཡིག་ཁག་ལ་གཟིགས་དང་མཁྱེན་ངེས་ས་སྐྱ་ལ་ཁྱོད་འདྲ་བོ་རྐྱང་རྐྱང་ཡིན་ན་ཇོ་ནང་གི་རྗེས་སྣེ་ཙམ་ཡང་ཟིན་ས་མ་རེད་དོ། །


text:
Tibetan:དཀར་ཆག་པོད་དགུ་པ་
མར་པ་བཀའ་བརྒྱུད་པོད་གསུམ་པ་
mar pa bka' brgyud pod gsum pa
དཀར་ཆག་[edit]
༈༈༈༡༈༈༈གདམས་ངག་མཛོད། བཀའ་བརྒྱུད་པོད་གསུམ་པ། ཏ༽ གཉིས་པ་ཀརྨ་ཀཾ་ཚང་ཆོས་སྐོར་ལ། ཕྱག་ཆེན་ལྷན་ཅིག་སྐྱེས་སྦྱོར་ཁྲིད་ཡིག་ལྡེབ། ༨ ཟབ་མོ་ནཱ་རོ་ཆོས་དྲུག་གི་གསལ་བྱེད་སྤྱི་ཆིངས་དང་བཅས་པ་གསེར་ཞུན་མ་ལྡེབ། ༢༣ བཅས་ཀརྨ་རང་བྱུང་རྡོ་རྗེས་མཛད་པ། ཕྱག་ཆེན་ལྷན་ཅིག་སྐྱེས་སྦྱོར་གྱི་ཁྲིད་ཀྱི་སྤྱི་སྡོམ་རྩ་ཚིག་ལྡེབ། ༤ དང་ལྷན་ཅིག་སྐྱེས་སྦྱོར་གྱི་ཁྲིད་ཆོས་སྐུ་མཛུབ་ཚུགས་ལྡེབ། ༡༨ བཅས་ཀརྨ་པ་དགུ་པ་དབང་ཕྱུག་རྡོ་རྗེས་མཛད་པ། སྔོན་འགྲོ་བཞི་སྦྱོར་སོགས་ཀྱི་ངག་འདོན་འཕགས་ལམ་བགྲོད་པའི་ཤིང་རྟ་དང་། ཀྱེ་མ་ཕ་རྗེ་བཙུན་བླ་མ་རིན་པོ་ཆེ་སོགས་རྒྱང་འབོད་དཀོན་མཆོག་ཡན་ལག་གིས་མཛད་པ་ལྡེབ། ༩ རྡོ་རྗེ་རྣལ་འབྱོར་མ་ལྷན་ཅིག་སྐྱེས་མའི་བསྐྱེད་རིམ་ལྷ་ཁྲིད་རྣམ་བཤད་ཟབ་མོ་རྣམ་འབྱེད་ཀྱི་སྙིང་པོ་བསྡུས་པ་གཙུག་ལག་ཕྲེང་བས་མཛད་པ་ལྡེབ། ༢༡ ཆོས་རྗེ་རང་བྱུང་རྡོ་རྗེས་མཛད་པའི་རླུང་སེམས་གཉིས་མེད་ལྡེབ། ༤ ཕག་མོ་རླུང་སེམས་གཉིས་མེད་ཀྱི་ལྷ་ཁྲིད་ཟིན་བྲིས་ལྡེབ། ༥ ཆོས་དྲུག་བདུད་རྩིའི་ཉིང་ཁུའི་སྔོན་འགྲོ་ལྡེབ། ༤ ཆོས་ཀྱི་འབྱུང་གནས་གསུང་། ཟབ་མོ་ནཱ་རོའི་ཆོས་དྲུག་ཉམས་ལེན་བདུད་རྩིའི་ཉིད་ཁུ་ལྡེབ། ༡༩ ཞྭ་དམར་ཆོས་ཀྱི་དབང་ཕྱུག་གི་གསུང་། སྐུ་གསུམ་ངོ་སྤྲོད་རང་བྱུང་རྡོ་རྗེ་མཛད་པ་ལྡེབ། ༨ སྐུ་གསུམ་ངོ་སྤྲོད་ཀྱི་གདམས་པ་ཐེག་མཆོག་རྡོ་རྗེའི་གསུང་ལྡེབ། ༤ ནཱ་རོའི་གེགས་སེལ་གཟེར་ལྔ་ལྡེབ། ༡༡ ཀརྨ་པ་ལ་བརྟེན་པའི་ཐུན་བཞིའི་རྣལ་འབྱོར་དམིགས་ཁྲིད་ལྡེབ། ༨ རྡོ་རྗེ་འཆང་ཆུང་མའི་དམིགས་རིམ་ལྡེབ། ༤ བཅས་ཆགས་མེད་གསུང་། གསུམ་པ་ཟུར་མང་བཀའ་བརྒྱུད་ལ། རྨ་སེ་བློ་གྲོས་རིན་ཆེན་་ཟུར་མང་སྙན་བརྒྱུད་ལས་སོ། །མཆན། གྱིས་མཛད་པའི་
༈༈༈༢༈༈༈ཕྱག་ཆེན་ཁྲིད་ལྡེབ། ༧ རི་ཆོས་བཻ་ཌཱུརྻའི་ཕྲེང་བ་ཐར་འདོད་ཀྱི་མགུལ་རྒྱན་ལྡེབ། ༥ བཞི་པ་གནས་མདོ་བཀའ་བརྒྱུད་ལ། ཐུགས་རྗེ་ཆེན་པོའི་དམར་ཁྲིད་ཕྱག་[1]རྫོགས་ཟུང་འཇུག་གི་ཉམས་ལེན་ལྡེབ། ༡༢ ལྔ་པ་ཕག་གྲུ་བཀའ་བརྒྱུད་ལ། ཕག་གྲུ་རྡོ་རྗེ་རྒྱལ་པོས་མཛད་པའི་ཕྱག་རྒྱ་ཆེན་པོའི་གདམས་པ་དང་། ཕག་མོ་གྲུབ་པའི་ཆོས་དྲུག་གི་བརྒྱུད་རིམ་དང་གདམས་ངག་གནད་ཀྱི་དབྱེ་བ་མདོར་བསྡུས་ཚན་སྦྲེལ་ལ་ལྡེབ། ༡༠ དྲུག་པ་འབྲི་གུང་བཀའ་བརྒྱུད་ལ། དགོངས་གཅིག་རྩ་བ་ལྷན་ཐབས་དང་བཅས་པའི་གཞུང་ཆིངས་ཁོག་དབུག་དང་བཅས་པ་ལྡེབ། ༢༠ ཁོག་དབུབ་སྙིང་པོ་དྲིལ་བ་ལྡེབ། ༡༡ ལྔ་ལྡན་གཏོར་དབང་ཡིད་བཞིན་ནོར་བུ་ལྡེབ། ༦ ལྔ་ལྡན་གྱི་ཁྲིད་ཡིག་སི་ཏུ་ཆོས་ཀྱི་འབྱུང་གནས་ཀྱིས་མཛད་པ་ལྡེབ། ༦ ཉམས་རྟོགས་ནོར་བུའི་འབྱུང་གནས་ལྔ་ལྡན་ཁྲིད་ཡིག་རྒྱ་མཚོ་ལྟ་བུ་ལྡེབ། ༧ བླ་མེད་ལྷན་སྐྱེས་རྣམ་བཞིའི་རྫོགས་རིམ་སྙིང་པོ་དོན་གྱི་ཕྲེང་བ་ལྡེབ། ༢༣ དཔལ་འབྲི་གུང་པའི་ལུགས་ཀྱི་ཆོས་དྲུག་དྲིལ་བའི་གདམས་པ་ལྡེབ། ༤ ནཱ་རོ་ཆོས་དྲུག་རྟོགས་པ་དོན་གྱི་བརྒྱུད་པ་ལ་གསོལ་བ་འདེབས་པ་ཚིག་ཉུང་ངུར་བྱས་པ་ལྡེབ། ༢ ཆོས་ཚན། ༢༩ བསྡོམས། ༢༥༣ བཅས་བཞུགས།། །།


text:
སྒར་ལུགས་གསར་མ།
དེ་ཡང་སི་ཏུ་ཆོས་ཀྱི་འབྱུང་གནས་ཀྱིས་རྒྱ་གར་རྒྱ་ནག་གི་རི་མོ་ལས་ལེགས་ཆ་བླངས་ཏེ་བོད་ཀྱི་སྔར་ཡོད་ཀརྨ་སྒར་བྲིས་ལས་ཟུར་ཁྱད་ཅུང་ཐོན་པའི་བྲིས་ལུགས་ཤིག་བྱུང་བ་ལ་སྒར་ལུགས་མ་ཞེས་འབོད་དོ། ། དེ་ལ་རྒྱ་བོད་ཙམ་མ་ཟད་བཟོ་རྒྱུན་དུ་མའི་ལེགས་ཆ་འདུས་ཚུལ་ནི་རྗེ་རང་ཉིད་ཀྱིས་མཛད་པའི་སྐྱེས་རབས་དཔག་བསམ་འཁྲི་ཤིང་གི་ཞལ་ཐང་ཉེར་གསུམ་བཞུགས་པའི་མཇུག་གི་བཀའ་རྩོམ་ལས། ཚོན་དང་རི་མོ་ཉམས་རྣམ་འགྱུར། ། རྒྱ་ནག་མཁས་པའི་རྗེས་འབྲངས་ནས། ། ཡུལ་དང་ཆ་ལུགས་ཁང་བཟང་སོགས། ། འཕགས་ཡུལ་མངོན་སུམ་མཐོང་བཞིན་བྱས། ། སྨན་ཐང་གསར་རྙིང་མཁྱེན་ལུགས་པ། ། བྱིའུ་སྒང་པ་སྒར་བྲིས་པའི། ། རྣམ་དཔྱོད་དེ་ཀུན་འདིར་ལྡན་ཡང་། ། ཉམས་འགྱུར་འབུམ་གྱིས་ཁྱད་པར་བྱས། ། ཞེས་གསུངས་པའི་བཟོ་རྒྱུན་འདིའི་ཁྱད་ཆོས་གཙོ་བོར་ལྷ་ཆུང་ལ་ས་སྟོང་ཆེ་བ། བར་སྣང་སྐྱ་ཤས་ཆེ་བ། ཡུལ་སྣང་གི་བཀོད་པ་མཛེས་ཤིང་ནགས་ཚལ་དང་རི་དྭགས་འདབ་ཆགས། ཁང་བཟང་རིགས་ཀུན་ལ་ཡོད་པ། རྒྱང་རིང་གི་ས་གཞིའི་མདངས་མཐའ་གབ་པས། རྒྱང་རིང་མཐོང་བའི་སྣང་བ་འཆར་ཐུབ་པ། ཚོན་སྤྱིར་ན་ལྗང་ཤས་ཆེ་བ། ལྷ་སྐུ་རྣམས་ཀྱི་སྤྱན་དང་ཞལ་ཆུང་བ། ན་བཟའ་ལྷབ་ལྷུབ་ཏུ་མཛེས་ཤིང་བཅད་རིས་ཕྲ་བ་སྐམ་མདངས་མང་ཞིང་སྤྲིན་པ་ལྷོབ་ཆུང་བ། རི་སྐེད་སྨུག་སྤྲིན་འཐིབ་པ་བྲིས་པ། རེ་འགར་རིས་འགྲེལ་སྦྲགས་མ་བྲིས་པ་སོགས་བྱས་ཏེ་རྗེས་འབྲངས་ཀྱི་སློབ་རྒྱུན་མང་དུ་བྱུང་ངོ་། ། ཁོང་ཉིད་ཀྱིས་བྲིས་པའི་རི་མོ་དཔལ་སྤུངས་ཀྱི་ལྡེབས་རིས་ཁག་དང་། སྐྱེས་རབས་དཔག་བསམ་འཁྲི་ཤིང་། རྗེ་རང་ཉིད་ཀྱི་འདྲ་ཐང་རིག་འགྲེལ་སྦྲགས་མ་ཁྱད་འཕགས་སོགས་མང་དུ་བྱུང་ངོ་། །
བརྡ་འགྲེལ་གདོང་འཛར།
ཀློག་གྲངས། : 0
རྩོམ་སྒྲིག་ཁ་གྲངས།:1 སྔ་མའི་པར་གཞི།
ཉེ་ཆར་དག་བཅོས།:2018-12-12
གསར་སྤེལ་མཁན། :.ཉི་མ་འཚོ།